ކޮންމެ ކެންޑިޑޭޓަކީ ސޭޓެއްތޯ؟\nމިދިޔަ ހަފުތާ ނިމުނީ ރާއްޖޭގެ ކަނޑުފަޅާއި ބިންތައް ވިއްކައިގެން ލިބުނު ބިލިއަން ރުފިޔާ އަމިއްލަ ބަޔަކު ކައި ހުސްކުރި ގޮތުގެ ކަޅާއި ހުދުގެ މަންޒަރަކުންނެވެ. އެ މަންޒަރު ކުލަކޮށްލެވޭ ވަރުގެ ތަހުގީގެއް ކޮށްފައި ނެތީ އެވެ. އެކަމަކު އެއާ އެކު އެއްބަޔަކު ނަޒާހަތްތެރިކަމުގެ މެޑަލް ޖަހައިގެން ދެން ތިބި ބަޔަކަށް ވަގަށް ގޮވުމުގެ ފޯރި ވެސް...\nއެންމެން ބޭނުންވި އެމްއެމްޕީއާރުސީގެ ތަހުގީގީ ރިޕޯޓް އެންމެ ފަހުން، އޭސީސީން ނެރެފި އެވެ. އެކަމަކު ކުރީގެ ރައީސް އަބްދުﷲ ޔާމީންގެ ސަރުކާރުގެ ބައެއް ވެރިން ހިންގެވި ބޮޑު ހިޔާނާތާއި އެ ހިިޔާނާތުގެ ފައިސާގައި ޖެހުނު ސިޔާސީ އެހެން ވެރިންގެ ކަޅު ފަރާތެއް އެ ރިޕޯޓަކުން ނޭނގޭނެ އެވެ. އެއިން ހާމަވީ އެމްއެމްޕީއާރުސީގެ ފައިސާ...\nއަހުމަދު އަދީބު ވިދާޅުވި ވާހަކައެއް އޮވެ އެވެ؛ "ފައިސާ ބޮނޑި" ހިފައިގެން އެތައް ބަޔަކު އާދެ އެެވެ. ރާއްޖެ އާއި ބޭރުގެ ވިޔަފާރިވެރިންނެވެ. ރިސޯޓު ހަދަން ރަށްރަށް ހޯދާށެވެ. ސަރުކާރުގެ ތެރެއިން ކުރެވޭނެ ކަންކަމަށް ފަސޭހަ ކުރާށެވެ. އެކަމަކު، ސަރުކާރާއި ހުދު އޭނާގެ ވެސް އިހުލާސްތެރިކަމުން އެއިން އެއްވެސް "ބޮނޑިވަރެއްގައި" އެއްގޮތަކަށް...\nސަރުކާރުގެ ތެރެއިން އެއްވެސް ކަމެއް ނުވެއްޖެ ނަމަ އޭރު އޭގެ ހައްލު އޮތެވެ؛ އެއީ އެމްއެމްޕީއާރުސީ އެވެ. ނައިބު ރައީސް އަހުމަދު އަދީބު އެތަނުގައި އޭރު (އެއީ، ރައީސް އަބްދުﷲ ޔާމީންގެ ވެރިކަމުގައި އެމަނިކުފާނު ޓޫރިޒަމް މިނިސްޓަރު ކަމުގައި ހުންނެވި ދުވަސްވަރު ނޮވެމްބަރު 2013 އިން ފެށިގެން މިދިޔަ އޮކްޓޫބަރު 24 އާ ހަމައަށް) ހިންގެވި...


އިސްލާމީ ނޫރުން މިދުނިޔެ އުޖާލާ ކުރެވެން ފެއްޓެވުނު މައްސަރު\nމިއީ އެންމެ މާތް މައްސަރު އަދި ޤުރުއާނުގެ މައްސަރު\n13 އޭޕްރިލް 2021 | އަންގާރަ 00:25\nމިސްކިތެއްގައި މީހަކު ނަމާދުކޮށް ދުޢާ ކުރަނީ\nމަރުޙަބާއެވެ! ގިނަގުނަ މަރްޙަބާއެވެ! ރަމަޟާން މަހަށް މަރުޙަބާއެވެ. އެމައްސަރު އަޅުގަނޑުމެންގެ ގާތަށް ހެވާއި ބަރަކާތާއި ރަޙްމަތާއިގެން އަތުވެއްޖެއެވެ.\nމިއީ އެންމެ މާތް މައްސަރެވެ. ޤުރުއާނުގެ މައްސަރެވެ. ﷲގެ ކަލާމްފުޅު އެއްވަނަ އުޑާ ޙަވާލުވެވުނު މައްސަރެވެ. ﷲގެ ކަލާމްފުޅުން ފުރަތަމަ ބަސްފުޅު މިއުއްމަތަށް ބާވައިލެއްވުނު މައްސަރެވެ. ކީރިތި ރަސޫލާއާ އެންމެ ބޮޑު އަމާނާތް ޙަވާލު ކުރެއްވުމާއެކު އެކަލޭގެފާނުންގެ ކޮނޑުފުޅުގައި ރަސޫލުކަމުގެ ބުރަ މަސްއޫލިއްޔަތު އެޅުއްވުނު މަައްސަރެވެ. އިސްލާމީ ނޫރުން މިދުނިޔެ އުޖާލާ ކުރެވެން ފެއްޓެވުނު މައްސަރެވެ.\nމިމައްސަަރުގެ މާތްކަން ޙާޞިލު ނުކޮށްފި މީހާއަށް ދެދުނިޔެއިން ގެއްލުމާއި ހަލާކުހުރިކަން ލޮބުވެތި މާތް ނަބިއްޔާ ވަނީ އަންގަވައި އެކަމަށް ސަމާލުވެ ތިބުމަށް އިލްތިމާސް ކުރަށްވާފައެވެ.\nމާތް ﷲގެ ވަޙީ ބަސްފުޅުގައި އައިސްފައި ވަނީ މިފަދައިންނެވެ. " ރަމަޟާން މަހަކީ، އެމަހެއްގައި މާތް ﷲ ޤުރުއާން ބާވައިލެއްވި މަހެވެ. އެޤުރުއާނަކީ މީސްތަކުންނަށް ހުރި ތެދުމަގެކެވެ. ހަމައެހެންމެ ޙައްޤާއި ބާޠިލު ވަކިކޮށްދެނިވި ހެކިތަކެއް އޭގައި ލައްވާފައި ވެއެވެ. ވުމާއެކު ތިޔަބައިމީހުންގެ ތެރެއިން އެ މައްސަރުގައި ދިރިހުރެއްޖެމީހާ ދަންނާށެވެ! ފަހެ އޭނާ އެ މަހުގެ ރޯދަ ހިފާށެވެ. އެހެނަސް ބަލިވެއުޅޭ މީހާ ނުވަތަ ދަތުރެއްގެ މަތީގައިވާ މީހާއަށް އެދުވަސްތަކުގައި ރޯދަ ނުހިފައި ހުރެވިދާނެއެވެ. އޭނާއަށް ވާޖިބުގެވެގެން ވަނީ އެހެން ދުވަސްތަކެއްގައި ރޯދަ ހިފައި، ޢަދަދު ހަމަކުރުމެވެ. އަދި ދަންނާށެވެ. ﷲ އެދިވޮޑިގަންނަވަނީ ތިޔަބައިމީހުންނަށް ލުއިފަސޭހަގޮތް ކުރިމަތި ކުރެއްވުމެވެ. ފަހަރެއްގައިވެސް އެއިލާހު ތިޔަބައިމީހުންނަކަށް ދަތިއުނދަގޫގޮތްތައް ލިބުމަކަށް އެދިވޮޑި ނުގަންނަވައެވެ. ވުމާއެކު ތިޔަބައިމީހުން އެ މައްސަރުގައި ރޯދައިގެ ޢަދަދު ފުރިހަމަ ކުރާށެވެ. އަދި ތިޔަބައިމީހުންނަށް ތެދުމަގު ދެއްކެވިތީ މަތިވެރި މާތް ﷲގެ ކިބުރިޔާވަންތަކަން ބަޔާންކޮށް ތަކްބީރު ކިޔައިއުޅޭށެވެ. އަދިއެއިލާހަށް ޝުކުރުވެރިވެ އުޅޭށެވެ." (ބަޤަރާ: 185)\nމިމަތިވެރި ބޮޑު ނިޢުމަތް ﷲގެ ޙަޟުރަތުން އަޅުގަނޑުމެންނަށް ދެއްވީތީ އަޅުގަނޑުމެންނަށް އޮތީ ގިނަގިނައިން ﷲ ޝުކުރު އަދާކޮށް އުޅުމެވެ. އެކަމުގެ ހެއްކެއްގެ ގޮތުންނާއި ޤުރުއާނުގެ ޙައްޤުގައި މިމައްސަރުގެ މާތްކަމުގެ ޙައްޤުގައި، އަޅުގަނޑުމެން އެއިލާހަށް ޝުކުރު އަދާކުރުމުގެ ގޮތުން އަޅުގަނޑުމެންނަށް އެންގެވީ މުޅި މިމައްސަރުގައި ރޯދަ ހިފައިގެން ތިބުމަށެވެ. ނުކައި ނުބޮއި ތިބުމެވެ. ހިތާއި ދުލާއި ހަށިގަނޑުގެ އެންމެހައި ގުނަވަންތައް ހަޑިހުތުރު ކަންކަމުންނާއި ބަސްތަކުން ދުރުހެލިކޮށް ތިމާމެންގެ ހަށިގަނޑު ސަލާމަތްކޮށް ގެން ތިބުމެވެ.\nމިގޮތުން އިލާހީ ޙުކުމްފުޅު އައިސްފައިވަނީ މިރޯދައަކީ މުސްލިމު އަޅުތަކުންގެ މައްޗަށް އޮތް ފަރުޟެއްގެ ގޮތުގައި ލެއްވުމެވެ. އިލާހީ ކަލާމްފުޅުގައި ރޯދައާމެދު މިފަދައިން އިޢުލާންކޮށްފައެވެ. " އޭ މުސްލިމުންނޭވެ! ތިޔަބައިމީހުންގެ މައްޗަށް މާތް ﷲ ރޯދަމަހުގެ ރޯދަ ފަރުޟު ކުރައްވައިފިއެވެ. އެއީ ތިޔަބައިމީހުންގެ ކުރީގެނަބިއްޔުންގެ އުއްމަތްތަކަށް ވެސް ފަރުޟު ކުރެއްވި ފަދައިންނެވެ. ދަންނާށެވެ! މިގޮތުގެ މަތިން ތަޤުވާވެރި ވެވޭތޯ ބަލާށެވެ." (ބަޤަރާ: 183)\nރޯދައިގެ އެންމެ މުހިއްމު ޢަމަލަކީ މީހާ ތިމާގެ ހަށިގަނޑާއި ދުލާއި އެންމެހައި ގުނަންތަކެއް ﷲ ރުހިވޮޑިގެން ނުވާ އެންމެހައި ކަންކަމަކުން ދުރުހިލި ކޮށްގެން ހުރުމެވެ. އެއާއެކު ފަރުޖު ލީއްސުރެން ފެށިގެން އިރުއޮއްސެންދެން ކެއުމާއި ބުއިމުން އެއްކިބާވެ ހުރުމެވެ. ތިމާގެ ހަށިގަނޑަށް ނިއުޓްރޭޝަން ފޯރުކޮށްދެނިވި އެއްވެސް އެއްޗެއް ފޯރުވިޔަނުދީ ހުރުމެވެ. ރޯދަ ފަށަންވާނީ ނިޔަތާއި ލައިގެންނެވެ. އެއީ އެއްވެސް އަޅުކަމެއް ނިޔަތަކާ ނުލައި ޤަބޫލު ނުކުރަށްވާތީއެވެ. އަދި ނިޔަތްނެތި އަޅުކަން އަޅުކަމަކަށް ނުވާތީއެވެ. އެހެންކަމުން ކޮންމެ ރޯދަައަކީވެސް މުސްތަޤިއްލު ވަކި އަޅުކަމަކަށްވާތީ ކޮންމެ ރޯދަައަކަށް ވަކިން ނިޔަތް ގަންނަން ޖެހޭނެއެވެ. ނިޔަތް ގަންނާނީ ހިތުންނެވެ. ތިމާގެ ހިތުގައި އޮތް އެއްޗެއް ބޮޑަށް ގަދަ ކޮށްލުމުގެ ގޮތުން ދުލުން ނިޔަތް ކިޔައިލުމަކީ ރަނގަޅު ކަމެކެވެ. މީހާ އިސްލާމް ވުމާއި ޙައްޖުވުމާއި ޤުރުބާނީ ކަތިލުމާއި މިފަދަ އަޅުކަންތަކުގައި ވެސް ނިޔަތް އޮންނަ ބީދައިންނެވެ.\nތިޔައެންމެހައި ބޭފުޅުންނަށް ބަރަކާތްތެރި ރަމަޟާން މަހުގެ މުނާސަބާގައި ގިނަގުނަ ތަހުނިޔާއާއި މުބާރަކްބާދީ އަރިސް ކުރަމެވެ.


Salt ge bodu rey: Lonu heyovaru vaane dhaan vaane!\nސޯލްޓްގެ ބޮޑުރޭ: ލޮނުހެޔޮވާނެ، ދާންވާނެ!\nރެސްޓޯރަންޓްތަކަށް ގޮސް އާންމުކޮށް އެ މީހަކު ބޭނުންވާ ކޮންމެވެސް ޑިސްއަކަށް އޯޑަރު ދޭނީ އެވެ. މެނޫ އެއްކޮޅުން އަނެއް ކޮޅަށް ބަލައި ހޭވުމަށްފަހު ގިނަ ފަހަރަށް އޯޑަރު ދެވޭނީ ވެސް ވަރަށް އާންމު އެކަށްޗަކަށެވެ. އެހެންވަނީ މެނޫގައި ގަޔާވާ ރަނގަޅު އެއްޗެއް ނުހުންނާތީ ކަމަށް ވެދާނެ އެވެ. ނޫންނަމަ އޯޑަރު ކުރެވޭ އެއްޗަކީ މީރު އެއްޗަކަށް ނުވެދާނެތީ އަބަދުވެސް ކައި އުޅޭ އެއްޗަކަށް އޯޑަރު ދެވެނީ އެވެ. އަނެއްކޮޅު ވަރަށް ކުޅަދާނަ ޝެފެއްގެ އަތުން ތަފާތު މީރު ކެއުންތަކެއް ރާއްޖޭގެ ރެސްޓޯރަންޓަކުން ލިބުމަކީ އަދިވެސް އެހާ ބޮޑު ފުރުސަތެއް އޮތް ކަމެއް ނޫނެވެ. ބައެއް މުނާސަބުތަކާއި ގުޅިގެން ތްރީކޯސް މީލެއް ބައެއް ރެސްޓޯރަންޓުތަކުން ލިބިދާނެ އެވެ. އެއަކީ ވެސް އާންމު ކަމެއް ނޫނެވެ.\nމިއޮތީ ގުޅުން ހުރި ތަފާތު ވާހަކައަކަށް ވެދާނެ އެވެ؛ ޒުވާނުންގެ މެދުގައި ބޮޑު މަގުބޫލު ކަމެއް ހޯދާފައިވާ "ސޯލްޓް ކެފޭ އެންޑް ރެސްޓޯރަންޓް" އިން މި މަހުގެ 10 ވަނަ ދުވަހުގެ ރޭ ޓްރެންޑެއް ބަދަލުކޮށްލާނެ އެވެ. އެ ރެއާއެކު ސޯލްޓް ވެސް ބަދަލުވާނެ އެވެ. މުޅިން ތަފާތު ރަހަތަކާއެކު މުޅިން އާ ސޯލްޓަކަށް ބަދަލުވެގެން ދާނެ އެވެ. އެހެންވެ އަންނަ ބުރާސްފަތި ދުވަހުގެ ރެއަކީ "ސޯލްޓް ކެފޭ" ގެ ކަސްޓަމަރުންނަށް ވަރަށް ހާއްސަ ރެއަކަށް ވާނެ އެވެ.\nސޯލްޓްގެ އާ މެނޫގައި ހިމެނޭ ޑިސްއެއް\nއެ ރޭ ހާއްސަ ކޮށްފައި ވަނީ ސޯލްޓްގެ "ބޮޑު ރޭ" ގެ ކަސްޓަމަރުންނަށެވެ. ބުރާސްފަތި ދުވަހުގެ ރޭ ސޯލްޓްގެ ކަސްޓަމަރުންނަށް ލިބިގެން ދާނީ މިހާތަނަށް ރާއްޖޭގެ ކެފޭ / ރެސްޓޯރަންޓަކުން އަދި ކަސްޓަމަރުންނަށް ލިބިފައިނުވާ ފަދަ ހިދުމަތެއް އަދި ފުރުސަތެކެވެ.\nއެންމެ ހާއްސަ ކަމަކަށް ވާނީ ޒުވާން ޝެފް މުހައްމަދު އާދިލްގެ "ފައިވް ކޯސް މީލް" އަކަށް އިންސާފު ކުރަން ލިބުމުގެ ފުުރުސަތެވެ. އޭގެ އިތުރުން ކަލިނަރީ ޖާނީއެއްގެ ފުރުސަތު ވެސް ލިބޭނެ އެވެ. ކެއްކުުމުގެ ކަންކަން ކުރިއަށްދާ ގޮތުގެ މައުލޫމާތާއި ޑިސްތަކުގެ ތަފާތު މައުލޫމާތުތައް އެ ރޭ ކަސްޓަމަރުންނަށް ލިބިގެންދާނެ އެވެ. އަދި ވަގުތުން ބައެއް މީލްތައް ތައްޔާރުކޮށްލާ މަންޒަރު ވެސް ފެނިގެންދާނެ އެވެ.\n"އެ ރޭގައި އަޅުގަނޑުމެން މި ސާވް ކޮށް ދެނީ ފައިވް ކޯސް މީލްއެއް، ޕްލަސް އެކްސްޕީރިއަންސް ނުކުރާ ކަހަލަ ފުރުސަތަކަށް މި ފުރުސަތު ވާނީ. އަދި ވަރަށް ތަފާތު ޑިސްތަކަކަށް ވާނީ،" އަވަސްއާ ވާހަކަ ދައްކަމުން ސޯލްޓްގެ ކޮންސަލްޓަންޓް އާދިލް ވިދާޅުވި އެވެ.\nސޯލްޓްގެ ބޮޑު ރޭ ގައި އެންމެ ހާއްސަ ވާނީ ޑެޒާޓެވެ. ނަމަވެސް އެއީ ސިއްރެކެވެ. ޔަގީނުން ވެސް އެއީ ކެއުމަށް ލޯބިކުރާ ކޮންމެ މީހަކަށް ވެސް ވަރަށް ހާއްސަ ވަގުތު ކޮޅަކަށްވާނެ އެވެ. ހަމައެކަނި އެ ފުރުސަތު ހޯދާލުމަށް ވެސް ސޯލްޓްގެ ބޮޑު ރޭގައި ބައިވެރިވުން މުހިންމު ވެއެވެ.\n"ކަލިނަރީ ޖާނީއެއް މި އެކްސްޕީއަރަންސް ކުރެވޭނީ،" އާދިލް ވިދާޅުވި އެވެ.\nސޯލްޓްގެ ބޮޑު ރޭގެ ހާއްސަ ޑިނާގައި ބައިވެރިވާން ބޭނުންވާ ފަރާތްތަކަށް ރިޒަވޭޝަނަށް މިހާރު ވަނީ ފުރުސަތު ހުޅުވާާލާފަ އެވެ. އެ ރޭގެ ހާއްސަ މެނޫ ވެސް ސޯލްޓްގެ ފޭސްބުކް ޕޭޖުން ފެންނަން ހުންނާނެ އެވެ.\nބޮޑު ރޭގެ ޑިނާގައި ބައިވެރިވާން ބޭނުންވާ ފަރާތްތަކަށް މެއިން ކޯސްގައި ބީފް ނުވަތަ ކުކުޅު ސެލެޓް ކުރެވޭނެ އެވެ. އަދި ފައިވް ކޯސް މީލްގެ ތެރޭގައި ސިއްހަތަށް ފައިދާ ހުރި ކާނާއާއި ދިވެހި ރަހަތަކުގެ ތަފާތު ޑިސްތައް ވެސް ހިމެނެ އެވެ.\n"ހަގީގަތަށް ބުނަންޏާ އާންމުކޮށް ގެސްޓުންނަށް މިދޭ ވަރަށް އެކްސްކްލޫސިވް ޑިނާތަކަށްވުރެ ވެސް ސޯލްޓްގެ މި ޑިނާ ނައިޓް ތަފާތުވާނެ،"\nސޯލްޓްގެ މި ހާއްސަ ޑިނާ ނައިޓްގައި ބައިވެރިވާން ބޭނުންނަމަ "3336669" މި ނަމްބަރަށް ގުޅާލާށެވެ. ނޫނީ ސްލޯޓްގެ އޮފިޝަލް ފޭސްބުކް ޕޭޖަށް މެސެޖު ކުރައްވާށެވެ. އަގަކީ މިފަދަ ހާއްސަ ފުރުސަތަކަށް ވަރަށް ވެސް އެކަށީގެންވާ އަގެެކެވެ. ކޮންމެ މީހަކަށް 580 ރުފިޔާ އެވެ.\nއެ ރޭގެ އިވެންޓަށްފަހު ސޯލްޓް ކެފޭ އެންޑް ރެސްޓޯރަންޓުން މުޅިން އާ މެނޫއެއް ވެސް ތައާރަފު ކުރާނެ އެވެ. މިއީ ސޯލްޓްގެ ކަސްޓަމަރުންނަށް ލިބޭނެ ވަރަށް ބޮޑު ހިތްހަމަ ޖެހުމަކަށްވާނެ އެވެ. މުޅިން ތަފާތު ރަހަ މީރު ޑިސްތައް އައު މެނޫގައި ހިމެނޭނެ އެވެ. އެއިން ކޮންމެ ޑިސްއެއްވެސް ތައްޔާރު ކުރާނީ އާދިލްގެ ބެލުމުގެ ދަށުންނެވެ. އާދިލް ވަނީ ސޯލްޓްގެ ސެފުންނަށް މިހާރުވެސް އެ ޓްރެއިންތައް ދީފައެވެ.\nސޯލްޓްގެ އައު މެނޫގައި ހިމެނޭ ޑިސްއެއް\nއާންމުންގެ މެދުގައި މަގުބޫލު ޝެފް އާދިލް، މި ދާއިރާގައި މަސައްކަތް ކުރާތާ 10 އަހަރު ދުވަސްވީއިރު ރާއްޖޭގައި ހިންގަމުންދާ މަޝްހޫރު އެތައް ރިސޯޓެއްގައި މަސައްކަތް ކޮށްފައި ވެއެވެ. އެއީ އިތުބާރު ލިބިފައިވާ ވަރުގަދަ ބްރޭޑެެކެވެ. 2010 ވަނަ އަހަރު ފޯ ސީޒަން ރިސޯޓުް ފެށި ދަތުރުގައި ވައްކަރު ރިސޯޓްގައިވެސް ގިނަ އަހަރުތަކަކު އޭނާ ވަނީ މަސައްކަތް ކޮށްފައެވެ. މިވަގުތު އޭނާ މަސައްކަތް ކުރަމުންދަނީ ޔުނިވާސަލްގެ ފާރަފުށި ރިސޯޓްގަ އެވެ.\nފުޑް ކޯޓްތަކުގެ 14 ބްލޮކެއް ބީލަމަށް


ޔުނައިޓެޑުގެ ނާކާމިޔާބީގެ ޒިންމާ ނަގަންޖެހޭނީ ކުޅުންތެރިން، މޮރީނިއޯއެއް ނޫން - ހެރޭރާ ޔުނައިޓެޑުގެ ނާކާމިޔާބީގެ ޒިންމާ ނަގަންޖެހޭނީ ކުޅުންތެރިން، މޮރީނިއޯއެއް ނޫން - ހެރޭރާ\nޔުނައިޓެޑުގެ ނާކާމިޔާބީގެ ޒިންމާ ނަގަންޖެހޭނީ ކުޅުންތެރިން، މޮރީނިއޯއެއް ނޫން - ހެރޭރާ\nމެންޗެސްޓަރ ޔުނައިޓެޑްގެ ސީޒަން އެހާ ދައްކޮށް ދިމުގެ ޒިންމާ މޮރީނިއޯ ބޮލުގައި ނޭޅުވޭނެ ކަމަށާއި ޒިންމާ ނަގަންޖެހޭނީ ކުޅުންތެރިންކަމަށް ޔުނައިޓެޑްގެ ސްޕެއިން މިޑްފިލްޑަރ އެންޑަރ ހެރޭރާ ބުނެފިއެވެ.\nމިސީޒަން ނިމުމުން ކްލަބް ދޫކޮށްލަން ނިންމާފައިވާ އޮނަތިރީސް އަހަރުގެ މިޑްފިލްޑަރ ބުނީ މިއީ މެންޗެސްޓަރ ޔުނައިޓެޑް ފަދަ ބޮޑު ޓީމެއް ލަދުގަންނަން ޖެހޭ ވަރުގެ ސީޒަނެއް ކަމަށާއި ތައްޓެއް ނުލިބި ލީގުގެ ހަވަނާގައި އޮވެގެން ނިންމާލަން ޖެހުމަކީ މައްސަލައެއް ކަމަށެވެ.\nއަދި މޮރީނިއޯ ސީޒަންގެ މެދުތެރެއިން މަގާމުން ވަކިކުރުމުން މޮރީނިއޯ ބޮލުގައި އެކަމުގެ ޒިންމާ އަޅުވަން ފަސޭހަވާނެ ކަމަށާއި އެހެންނަމަވެސް އެއީ ހަގީގަތެއް ނޫންކަމަށްވެސް އޭނާ ބުންޏެވެ.\nމޮރީނިއޯ މެންޗެސްޓަރ ޔުނައިޓެޑްގައި ހުރި ދުވަސްވަރު އޭނާއަށް ކުރެވެންހުރި ހުރިހާ ކަމެއް ކުރި ކަމަށާއި ސީޒަން ދައްކޮށް ދިއުމުގެ ޒިންމާ ނަގަންޖެހޭނީ ޓީމުގެ ހުރިހާ ކުޅުންތެރިން ކަން ހެރޭރާ ފާހަގަކުރިއެވެ.\nމީގެއިތުރުން ހެރޭރާ ވަނީ ޔުނައިޓެޑްގެ އާ ކޯޗު އޮލެ ގަނާ ސޮލްސްޝައާ އަށް ތައުރީފްކޮށް ކްލަބް ހުރިން އޮތް މަގާމަށް ގެންދުއުމަށް އެންމެ އެކަށީގެންވާ ކޯޗަކީ އެއީ ކަމަށް ބުނެފައެވެ.\nހެރޭރާ ވަނީ މެންޗެސްޓަރ ޔުނައިޓެޑާއެކު ހަދާފައިވާ ކޮންޓްރެކްޓް މިސީޒަންގެ ނިޔަލަށް ހަމަވުމުން ކޮންޓްރެކްޓް އާނުކުރަން ނިންމާފައެވެ. ހެރޭރާ ހޯދުމަށް ފްރާންސްގެ ޕީ.އެސް.ޖީ އިން ދަނީ ވަރަށް ބޮޑަށް މަސައްކަތް ކުރަމުންނެވެ. އެހެންނަމަވެސް އޭނާ މިއަންނަ ސީޒަންގައި ކުޅޭނީ ކޮން ކްލަބަކަށް ކަމެއް ހެރޭރާ އަދި އިއުލާނެއް ނުކުރެއެވެ.


Baazaarugai Miruhuge Agu Dhashah! ބާޒާރުގައި މިރުހުގެ އަގު ދަށަށް! – Huvadhoo News Baazaarugai Miruhuge Agu Dhashah! Huvadhoo News\nބާޒާރުގައި މިރުހުގެ އަގު ދަށަށް!\nބާޒާރުގައި މިރުސް ތިޔާގިވެ، ބާޒާރުގައި މިރުހުގެ އަގު ދަށަށް ހިނގައްޖެއެވެ.\nދަތުރުވެރިންގެ މާރުކޭޓުގައި މިއަދު 100 ގްރާމް މިރުސް ހުރީ 65 ރުފިޔާއާއި 45 ރުފިޔާއާއި ދެމެދުގެ އަގުތަކެއްގައެވެ. ނަމަވެސް ދެތިން ދުވަސްކުރިން ބާޒާރުގައި 100 ގްރާމް މިރުސް ހުރީ 85 ރުފިޔާއާއި 55 ރުފިޔާއާ ދެމެދުގެ އަގުތަކެއްގައެވެ.\nދަތުރުވެރިންގެ މާރުކޭޓުގައި ތަކެތި ވިއްކާ ފަރާތްތަކުން ބުނީ މިދުވަސްކޮޅު ތ. ކަނޑޫދޫ އިންވެސް ގިނަ އަދަދަކަށް މިރުސް ލިބެމުންދާ ކަމަށެވެ. އަދި ރޯދަމަހުގެ ކުރިއަށް އޮތް ދުވަސްތަކުގައިވެސް މިރުހުގެ އަގުތައް ދަށަށް ދާނެކަމަށް ވިޔަފާރިވެރިން ލަފާކުރެއެވެ.\nބާޒާރަށް ބަލާލާއިރު، އަދިވެސް އަގު ދަށަށް ނުދާ އެއް ބާވަތަކީ ލުނބޯއެވެ. މިއަދުވެސް ދަތުރުވެރިންގެ މާރުކޭޓުގައި ލުންބޯ ކިލޯއެއްގެ އަގު ހުރީ 90 ރުފިޔާ އާއި 100 ރުފިޔާއާ ދެމެދުގެ އަގުތަކެއްގައެވެ. ލުނބޯގެ އަގު ދަށަށް ނުދަނީ ޑިމާންޑާއި އެއްވަރަށް ބާޒާރަށް ލުނބޯ ނުލިބޭތީކަމަށް ވިޔަފާރިވެރިން ބުނެއެވެ.


Airport ge huvafen dhekki Kulhudhuffushin Sarukaarah varugadha...\nރިޕޯޓު - ކުޅުދުއްފުށި\nއެއާޕޯޓްގެ ހުވަފެން ދެއްކި ކުޅުދުއްފުށި ސަރުކާރަށް ވަރުގަދަ މެސެޖެއް!\nކުޅުދުއްފުށިން ބުނީ އިތުރު ހުވަފެން ތަކެއް ދެން ބޭނުން ނޫން ކަމަށް\nމިދެވުނީ ވަރުގަދަ ފިލާވަޅެއް\nކ. މާލެ7މެއި 2017 | އާދީއްތަ 16:33 51,544\nކުޅުދުއްފުށީގައި އެމްޑީޕީން ބޭއްވި ވެހިކަލް ބުރު - ރާއްޖެއެމްވީ\nމަޝްހޫރު ބޮޑު ތިލަދުން މައްޗަށް ނިސްބަތްވާ މައި ރަށް ކުޅުދުއްފުށި، މިއީކީ އާދައިގެ ބަޔަކު ދިރިއުޅޭ ރަށެއް ނޫނެވެ. ކަންކަމުގައި ކެރުމުގެ އިތުރުން ކޮންމެ ގޮތެއް ވަރިހަމަ ވުމަކީ އެވެރިންގެ އުސޫލު ކަމަކަށް ޤަބޫލު ކޮށެއް ނޫޅެއެވެ.ހަމައެހެންމެ ޅޮސް އުނދޯއްޔަށް ލައިގެން ހެއްލުވޭ ވަރުގެ ގަޅި ބައެއްވެސް ނުމެ ނޫންމެއެވެ.\nރާއްޖޭގެ ތާރީޚީ ފަތްފުށްތަކަށް ނަޒަރު ހިންގާލައިފިނަމަ އެކަން އެހެރީ ދުވާލުގެ އިރު އެނގޭހެން ހާމަޔަށް ފެންނާށެވެ. ވެރިކަން ކިލަނބުވެ ރައްޔިތުންނަށް މުހުތާދު ތަކެއް ޖެހުނުހިނދު ކުޅުދުއްފުށީ ބޮޑުމުހައްމަދުބޭ އިސްވެ ހުރެ ހިންގި އުތުރު ގަޑުބަޑަކީ އެއީ އާދައިގެ ކަމެއް ނޫނެވެ. ޤާނޫން އަސާސީގައި ބުނާ ރައްޔިތުންގެ ބާރުގެތެރޭގައި ފަސްކުޅަނދު މަދީ ރާއްޖެ ތެރޭ މީހުންނެއް ނޫނޭ ބުނެ އެހިންގި ހަރަކާތަކީ ސަރުކާރުތަކަށް މިއަދުވެސް ހަމަ ނަމޫނާ ބައެކެވެ. ކަމެއް ޖެހުނީމާ ފިލަން ދުވާ މީހަކަށް މަ ވާކަށް ނެތީމޭ ބުނެ ފަހުނޭވަޔާ ޖެހެންދެން ދުޝްމަނުންނާ ކުރިމަތިލާ ޝަހީދުވި ހުސައިން އާދަމަކީ އެކަމުގެ އިތުރު ހެއްކެކެވެ.\nކޮނުނުވަރަކުން ފަސްގިނަ ކުރާކަށް އަދި ހާސަރުތަކެއް ދަމައިގެން ދިއުޅި ދިގު ކުރާކަށް ނެތީމެވެ. އާރާއި ބާރުގައި އޮތް ރައީސް ޔާމީންގެ ސަރުކާރަށް ލޯކަލް ކައުންސިލް އިންތިޚާބުގައި ކުޅުދުއްފުށިން ވަރުގަދަ ފިލާވަޅެއް އެވަނީ ދީފައެވެ. އިހު ދުފިވަރަށް ދުފާފައި އަނގަ ރަތްކޮށް ނުލިޔަސް ކުޅުދުފުށީ ޒުވާނުން އެތިބީ ކާބަފައިންހެން ކުޅުދުއްފުށީގެ ގޮތުގައިކަން އެވަނީ އަންގާލަ ދީފައެވެ. ހިސާބަކަށް ބޮޑުކުރިނަމަވެސް މިލިބޭ ފަސް ހާސް ރުފިޔާއަކީ ކުރީގެ ރައީސް މުހައްމަދު ނަޝީދުގެ ސަރުކާރުން ދޭން ފެށި އެއްޗެއް ކަމުން އެއީ ދުނިޔޭގެ ލަދަށް ކަނޑާލަން ނުކުރި އޮތް އެއްޗެއްކަން އެވެރިންވެސް އެވަނީ ސާފު ސީދާކޮށް ބުނެލަ ދީފައެވެ. ވެރިންގެ ލަފާގެމަތިން ޒުވާނުން ކުރިއަށް ނެރެގެން ރަށް ހިންގާން ތިބި ހަރު މީހުން އެވަނީ ހަމަ ލައްކަ ވާހަކަ ބުނެފައެވެ.\nލޯކަލް ކައުންސިލް އިންތިޚާބުގައި ހދ.ކުޅުދުއްފުށިން މިސަރުކާރަށް އެވަނީ ސާފު ސަރީހަ އިބާރާތުން ނޫނެކޭ ބުނެފައެވެ. ވެރިކަމަށް ވަޑައިގަތުމަށް ވެވަޑައިގެންެނެވި ވަދާއެކު ދައްކަމުން ދިޔަ އެއަރޕޯޓްގެ ހުވަފެން ދެއްކީ ނިދީގައި އޮއްވައޭ ބުނެ ހަމަ ނިދިން ހޭލާ އެވަނީ ރަނގަޅަށް ދެލޯ ހުޅުވާލާފައެވެ. ދެއިރު ދެޅައަށް ފެށި ރަށުގެ މަގުތައް ނިންމަމުންދިޔަ ޚިޔާލީ ނިންމުން ބަލާކަށް އަތްޖަހަޖަހާފައި ތިބޭކަށް ބޭނުމެއް ނޫނޭ ކުޅުދުއްފުށިން އެވަނީ ބުނެފައެވެ. ބިރުދެއްކޭނީ ވަކިވަރަކަށޭ ބުނެ ލައްކައިން ސޮއި އެޅުވިއަސް ހަޤީގީ ސޮއި ދައްކާނީ ވޯޓު ކަރުދާސްކޮޅުގައި ކަން ރައީސް ޔާމީނަށް އެވަނީ ކުޅުދުއްފުށިން ދައްކާލާފައެވެ. ވަޒީފާގެ ބިރާ، ސިޔާސަ ސޮރުގެ މައްސަލަ ނަގައިދީފާނެތީ އަބަދަކު ވަރިހަމަވެގެން ނުތިބޭނެކަން އެވަނީ ދައްކާލާފައެވެ. ކުޅުދުއްފުށީ މީހުން ބުނާ ގޮތުންނަމަ އަދުތޯ މާދަންގެ އިންތިޒާރުގައި ދެން ތުއްފިއްތައިގެން ތިބެވޭކަށް ނެތެވެ.\nރައްޔިތުންގެ ފައިސާއިން ޓެކްސް ނަގައިގެން ހިތުހުރިވަރަކަށް ޚަރަދުކޮށް ބާކީބައި ޖީބަށް ލާކަށް އަޅާފަދަ ބްރިޖަކަށް މަށަކާވާ ކީކޭހޭ ކުޅުދުއްފުށިން އެބުނީ އިންތިޚާބުގެ ނަތީޖާއިންނެވެ. އަތްނުފޯރާ ފަށަށް އެރި ކަރަންޓް ބިލާއި ބަނޑުފުރާނަ މުއްތިކުރި ޒަރޫރީ ކާޑުކޮޅުން ޑަބަލް އަގު ބޮޑުވީމާ ހެވިފައި އަތްޖަހަން ނޯންނާނެކަން ކުޅުދުއްފުށިން އެވަނީ ދައްކާލާފައެވެ. ނުތަނަވަސް ކަމާއި ރައްޔިތުންގެ ކެކުޅުން އޮއްބާލައިގެން އޮބަހައްޓާ ބަޔަކަށް ކުޅުދުއްފުށީ ރައްޔިތުން ނުވާނެކަން ރައީސް ޔާމީނަށްވެސް އެވަނީ ދައްކާލަ ދީފައެވެ.\nކައުންސިލްގެ ހަފޮޅުން އެތެރެއަށް އިދިކޮޅު އެމްޑީޕީގެ ޓިކެޓްގައި އަންހެނަކު ފުންމާލީމާ ކުޅުދުއްފުށިން ރައީސް ޔާމީނަށް އެދައްކާލީ ލައްކަ ކުޅިސަމާއެވެ. ޒުވާނުންނަށްޓަކައި އަބަދަކު ގުނބޯ ހެއްދުން ކަނޑަކަން ހާމަކޮށް އެދިނީ ހެދޭ ނޫކަށި ފުރައިގެން ޒުވާން އަންހެން ކުއްޖެއްކަމުން ރައީސް ޔާމީން އިތުރަށް ވިސްނާވަޑައިގަންނަވަން ޖެހޭކަން ކުޅުދުއްފުށިން އަންގާލަ ދީފައެވެ. ޒުވާން ޖޯޝާއި ލޭ އެޒުވާންކަމުގައި ދެމިބޭއްވޭނީ އަވާ މެންދުރެއްގެ ތެރެއިން ނޫންކަން މިއަދު އެވަނީ ޤަބޫލު ކުރުވަން ޖައްސަވާފައެވެ.\nކޮންމެއަކަސް ކުޅުދުއްފުށީގެ ހުރިހާ ގޮނޑިތަކެއް ކަހަލަ ގޮތަކަށް އިދިކޮޅު އެމްޑީޕީން ނެގުން އެއީ ލައްކަ ވާހަކައެވެ. ކުޅި ހިއްކާފައި އޭގެ މަތީ ކޮށިބިއްލޫރިން އެޅި އެއަރޕޯޓަށް ވަޑައިގެން ހެއްލޭނީ ކުޅުދުއްފުށި ރައްޔިތުން ނޫންކަން ސާބިތުކޮށްދީފިއެވެ. ޖަހާހާ ބެރަަކަށް ނަށާފައި އެޅިހާ ބަތަކަށް ރިހަވެގެން ކުޅުދުއްފުށީ ރައްޔިތުން ނުތިބޭނެކަން ނަތީޖާއިން އެވަނީ ދައްކައިފަ އެވެ.


Luthufee raajje genaun faahaga kurumah umar baahvvaa jalsaa faskohffi | ThePress\nLast Updated 16:44, 01 June\nލުތުފީ ރާއްޖެ ގެނައުން ފާހަގަ ކުރުމަށް އުމަރު ބާއްވާ ޖަލްސާ ފަސްކޮށްފި\nކުރީގެ ހޯމް މިނިސްޓަރު އުމަރު ނަސީރު، ޕީޕިއެމުން ބޭއްވި ރެލީއެއްގައި ވާހަކަ ދައްކަވަނީ / ފޮޓޯ: ގޫގުލް\nނޮވެމްބަރު 3ގައި ރާއްޖެއަށް ދިން އުދުވާނީ ހަމަލާގެ އިސް މޭސްތިރި، ހ. ހާޖަރާގެ އަބްދުﷲ ލުތުފީ އެމްބަސީގައި ހުރިކަން ފަޅާއަރުމާ ގުޅިގެން ސަކުރާރަށް ޕްރެޝާ ބޮޑުވެ ލުތުފީ އަނބުރާ ޖަލަށް ގެނައުމަށް ސަރުކާރަށް މަޖުބޫރުވި މަސައްކަތުގެ ކާމިޔާބީ ފާހަގަ ކުރުމަށް ކުރީގެ ހޯމް މިނިސްޓަރު އުމަރު ނަސީރު ބާއްވަވާ ޖަލްސާ ފަސްކޮށްފިއެވެ.\nއުމަރު މިއަދު ފޭސްބުކްގައި ކުރެއްވި ޕޯސްޓެއްގައި ވިދާޅުވީ، ކާނިވާ ސަރަހައްދުގައި "ލުތުފީ ޖަލަށް - މަގޭ މިނިވަން ގައުމު" ގެ ނަމުގައި އޭނާ ބޭއްވެވުމަށް ހަމަޖެއްސެވި ޖަލްސާ، އަންނަ ބުރާސްފަތި ދުވަހުގެ ރެއަށް ބަދަލު ކުރެއްވުމުގެ މަސައްކަތް ކުރައްވަމުން ގެންދަވާ ކަމަށެވެ. އެގޮތުން، އަންނަ ބުރާސްފަތި ދުވަހު ޖަލްސާ ބޭއްވުމަށް ކާނިވާ ސަރަހައްދު ދިނުމަށް ޕްލޭނިން މިނިސްޓްރީގައި އެދިވަޑައިގެންފައިވާ ކަމަށް އުމަރު ވިދާޅުވިއެވެ. އުމަރު ވިދާޅުވީ، ޖަލްސާ ފަސް ކުރެއްވީ މި ހަފްތާގައި ކާނިވާ ސަރަހައްދުގައި މަގުމަތީ ބާޒާރެއް އޮންނާތީ ކަމަށެވެ.\n2010 ވަނަ އަހަރު ބޭސްފަރުވާއަށް ލުތުފީ ރާއްޖެއިން ބޭރަށް ގޮސް،9އަހަރު ވަންދެން ފިލާ އުޅުމަށްފަހު، މިދިޔަ މޭ މަހު އެއް ވަނަ ދުވަހު އޭނާ ވަނީ ލަންކާގައި ހުންނަ ރާއްޖޭގެ އެމްބަސީއާ އަމިއްލައަށް ހަވާލުވެފައި ކަމަށް ސަރުކާރުން ވަނީ ބުނެފައެވެ. ނަމަވެސް އުމަރާއި ރައީސް ނަޝީދު ވިދާޅުވެފައި ވަނީ ލުތުފީ އެމްބަސީއަށް ވަނީ މިދިޔަ އޭޕްރީލް މަހުއެވެ.\nމީގެ އިތުރުން އުމަރު ވިދާޅުވެފައިވާ ގޮތުގައި، ލުތުފީ ހޯއްދެމަށް އެންމެ ގިނަ މަސައްކަތްތަކެއް ކުރެއްވި ވަޒީރަކީ އޭނާއެވެ. އެެގޮތުން، އުމަރު ވަނީ އޭނާ ހޯމް މިނިސްޓަރު ކަމުގައި ހުންނެވި އިރު ކުރެއްވި މަސައްކަތްތަކުގެ ތަފްސީލް އާންމުކުރައްވާފައެވެ.\nލުތުފީ ހޯއްދެވުމަށް އެހާ ބޮޑު އިސްކަމެއް ދެއްވަނީ، ނޮވެމްބަރު3ވަނަ ދުވަހު ރާއްޖެއަށް އުދުވާނީ ހަމަލާ ދިން އިރު އޭނާއަކީ ދިވެހި ސިފައިންގެ ބޭފުޅެއް ކަމަށާއި، އެ ހަމަލާ ތަޖުރިބާ ކުރެއްވި ކަމަށް ވާތީ ކަމަށް އުމަރު ވަނީ ވިދާޅުވެފައެވެ. އަދި ޝަހީދު ވެގެން ވެއްޓިފައި ތިބި ދިވެހިން ލެއިން ތަތްތެޅިފައި ތިއްބާ ފެނިވަޑައިގަތް ކަމަށާއި، ބައެއް ޝަހީދުންގެ ހަށިގަނޑުތައް އެތަންތަނުން ނެގުމުގައި އަމަލީ ގޮތުން ހަރަކާތްތެރިވެ ވަޑައިގަތް ކަމަށް ވެސް އުމަރު ވިދާޅުވިއެވެ.\n3 ނޮވެމްބަރު 1988 ހަބަރު ލުތުފީ ސިޔާސީ


Hafthaa eh therey Thiago vikkaalan Bayern in beynun | Mihaaru\nބަޔާންގެ މެޗެއްގެ ތެރެއިން ތިއާގޯ.-- ފޮޓޯ: އޭއެފްޕީ\nހަފްތާއެއްގެ ތެރޭ ތިއާގޯ ވިއްކާލަން ބަޔާނުން ބޭނުން\n01 ސެޕްޓެމްބަރ 2020 - 09:44\nމިއުނިކް (ސެޕްޓެމްބަރު 1) - ބަޔާން މިއުނިކުގެ ސްޕެއިނުގެ މިޑްފީލްޑަރު ތިއާގޯ އަލްކަންޓާރާ ކުރިއަށް އޮތް ހަފްތާއެއްހާ ދުވަސްތެރޭ ވިއްކާލަން އެ ކްލަބުން ބޭނުންވާ ކަމަށް ޖަރުމަނުގެ މީޑިއާ ރިޕޯޓްތައް ބުނެފި އެވެ.\nއުމުރުން 29 އަހަރުގެ ތިއާގޯ ބަޔާނާ އެކު ހަދާފައިވާ ކޮންޓްރެކްޓް އަންނަ ސީޒަނުގެ ނިޔަަލަށް ހަމަވާއިރު، އޭނާ ވަނީ ކްލަބް ބަދަލު ބޭނުންވާކަން އެ ޓީމަށް ވެސް އަންގައިފަ އެވެ. ބަޔާނުން ތިއާގޯގެ ކޮންޓްރެކްޓް އާ ކުރަން ގިނަ މަސައްކަތްތަކެއްކުރި ނަމަވެސް އޭނާ އެކަމަށް އެއްބަހެއްނުވި އެވެ. އެހެންވެ އަންނަ ސީޒަނުގައި ހިލޭ ޓްރާންސްފާއެއްގައި ތިއާގޯ ކްލަބް ބަދަލުކުރުމުގެ ކުރިން މި ފަހަރުގެ ޓްރާންސްފާ މާކެޓްގައި އޭނާ ވިއްކާލާ ގޮތަށް ނިންމީ އެވެ.\nބްރެޒިލްގެ ފްލަމެންގޯ އާއި ބާސެލޯނާގެ ލަ މާސިއާގައި ޔޫތު ކެރިއަރު ހޭދަކުރި ތިއާގޯ ވިއްކާލަން ބަޔާނުން އެންމެ ފުރަތަމަ ކީ އަގު އުޅެނީ 40 މިލިއަން ޔޫރޯގަ އެވެ. އެކަމަކު ފަހުން އެ އަގު 30 މިލިއަން ޔޫރޯ އަށް ކުޑަކުރި އެވެ. ތިއާގޯ ދެން ގުޅޭނީ އިނގިރޭސި ކްލަބަކާ ކަމަށް ބުނެ ބަޔާނުގެ އޮފިޝަލުން ވަނީ އެ ގައުމުގެ މީޑިއާތަކުގައި ވާހަކަ ދައްކައިފަ އެވެ.\nތިއާގޯ ގަތުމުގެ ރޭހުގައި އެންމެ ކުރީގައި އުޅެނީ އިނގިރޭސި ޕްރިމިއާ ލީގުގެ ޗެމްޕިއަން ލިވަޕޫލުންނެވެ. އެކަމަކު ބަޔާނުން ކިޔާ 30 މިލިއަން ޔޫރޯ ދައްކާފައި ތިއާގޯ ގެންދަން ލިވަޕޫލުން އަންނަނީ ދެކޮޅު ހަދަމުންނެވެ. ރިޕޯޓްތައް ބުނާގޮތުގައި ލިވަޕޫލުން އެންމެ ބޮޑަށް ވެސް ހުށަހަޅަން ބޭނުންވަނީ 20 މިލިއަން ޔޫރޯ އެވެ. ތިއާގޯ ގަތުމާ މެދު ލިވަޕޫލުން ސީދާ ގޮތެއް ނިންމާނީ އެ ޓީމަށް ކުޅޭ ނެދަލެންޑްސްގެ މިޑްފީލްޑަރު ޖިނީ ވައިނަލްޑަމާ ގުޅޭގޮތުން ގޮތެއް ހަމަޖެހިގެންނެވެ. އަންނަ ސީޒަނުގެ ނިޔަލަށް ލިވަޕޫލްގެ ކޮންޓްރެކްޓްގައި ހޯދި ވައިނަލްޑަމް ސްޕެއިނުގެ ބާސެލޯނާ އަށް ބަދަލުވުމުގެ ވާހަކަތައް އަންނަނީ ދެކެވެމުންނެވެ. ރިޕޯޓްތައް ބުނާގޮތުން ބާސެލޯނާގެ އިވާން ރަކިޓިޗް ދޫކޮށްލުމަށް ފަހު ވައިނަލްޑަމް ގެންނަން ކޯޗު ރޮނާލްޑް ކޫމަން މަސައްކަތް ފަށާނެ އެވެ.\nބަޔާނުގެ ޗެއާމަން ކާލް-ހެއިންޒް ރުމެނިގާ ދާދި ފަހުން ވިދާޅުވީ ކުރިއަށް އޮތް ދުވަސްތަކުގެ ތެރޭގައި ތިއާގޯ އަށް ބިޑެއް އަންނާނެ ކަމަށް ބެލެވޭ ކަމަށާއި ލިވަޕޫލުން ތިއާގޯ ގެންދަން ވާހަކަ ދެއްކި ނަމަވެސް ރަސްމީ ބިޑެއް ނުކުރާ ކަމަށެވެ. އަދި ލިވަޕޫލުން ތިއާގޯ ގަންނަން މަޝްވަރާތައް ކުރިއަށް ނުގެންދާނަމަ ކުރިއަށް އޮތް ދުވަސްތަކުގެ ތެރޭގައި އެހެން ކްލަބްތަކަށް ވެސް ތިއާގޯ ގަތުމުގެ ފުރުސަތު ލިބިގެންދާނެ ކަމަށް ވިދާޅުވި އެވެ.\nޖަރުމަނުގެ ގިނަ މީޑިއާ ރިޕޯޓްތައް ބުނާގޮތުން އަންނަ ހަފްތާ ތެރޭގައި ތިއާގޯގެ ޑީލް އެއްކޮށް ފައިނަލް ކުރަން ބަޔާނުން އޮތީ ނިންމައިފަ އެވެ.\nމީގެ ކުރިން މެންޗެސްޓާ ސިޓީ އާއި އާސެނަލުން ވެސް ތިއާގޯ ހޯދަން ވާހަކަ ދެއްކި އެވެ. އިނގިރޭސި މީޑިއާ ރިޕޯޓްތައް ބުނާގޮތުން މެންޗެސްޓާ ޔުނައިޓެޑުން ވެސް ކުރިއަށް އޮތް ދުވަސްތަކުގެ ތެރޭގައި ތިއާގޯ ގަތުމުގެ ރޭހަށް ވަންނާނެ އެވެ.\nބާސެލޯނާ ދޫކޮށް ބަޔާނަށް 2013 ވަނަ އަހަރު ބަދަލުވި ތިއާގޯ ވަނީ އެ ޓީމާ އެކު 16 ތަށި އުފުލާލައިފަ އެވެ. މި ސީޒަނު ބަޔާނުން ޖަރުމަނު ލީގާއި ޖަރުމަނު ކަޕްގެ އިތުރުން ޗެމްޕިއަންސް ލީގުގެ ޗެމްޕިއަންކަން ހޯދިއިރު ތިއާގޯ ވަނީ ޓީމުގެ މެދުތެރޭގައި ތަފާތު މޮޅު ކުޅުމެއް ދައްކައިފަ އެވެ.


ބީ.އެސް.އެސް.އޭ އަހަރީ ރިޕޯޓު 2019 – MNUSU\nބީ.އެސް.އެސް.އޭ އަހަރީ ރިޕޯޓު 2019\nin ބީ.އެސް.އެސް.އޭ, ގޮފިތަކުގެ ރިޕޯޓްތައް\nދިވެހިރާއްޖޭގެ ޤައުމީ ޔުނިވަރސިޓީ ދަރިވަރުންގެ ޔޫނިއަންގެ 14 ގޮތްޕެއް މިހާތަނަށް އުފެދިފައި ވާއިރު، ބިޒްނަސް ސްކޫލް ސްޓޫޑެންޓް އެސޯޝިއޭސަން (ބީ.އެސް.އެސް.އޭ) އަކީ އެމް.އެން.ޔޫ ބިޒްނަސް ސްކޫލްގެ ޙަރަކާތްތައް ހިންގުމާ ހަވާލުވެ ހުރި ގޮތްޕެވެ. 2019 ވަނަ އަހަރު ބީ.އެސް.އެސް.އޭ ގޮފީގެ މަގާމްތަކާ ހަވާލުވެތިބީ ގޮފީގެ ހަތްވަނަ ދައުރުގެ މެމްބަރުންނެވެ. އެގޮތުން 2019 ވަނަ އަހަރު ފެށިގެން އައިރު މަގާމްތަކާ ހަވާލުވެތިބީ: ރައީސް އަލީ ނިހާދު، ނައިބު ރައީސް (ޢިލްމީ) ރުކްޝާނާ އާދަމް، ނައިބް ރައީސް (ޢަމަލީ) މުހައްމަދު ޔާސިރު މޫސާ، ހަޒާންދާރު އިޒްހާމް އަލީ، ސެކްރެޓަރީ މަރިޔަމް ރިފްޤާ މުހައިމިން އަދި މީޑިއާ ކޯޑީނޭޓަރ ފާތިމަތު ޒަހްރާ އެވެ. ނަމަވެސް އަހަރުގެ މެދުތެރެއިން ތަފާތު ސަބަބުތަކާ ހުރެ، ހިންގާ ކޮމެޓީގެ މެމްބަރުންނާއި މަޤާމުތައް ވަނީ ބަދަލުވެފައެވެ. އެގޮތުން ރައީސްގެ މަގާމާ މުހައްމަދު ޔާސިރު މޫސާ ހަވާލުވިއެވެ. އަދި ނައިބު ރައީސް (ޢިލްމީ) މަޤާމަށް މަޖުނާ އަހުމަދު ހަވާލުވިއިރު، ނައިބު ރައީސް (ޢަމަމީ)ގެ މަޤާމާއި ހަވާލުވީ އިޒްހާމް އަލީއެވެ. އަދި ހަޒާންދާރަށް މަރިޔަމް ރިފްޤާ މުހައިމިން އާއި ސެކްރެޓަރީއަށް އީފާ އިބްރާހިމް ހަވާލުވިއެވެ. ތަފާތު ގިނަ ގޮންޖެހުމާއެކުވެސް 2019ވަނަ އަހަރު ނިންމާލީ ތަފާތު ގިނަގުނަ އަގުހުރި މަސައްކަތްތަކާއި ކާމިޔަބީތައް ހާޟިލްކުރުމަށްފަހުއެވެ.\nބީ.އެސް.އެސް.އޭ އިން 2019 ވަނަ އަހަރުވެސް ފާހަގަކޮށްލެވޭ ގިނަ ހަރަކާތްތަކެއް ވަނީ ރާވާ ހިންގާފައެވެ. އެގޮތުން އަހަރުގެ ފުރަތަމަ ހަރަކާތެއްގެ ގޮތުގައި 2019ވަނަ އަހަރުގެ ފުރަތަމަ ސެމިސްޓަރގައި ބިޒްނަސް ސްކޫލާއި ގުޅުނު ދަރިވަރުންނަށް އަމާޒުކޮށް ސްކޮލާސް ގާލާނައިޓްގެ ނަމުގައި ހަރަކާތެއް ބޭއްވިއެވެ. މީގެ އިތުރުން ރޯދަމަހަށް ހާއްސަކޮށް ބީއެސްއެސްއޭއިން ވަނީ ފީފާ ޓޯނަމެންޓަކާއި، ބީއެސްއެސްއޭ ބޮޑުބެރު ގްރޫޕާއި ލީޑަރުން ގުޅިގެން ރޯދަވީއްލުމަކާއި އަދި ފެކަލްޓީ އޮފް އެޑިއުކޭޝަން ސްޓޫޑެންޓް އެސޯޝިއޭޝަން (އެފް.އީ) އާއި ގުޅިގެން ބޮޑުތަރާވީހެއް ބާއްވާފައެވެ. އަދި ރޯދަމަސް ނިންމާ ފިތުރު އީދު ފާހަގަކުރުމަށް ބީއެސްއެސްއޭއިން އެހެން ފެކަލްޓީތަކުގެ ދަރިވަރުންނާއި ގުޅިގެން ”އީދު ފަން“ގެ ނަމުގައި ވިލިގިލީގައި ކުލަޖެހުމުގެ ހަރަކާތެއް ކުރިޔަށް ގެންދިޔައެވެ.\nދެވަނަ ސެމިސްޓަރ ފެށުމާއެކު، އެ ސެމިސްޓަރ އާއި ގުޅުނު އާ ދަރިވަރުންނަށްވެސް ސްކޮލާސް ގާލާ ނައިޓެއް ބޭއްވިއެވެ. އަދި މިސެމިސްޓާއިން ލީޑަރުންގެ ގުރޫޕާއި ގުޅުނު ދަރިވަރުންނަށް ”ލީޑާސް ކޮންވީން“ގެ ނަމުގައި ގުޅުން ބަދަހި ކުރުމަށް ހަރަކާތެއް ކުރިޔަށް ގެންދިޔައެވެ. މި ހަރަކާތްތައް ކުރިޔަށް ގެންދިޔުމަށްޓަކައި ބޭނުންވާނެ ފައިސާ ހޯދުމަށް ބީއެސްއެސްއޭއިން މޫވީ ނައިޓާއި، ކުޑަކުދިންގެ ހަވީރު އަދި ހެނދުނުގެ ނާސްތާ ދިނުމުގެ ހަރަކާތްތަކެއް ބޭއްވިއެވެ. އަދި މިހަރަކާތްތައް އިންތިޒާމުކުރުމުގައި އިސްކޮށް ހަރަކާތްތެރިވާ ލީޑަރުންނަށް އަމާޒުކޮށް ބާބަކިޔުއެއްވެސް ވަނީ ކުރިޔަށް ގެންގޮސްފައެވެ. އަދި ތަރަހަ އާއި ގުޅިގެން ދެ ގޮފީގެ ލީޑަރުން ހިމަނައިގެން އަހަރީ ދަތުރެއްގެ ގޮތުގައި މާފުއްޓަށް ދިޔައެވެ. މިފަދަ ހަރަކާތްތައް ކުރިޔަށް ގެންދިޔުމުގައި ބިޒްނަސް ސްކޫލުގެ މެނޭޖުމެންޓުންވެސް ވަނީ ފުރިހަމަ އެއްބާރުލުން ދީފައެވެ. އެހެންކަމުން މުދައްރިސުންގެ ދުވަހާއި ބިޒްނަސް ސްކޫލުގެ 28ވަނަ އަހަރީދުވަސް ފާހަގަ ކުރުމުގައި ބީއެސްއެސްއޭއިން ބައިވެރިވިއެވެ. އަހަރުގެ އެންމެ ފަހު ހަރަކާތެއްގެ ގޮތުގައި ”ބީއެސްއެސްއޭ މޫދު މަޖާ“ ގެ ނަމުގައި ލީޑަރުންނާއި އޮންނަ ގުޅުން ބަދަހިކުރުމުގެ ގޮތުން މަޖާ ހަރަކާތެއް ކުރިއަށް ގެންދިޔައެވެ. ބީއެސްއެސްއޭއިން މިއަހަރު ކުރިޔަށް ގެންދިޔަ އެންމެ ބޮޑު ދެ ހަރަކާތަކީ ބީއެސްއެސްއޭ ފުޓްސަލް ފިއެސްޓާ އާއި ބީއެސް ނައިޓެވެ.\nބައިވެރިވި ހަރަކާތްތަކާއި ލިބުނު ކާމިޔާބީތައް\nބީއެސްއެސްއޭގެ އަމާޒަކީ ބިޒްނަސް ސްކޫލުގެ ދަރިވަރުން އެމްއެންޔޫއެސްޔޫ އިން ހިންގާ ހަރަކާތްތަކާއި އެހެނިހެން ހަރަކާތްތަކުގައި ބައިވެރިވެ ފަޚުރުވެރި ކާމިޔާބީތަކެއް ބިޒްނަސް ސްކޫލަށް ހޯދައިދިނުމެވެ. އެހެންކަމުން 2019 ވަނަ އަހަރުވެސް އެމްއެންޔޫއެސްޔޫގެ ގިނަ ހަރަކާތްތަކުގައި ބައިވެރިވެ ކާމިޔާބީތަކެއްވަނީ ހޯދާފައެވެ. އެގޮތުން އެމްއެންޔޫއެސްޔޫ އިންޓަރ ފެކަލްޓީ ވޮލީ ބޯޅަމުބާރާތުގައި ބިޒްނަސް ސްކޫލުން އަންހެން އަދި ފިރިހެން ޓީމެއް ބައިވެރިވެ، އަންހެން ޓީމުންވަނީ މުބާރާތުގެ އަންހެން ޑިވިޝަނުގެ ތަށި ނަގާފައެވެ. އަދި އެމްއެންޔޫއެސްޔޫ އެސްއެސްއެލް މަދަހަ މުބާރާތާއި ޤުރުއާން މުބާރާތުގައި ބައިވެރިވިއެވެ. އެމްއެންޔޫއެސްޔޫ އެސްއެސްއެލް ޤުރުއާން މުބާރާތުން ބިޒްނަސް ސްކޫލަށް މުޅި މުބާރާތުން3ވަނަ ލިބިފައިވާއިރު މަދަހަ މުބާރާތުން ބިޒްނަސް ސްކޫލްގެ ދެދަރިވަރަކަށްވަނީ ވަނަ ލިބިފައެވެ. އެގޮތުން ފިރިހެން ކުދިންގެ ބައިން އެއްވަނަ އެމް.އެން.ޔޫ ބިޒްނަސް ސްކޫލްގެ ދަރިވަރު ޢީސާ އަލޫފް އިބްރާހީމް ނަގާފައިވާއިރު އަންހެން ކުދިންގެ ބައިން ޢާއިޝަތު ނަބާހަތު ވަޙީދު އެއްވަނަ ހޯދިއެވެ. މީގެ އިތުރުން އެމްއެންޔޫއެސްޔޫ އިންޓަރ ފެކަލްޓީ ބަހުސް މުބާރާތުގައި މިއަހަރުވެސް މިދިޔަ އަހަރު ބައިވެރިވި ޓީމު ބައިވެރި ކުރުވިއެވެ. އެހެންނަމަވެސް މިމުބާރާތުން ވަކިވީ މުބާރާތުން ވަނައެއް ނުލިބިއެވެ. އަދި އަހިއްސާ ވާހަކަދެއްކުމުގެ މުބާރާތުގައިވެސް ބައިވެރިވިއެވެ. އެމްއެންޔޫއެސްޔޫ އިން ކުރިޔަށް ގެންދާ އެންމެ ބޮޑު ހަރަކާތްކަމުގައިވާ އެމްއެންޔޫއެސްޔޫ ފުޓްސަލް ފިއެސްޓާގައިވެސް އެމްއެންޔޫބީއެސްއިން އަންހެން އަދި ފިރިހެން ޓީމު ނެރުނެވެ. މިމުބާރާތުގެ ތެރެއިން ހުޅުވާލި ”މީޑިއާ ޗެލެންޖް“ގައި ބައިވެރިވެ އެންމެ މޮޅު މީޑީއާ ޓީމަށް ބީއެސްއެސްއެސްއޭ ހޮވުނެވެ. އަދި އެމްއެންޔޫއެސްޔޫ އިންޓަރ ފެކަލްޓީ ނެޓްބޯޅަ މުބާރާތުގައި ބައިވެރިވެ، ހުރިހާ މެޗަކުން މޮޅުވެ މިމުބާރާތުގެ ތަށިވެސް އެމްއެންޔޫބީއެސްގެ ޓީމުން ނެގިއެވެ. އަދި މި މުބާރާތުގެ އެންމެމޮޅު ކޯޗަކަށް ބިޒްނަސް ސްކޫލް ޓީމުގެ ކޯޗު ހޮވުނެވެ. އަހަރުގެ އެންމެ ފަހު ހަރަކާތަކަށް އެމްއެންޔޫއެސްޔޫ އިން ބޭއްވި ”ދަ ނެކްސްޓް ލެވެލް“ ޝޯގައިވެސް ބިޒްނަސް ސްކޫލުން ބައިވެރިވިއެވެ. އަދި ”އެމްއެންޔޫއެސްޔޫ ޓްރޭޝް ޗެލެންޖް“ ވެސް ބީއެސްއެސްއޭ އިން ފުރިހަމަކުރިއެވެ.“\nބީ.އެސް.އެސް.އޭގެ އުންމީދަކީ ކުރިޔަށްހުރި އަހަރުތަކުގައި މިއަހަރަށްވުރެ ގިނަ ހަރަކާތްތަކެއް ރާވާ އަދި ފުރިހަމަ ކަމާއެކު މި ހަރަކާތްތައް ހިންގުމެވެ. އަދި މީގެ އިތުރުން ތަފާތު އެކި ހަރަކާތްތަކުގައި ބައިވެރިވެ ފަހުރުވެރި ވަނަތަކެއް އެމް.އެން.ޔޫ ބިޒްނަސް ސްކޫލަށް ހޯދައިދިނުމެވެ. މީގެ އިތުރުން ބީ.އެސް.އެސް.އެސް.އޭ އަބަދުވެސް ތިބޭނީ ބިޒްނަސް ސްކޫލުގެ ދަރިވަރުންނާއެކު، މިދަރިވަރުންނަށް އެކިކަންކަމުގައި އެހީތެރިވެދީ ދަރިވަރުންގެ ހުނަރުތައް ދެއްކުމަށް ތަފާތު ހަރަކާތްތައް އިންތިޒާމު ކުރުމުގައެވެ. ބީ.އެސް.އެސް.އޭއަށް ހަރަކާތްތައް ރޭވުމުގުގައި އެހީތެރިވެދޭ ހީވާގި އިސްވާރުންގެ އެހީ ލިބުމީ މިގޮފީގެ އަބަދުވެސް އެދުމެކެވެ. އަދި ކުރިޔަށް އޮތްތަނުގައި ބީއެސްއެސްއޭ ހިންގާކޮމެޓީއިން ހީވާގި ދަރިވަރުންތަކެއް ފެނިގެންދިޔުމެވެ.


SunOnline: Maziya in Nepal ge thajuribaakaaru keeper, Kiran ge soi hoadhaifi\nމާޒިޔާއިން ނޭޕާލްގެ ތަޖުރިބާކާރު ކީޕަރު، ކިރަންގެ ސޮއި ހޯދައިފި\nޢަބްދުﷲ އައިމަން 20 Nov 2021, 16:18\nމާޒިޔާއިން ނޭޕާލްގެ އެއް ނަންބަރު ކީޕަރު ކިރަން ޝެމްޝޮން އާއެކު އެއްބަސްވުމުގައި ސޮއި ކުރުމަށް ބޭއްވި ރަސްމިއްޔާތުގެ ތެރެއިން --- ފޮޓޯ//މާޒިޔާ\nކުރިން ޓީސީ ސްޕޯޓްސް ކުލަބަށް ގިނަ މެޗުތަކެއް ކުޅެދީ، ބޮޑެތި ކާމިޔާބީތަކެއް ހޯދި ނޭޕާލްގެ އެއް ނަންބަރު ކީޕަރު ކިރަން ޝެމްޝޮން މާޒިޔާއަށް ސޮއިކޮށްފިއެވެ.\nއެންމެ ފަހުގެ ލީގު ޗެމްޕިއަން މާޒިޔާއިން ކިރަންއާ އެކު އެއްބަސްވުމެއްގައި މިއަދު ވަނީ ސޮއިކޮށްފައެވެ. މާޒިޔާއިން ބުނީ ކިރަންއާއެކު އެއްބަސްވީ ކުރިއަށް އޮތް ސީޒަނަށް ކަމަށެވެ.\nރާއްޖޭގެ ކުލަބަކުން ބައިނަލް އަގުވާމީ މައިދާނުގައި ހޯދި އެންމެ ބޮޑު ކާމިޔާބީކަމަށްވާ 2017 ވަނަ އަހަރު ބަންގްލަދޭޝްގައި އޮތް ޝޭޙް ކަމާލް ކަޕް ޓީސީއިން ކާމިޔާބު ކުރި އިރު، މުހިއްމު ދައުރެއް އަދާކުރި ކިރަން ވަނީ އެކުލަބަށް ތިން ސީޒަނަކު ކުޅެފައެވެ. އެގޮތުން އެ ޓީމާއެކު ދިވެހި ޕްރިމިއާ ލީގު ވެސް ކިރަން ވަނީ ކާމިޔާބުކޮށްފައެވެ.\nކިރަން ވަނީ އޭނާގެ ކްލަބް ކެރިއަރުގައި ރާއްޖޭގެ އިތުރުން ނޭޕާލް އާއި އިންޑިއާގައި ވެސް ކުޅެފައެވެ. ނޭޕާލްގެ މޮޅު ކުޅުންތެރިޔާގެ މަގާމު ހޯދި ކިރަން ވަނީ ރާއްޖޭގެ ލީގާއި އިންޑިއާގެ އައި ލީގުގެ އެންމެ މޮޅު ގޯލްކީޕަރުގެ މަގާމު ހޯދައިފައެވެ.\nމީގެ އިތުރުން މިއަހަރު ރާއްޖޭގައި އޮތް ސާފް ޗެމްޕިއަންޝިޕުގައި ނޭޕާލުން އެ މުބާރާތުގެ ފުރަތަމަ ފަހަރަށް ފައިނަލަށް ދަތުރު ކުރި އިރު، އެ ޓީމުގެ ކެޕްޓަންކަން ކުރި ކިރަން އަކީ އެ ޓީމަށް މުހިއްމު ކުޅުންތެރިއެކެވެ. މުޅި މުބާރާތުގައި ވެސް ތަފާތު މޮޅު ކުޅުމެއް ދެއްކި ކިރަން ވަނީ މީގެ ކުރިން ވެސް ސާފުގެ ގިނަ މުބާރާތްތަކެއް ކުޅެފައެވެ.\nމާޒިޔާއިން ވަނީ ކުރިއަށް އޮތް ސީޒަނަށް ތައްޔާރުވުމުގެ ގޮތުން އެ ޓީމަށް އައު ކޯޗެއް ވެސް ހަމަޖައްސައިފައެވެ. އެގޮތުން ކުރިން ސުޕަ ޔުނައިޓެޑް (ސަސް) ގެ ކޯޗަކަށް ހުރި މުހައްމަދު ޝިޔާޒް (މޯހަން) ގެނެސް މާޒިޔާއިން މިހާރު އަންނަނީ ޓީމާއެކު ފަރިތަކުރުންތައް ކުރިއަށް ގެންދަމުންނެވެ.


Sarukaareh ufedhdheyvarah Netanyahu thaaeedhu hoadhdhavaifi | Mihaaru\nއިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ. --ފޮޓޯ:އޭޕީ\nސަރުކާރެއް އުފެއްދޭވަރަށް ނަތަންޔާހޫ ތާއީދު ހޯއްދަވައިިފި\n17 އެޕްރީލް 2019 - 14:00 1 comment\nކޮރަޕްޝަނުގެ ތިން ދައުވާއެއް ނަތަންޔާހޫގެ މައްޗަށް އުފުލާފައިވީ ނަމަވެސް މި މަހު9ވަނަ ދުވަހު ބޭއްވި އިންތިޚާބަށް ފަހު، ފަސް ވަނަ ދައުރަކަށް ބޮޑު ވަޒީރުކަން ނަތަންޔާހޫ އަށް ލިބުމުގެ ފުރުސަތު އޮތީ ބޮޑުވެފަ އެވެ.\nއިޒްރޭލުގައި އޮންނަ ގޮތުން ސަރުކާރެއް އުފެއްދުމުގެ ފުރުސަތު އެންމެ ބޮޑު ޕާޓީއެއް އިޚްތިޔާރު ކުރާނީ ރައީސް އެވެ.\nއިންތިޚާބުގެ ނަތީޖާ ދައްކާ ގޮތުން ނަތަންޔާހޫގެ ލިކޫޑް ޕާޓީ އަށް ވަނީ 35 ގޮނޑި ލިބިފަ އެވެ. އަދި ވާދަވެރި ކެންޑިޑޭޓް ސިފައިންގެ ކުރީގެ ވެރިޔާ ބެނީ ގާންޒުގެ ބްލޫ އެންޑް ވައިޓް ޕާޓީ އަށް ވެސް ވަނީ 35 ގޮނޑި ލިބިފަ އެވެ. ނަމަވެސް ކަނާތު ފިޔައިގެ ޕާޓީތަކުގެ ތާއީދާ އެކު ނަތަންޔާހޫގެ ކޯލިޝަނުން ވަނީ ޕާލަމެންޓުގެ 120 ގޮނޑީގެ ތެރޭން 65 ގޮނޑި ހޯދައިފަ އެވެ. ގާންޒަށް ލިބިފައި ވަނީ 45 މެންބަރުންގެ ތާއީދެވެ. އަރަބި ޕާޓީތަކުގެ 10 މެންބަރުން ވަކިކޮޅަކަށް ތާއީދެއް ނުކުރެ އެވެ.\nނަތަންޔާހޫ ވިދާޅުވީ ދުނިޔޭގެ ވަރަށް ގިނަ ގައުމުތަކުން އޭނާ އަށް މިހާރު މަރުހަބާ ކިޔަމުންދާ ކަމަށެވެ. އޭގެ ތެރޭގައި އަރަބި ގައުމުތަކުގެ ވެރިން ހިމެނޭ ކަމަށް ވެސް ވިދާޅުވި އެވެ. ނަމަވެސް އެއީ ކޮން ގައުމުތަކެއް ކަމެއް ވިދާޅެއް ނުވެ އެވެ.


Afraasheem Ge Report Aai Eku MDN Heylaifi - Vaguthu\nއަފްރާޝީމްގެ ރިޕޯޓާއި އެކު އެމްޑީއެން ހޭލައިފި\nޑރ އަފްރާޝީމް އަވަހާރަކޮށްލި މައްސަލައާއި ގުޅިގެން މަރުތައް ބަލާ ކޮމިޝަނުން ނެރުނު ރިޕޯޓާއި އެކު، މޯލްޑިވްސް ޑިމޮކްރެޓިކް ނެޓްވޯކް (އެމްޑީއެން) ހޭލައިފިއެވެ.\nއެމްޑީއެން އިން މިރޭ ކޮށްފައިވާ ޓްވީޓެއްގައި ބުނެފައިވަނީ މަރުތައް ބަލާ ކޮމިޝަނުން، ޑރ އަފްރާޝީމް އަވަހާރަކޮށްލި މައްސަލައާއި ގުޅޭ ތަހުގީގީ ރިޕޯޓް، ރައީސް އޮފީހާއި ހަވާލުކޮށްފައި ވާކަމަށެވެ. އަދި އެ ރިޕޯޓުގައިވާ އެއްޗެއް ކޮންމެ ދިވެހި ރައްޔިތަކަށްވެސް އެނގެން ޖެހޭ ކަމަށާއި، އަދި ރައީސުލްޖުމްހުރިއްޔާ އިބްރާހިމް މުހައްމަދު ޞާލިހް އެ ރިޕޯޓުގައިވާ އެއްޗެސް ދިވެހި ރައްޔިތުންނަށް ސާފުކޮށްދެއްވުމަށް އެމްޑީއެން އިން ވަނީ ގޮވާލާފައެވެ.\nމީގެ އިތުރުން އެމްޑީއެންގެ ޓްވީޓުގައި ބުނެފައިވަނީ މަރުތައް ބަލާ ކޮމިޝަނުގެ ރިޕޯޓުގައިވާ އެއްވެސް ހެކިވެރިއެއް، ނުވަތަ އެނޫންވެސް އެއްވެސް ސިއްރު މައުލޫމާތެއް ލީކްވިޔަދީގެން ނުވާނޭ ކަމަށެވެ. އަދި އެކަންކަން ނޫން ހުރިހާ ކަމެއްވެސް ދިވެހި ރައްޔިތުންނަށް ސާފުވާން ޖެހޭކަމަށެވެ.\nމޯލްޑިވްސް ޑިމޮކްރަޓިކް ނެތްވޯކް، އެމްޑީއެން އިން ނެރުނު، "ޕްރިލިމިނަރީ އެސެސްމަންޓް އޮފް ރެޑިކަލައިޒޭޝަން އިން މޯލްޑިވްސް" ރިޕޯޓްގައި އިސްލާމްދީނުގެ އަސްލުތަކާއި ހިލާފު އެތައް ވާހަކައެއް ހުރުމާއެކު، އެމްޑީއެން އާއި ދެކޮޅަށް އެތައް ބަޔަކު ވަނީ އަޑުއުފުލާފައެވެ. އަދި ކީރިތި ރަސޫލާގެ ދިފާއުގަޔާއި، އެމްޑީއެން އުވާލުމަށް ގޮވާލާ އެތައް ދިވެހިންނެއް ވަނީ އަޑުއުފުލާފައެވެ. މިހާރު އެެ ޖަމިއްޔާ ވަނީ އުވާލާފައެވެ. އެމްޑީއެން އުވާލާފައިވަނީ މިހިނގާ ނޮވެމްބަރ މަހުގެ5ވަނަދުވަހުއެވެ.\nރޮނާލްޑޯގެ ހިލޭ ޖެހުމާއި އެކު ޔުވެންޓަސް ޓޮރިނޯ ބަލިކޮށްފި\nނޮވެމްބަރު 15, 2019 01:47\nމިކަމުގެ އަޑީގައ އެމް.ޑީ.ޕީ. އެބަވެ. އެކަމުގެ ހުރިހާ ދަލީލުތައް އެބަފެނެ.\nނޮވެމްބަރު 15, 2019 06:03\nއެކަން ކުރީ ކޮންބައެއްކަން ސިއްރު ކުރުމުގެ އެއްވެސްބޭނުމެއްނެތް.....އަވަހަށް ހާމަކުރޭ.....އެކަންކުރިމީހުން ރައްޔިތުންނާ ހަވާލުކުރޭ\nނޮވެމްބަރު 15, 2019 06:43\nހުރިހާއެއްޗެއް އަތައްގޮވާ ނިމިއްޖެ.\nނޮވެމްބަރު 15, 2019 13:26\nއަދިވެސް މި އެމްޑީއެން ހަމަ އެމްޑީއެން ނަމުގަ އެގޮތުގަ އޮޕަރޭޓްކުރަނީ، މިކަހަލަ ކަންކަމުގެ ތެރެޔަށްވަދެ ރައްޔިތުންގެ ތާއީދު ހޯދަން މަސައްކަތްކުރަނީ ރީތިގޮތުގަ! އުވާލާންޖެހޭ، އޮޕަރޭޓްކުރެވިގެން ނުވާނެ މިބައިގަނޑު!\nނޮވެމްބަރު 15, 2019 14:28\nއެމްޑީއޭ އަދި އިވާނުލާ . އުވާލަން ނިންމީ.\nނޮވެމްބަރު 15, 2019 14:36\nނޮވެމްބަރު 15, 2019 15:38\nއެމީހުން ކުރި އެފަދަ ބޮޑު ކަންތަކުގަ އެމީހުންގެ ނަންވެސް ނުގަނެ ނިންމާލީމަ ވަރުއަރަންވީތާ.\nނޮވެމްބަރު 15, 2019 18:53\nދީނައް ފުރައްސާރަ ކުރުމެގެ ހުކުމް އިލްމް ވެރީން ކިޔާ ދީ ބަލާށެވެ.\nނޮވެމްބަރު 15, 2019 20:12


vnews - Sarkar3ge milkuverikamuge massala courtun nnmaifi\nސަރްކާރް 3ގެ މިލްކުވެރިކަމުގެ މައްސަލަ ކޯޓުން ނިންމައިފި\n"ސަރްކާރް 3" ގެ ޕޯސްޓަރެއް\nބޮލީވުޑްގެ އެންމެ މޮޅު ޑައިރެކެޓްރުންގެ ތެރޭގައި ހިމެނޭ ރާމް ގޯޕާލް އެންމެ އަވަހަށް ޕްރިމިއާ ކުރުމަށް ހަމަޖައްސާފައިވާ ފިލްމް "ސަރްކާރް 3" އަކީ ފިލްމް "ސަރްކާރް" އާއި "ސަރްކާރް 2" އާއި ގުޅުވައިގެން ނެރުމަށް ހަމަޖެހިފައިވާ ސިޔާސީ ކަންތައްތަކެއް ދައްކުވައިދޭ ފިލްމެކެވެ.\nއަންނަ މަހުގެ ހަތްވަނަ ދުވަހު މިފިލްމް ޕްރިމިއާ ކުރުމަށް ހަމަޖައްސާފައި ވަނިކޮށް މިދިޔަ ޖެނުއަރީ މަހުގެ ތެރޭގައި ވަނީ މި ފިލްމާ ގުޅޭ މައްސަލައެއް ކޯޓަށް ހުށަހަޅާފަ އެވެ.\nމިމައްސަލަ މިދިޔަ ޖެނުއަރީ މަހުގެ 30 ވަނަ ދުވަހު ކޯޓަށް ހުށަހެޅީ ބޮލީވުޑްގެ އެތައް ފިލްމް ތަކެއްގެ ވާހަކަ ލިޔެ ސްކްރިޕްޓް ތައްޔާރުކޮށްދީފައިވާ ނިލޭޝް ގިރްކަރް އެވެ. ސަރުކާރު 3ގެ ސްކްރިޕްޓް ވެސް ތައްޔާރުކޮށްދީފައިވަނީ ނިލޭޝް އެވެ.\nރާމް ގޯޕާލް އާއި ދެކޮޅަށް ނިލޭޝް ކޯޓަށް ހުށަހެޅީ ސަރްކާރް 3ގެ ވާހަކައާއި ގުޅޭ މިލްކްވެރިކަމުގެ މައްސަލަ އެކެވެ.\nނިލޭޝް ބުނީ މި ފިލްމްގެ ސްކްރިޕްޓަކީ އޭނާ ތައްޔާރު ކުރި ސްކްރިޕްޓެއް ކަމަށެވެ. އަދި މިފިލްމުގެ ސްކްރިޕްޓަށް އޭނާއަށް ލިބެންވާ ފައިސާ އެއްކޮށް ރާމްގޯޕާލް ދީފައި ނުވާ ކަމަށްވެސް ބުނެފައިވެ އެވެ. ނިލޭޝްއަށް ލިބެންޖެހޭ ހައްގު ކްރެޑިޓްވެސް މިފިލްމުގައި ރާމް ގޯޕާލް ދީފައި ނުވާ ކަމަށްވެސް މައްސަލާގައި ބުނެފައިވެ އެވެ.\nއިންޑިއާގެ ބޮމްބޭ ހައިކޯޓުން މިމަހުގެ 11 ވަނަ ދުވަހު މިމައްސަލަ ނިންމާފައިވާއިރު ދެ ކަމެއް ކުރުމަށް ރާމް ގޯޕާލްގެ މައްޗަށް ކޯޓުން އަމުރުކޮށްފައިވެ އެވެ. އެގޮތުން ނިލޭޝްއަށް 620،000 ރުޕީޒް ދިނުމަށާއި ނިލޭޝްގެ ގާނޫނީ ވަކީލުންނަށް އެންމެ ލަސްވެގެން މިއަދު މިފިލްމު ދައްކާލުމަށެވެ.\nމީގެ ކުރިންވެސް ނިލޭޝް ވަނީ ރާމް ގޯޕާލްއަށް އެތައް ސްކްރިޕްޓެއް ލިޔެދީފަ އެވެ. ނަމަވެސް މިއީ މިފަދަ މައްސަލައެއް ޖެހުނު ފުރަތަމަ ފަހަރެވެ. ނިލޭޝްގެ ފުރަތަމަ ސްކްރިޕްޓަކީވެސް ރާމް ގޯޕާލްގެ "އަގްޔާތް" ފިލްމަށް ލިޔެދިން ސްކްރިޕްޓެކެވެ.\nސަަރްކާރް 3ގައި ލީޑް ރޯލް އަދާ ކޮށްފައިވަނީ ބޮލީވުޑްގައި ބިގް ބީގެ ނަމުން އާންމުންގެ ތެރޭގައި މަޝްހޫރުކަން ހޯދާފައިވާ ކާމިޔާބު ފިލްމީ ތަރި އަމީތާބް ބައްޗަން އެވެ.


DRE ge "November" ge poster dhakkaalaifi | Mihaaru\nޑާކް ރެއިންގެ "ނޮވެމްބާ" ގެ ޕޯސްޓަރު ދައްކާލައިފި\n11 ފެބުރުއަރީ 2020 - 07:389comments\nއަލީ ޝިފާއު (ޗިއްޕެ) ޑައިރެކްޓްކޮށްފައިވާ ފިލްމުގެ ޕޯސްޓަރު ދައްކައިލި ނަމަވެސް، ފިލްމުގެ ސިނަމާ އަށް ގެންނާނެ ތާރީހެއް އަދިވެސް އިއުލާނެއްނުކުރެ އެވެ. ޝޫޓިން ނިންމާލައި، މިހާރު ޕޯސްޓް-ޕްރޮޑަކްޝަން މަރުހަލާގައި އޮތް "ނޮވެމްބާ" ގެ ލީޑް ރޯލުން ފެނިގެންދާނީ ދިވެހި ސިނަމާގެ މިހާރުގެ އެންމެ މަގުބޫލު އެއް ޖޯޑް ކަމަށްވާ ޖުމައްޔިލް ނިމާލް (ޖުމަލް) އާއި މަރިޔަމް މަޖުދާ (މަޖޫ) އެވެ.\n@DarkRainEnt #November Official Poster\nPoster designed by @IbrahimHoodh\n📸 @ahmedshinan pic.twitter.com/KP2qoF6C2l\n— Dark Rain Ent (@DarkRainEnt) February 10, 2020\nމި ދެ ތަރިންނާ އެކު މި ފިލްމުން ބޮޑު ކާސްޓެއް ވެސް ފެނިގެންދާ އިރު، ފިލްމުގެ ވަރަށް ހާއްސަ ރޯލަކުން ކުރީގެ އެކްޓަރު އިސްމާއީލް ވަޖީހު ވެސް ފެނިގެން ދާނެ އެވެ.\n"ނޮވެމްބާ" އަކީ ޑާކް ރެއިނުން މިދިޔަ އަހަރު ގެނެސްދިން ކޮމެޑީ ފިލްމު "މާމުއި" ގެ ސްކްރީންރައިޓަރުން ކަމަށްވާ އައިޝަތު ފުއާދު ތައުފީގާއި އަހުމަދު ތޮލާލްގެ ސްކްރީންޕްލޭއަކަށް ހަދާފައިވާ ފިލްމެކެވެ. ޕޯސްޓަރުގައި ފިލްމުގެ ޓެގް ލައިނަކަށް ހިމަނާފައި ވަނީ "އަ ޖާނީ ޓު ޝޯ ދެޓް ލަވް އިޒް ބިޔޯންޑް ލޮޖިކް" އެވެ.\n"ނޮވެމްބާ" ގެ މަންޒަރުތައް މާލެ އާއި މާލެ ކައިރި ރަށްރަށުގަ އާއި ލ. އަތޮޅާއި އައްޑު އާއި ސިންގަޕޫރްގައި ވެސް ނަގާފައިވެ އެވެ. މި ފިލްމުގެ ލަވަތަކުގެ ތެރެއިން "މޫސުން" ކިޔާ ލަވައެއްގެ އޯޑިއޯ ވެސް ވަނީ ކުރިން އާންމުންނަށް ދޫކޮށްލައިފަ އެވެ.\nބެލެވޭ ގޮތުން "ނޮވެމްބާ" ބެލުންތެރިންނާ ހަމައަށް އަންނާނީ މި އަހަރުގެ ޖުލައި ހިސާބުގަ އެވެ. ޑާކް ރެއިނުން ބުނެފައިވާ ގޮތުގައި މި ފިލްމުވެގެން ދާނީ އެ ސްޓޫޑިއޯގެ ފިލްމަކުން ޖުމަލް އާއި މަޖޫގެ ޖޯޑު ފެންނާނެ ފަހު ފިލްމެވެ.\nދެ ތަރިން އެކީގައި ކުޅެފައިވާ ޑާކް ރެއިންގެ ފިލްމުތަކުގެ ތެރޭގައި "އެންމެ ފަހު ވިންދާޖެހެންދެން" އާއި "ވާށޭ މަށާއެކީ" އަދި "ވަކިން ލޯބިން" ހިމެނެ އެވެ.


ބެންގަލޫރު ޓީމު ރާއްޖެ ދޫކޮށް ދިޔުމަށް މަހުލޫފް ގޮވާލައްވައިފި | Sandhaanu\nބެންގަލޫރު ޓީމު ރާއްޖެ ދޫކޮށް ދިޔުމަށް މަހުލޫފް ގޮވާލައްވައިފި\nއޭއެފްސީ ކަޕުގެ މެޗެއް ކުޅުމަށް ރާއްޖެ އައި، އިންޑިޔާގެ ބެންގަލޫރު އެފްސީ ޓީމް ރާއްޖެ ދޫކޮށް ދިޔުމަށް ޔޫތް މިނިސްޓަރ އަހްމަދު މަހުލޫފް ގޮވާލައްވައިފިއެވެ. މަހުލޫފް މިހެން ވިދާޅުވެފައިވަނީ އެބޭފުޅާ ކުރެއްވި ޓްވީޓެއްގައެވެ.\nމަހުލޫފް މިހެން ވިދާޅުވެފައިވަނީ ބެންގަލޫރު ޓީމުން ހެލްތް ޕްރޮޓެކްޝަން އެެޖެންސީ އަދި އޭއެފްސީގެ ގައިޑްލައިންތަކާއި ޚިލާފުވެފައި ވާތީއެވެ. އެޓީމުގެ ކުޅުންތެރިން ތިބޭ ހޮޓަލުން ނިކުތުން މަނާ ކުރެވިފައި ވީ ނަމަވެސް މާލޭގެ މަގުމަތީގައި އެ ޓީމުގެ ބައެއް ކުޅުންތެރިން އުޅުނު ކަމަށް ރާއްޖޭގެ ބައެއް މީޑިޔާތަކުން ވަނީ ރިޕޯޓް ކޮށްފައެވެ.\nމަހުލޫފް އިތުރަށް ކުރެއްވި ޓްވީޓެއްގައި، މިމެޗް ރާއްޖޭގައި ނުބޭއްވޭނެ ކަމަށް އެފްއޭއެމް އަށް އަންގާފައިވާ ކަން ވަނީ ހާމަ ކުރައްވާފައެވެ. އަދި ގްރޫޕް ސްޓޭޖްގެ މިމެޗްތައް ފަސްކުރުމަށް އޭއެފްސީއާއި މަޝްވަރާ ކުރައްވާނެކަމަށް މަހުލޫފް ފާހަގަ ކުރެއްވިއެވެ.\nބެންގަލޫރު ޓީމް އަނބުރާ ފޮނުވާލުމުގެ އިންތިޒާމް ހަމަޖެއްސުމުގެ ކަންކަން ކުރިޔަށްދާ ކަމަށްވެސް މަހުލޫފް ވިދާޅުވިއެވެ.


ނަބިއްޔާ صلى الله عليه وسلم ގެ އަނބިއަނބިކަނބަލުން – މުއުމިނުންގެ މައިކަނބަލުން رضي الله عنهن -4 – DhiSalafiyyah\n5. ޒައިނަބު ބިންތު ޚުޒައިމާ رضي الله عنها:\nނަބިއްޔާ صلى الله عليه وسلم އެކަމަނާއާ ކައިވެނި ބައްލަވައިގެންނެވީ ހިޖުރައިގެ 31 މަސް ފަހުން، ރަމަޟާން މަހުގައެވެ. [طبقات ابن سعد 8/115]\n6. އުންމު ސަލަމާ ބިންތު އުމައްޔާ رضي الله عنها:\nއުންމު ސަލަމާ ވިދާޅުވިކަމަށް އިމާމު މުސްލިމް ރިވާކުރައްވާފައިވެއެވެ.\nسَمِعْتُ رَسُولَ اللهِ صَلَّى اللهُ عَلَيْهِ وَسَلَّمَ، يَقُولُ: ((مَا مِنْ عَبْدٍ تُصِيبُهُ مُصِيبَةٌ، فَيَقُولُ: إِنَّا لِلَّهِ وَإِنَّا إِلَيْهِ رَاجِعُونَ، اللهُمَّ أْجُرْنِي فِي مُصِيبَتِي، وَأَخْلِفْ لِي خَيْرًا مِنْهَا، إِلَّا أَجَرَهُ اللهُ فِي مُصِيبَتِهِ، وَأَخْلَفَ لَهُ خَيْرًا مِنْهَا))،\nقَالَتْ: فَلَمَّا تُوُفِّيَ أَبُو سَلَمَةَ، قُلْتُ كَمَا أَمَرَنِي رَسُولُ اللهِ صَلَّى اللهُ عَلَيْهِ وَسَلَّمَ، فَأَخْلَفَ اللهُ لِي خَيْرًا مِنْهُ، رَسُولَ اللهِ صَلَّى اللهُ عَلَيْهِ وَسَلَّمَ. [مسلم 918]\nމާނައީ: “ރަސޫލުﷲ صلى الله عليه وسلم ޙަދީޘްކުރެއްވި އަޑު ތިމަންކަމަނާ އެއްސެވީމެވެ. “އަޅަކަށް މުޞީބާތެއް ޖެހުމުން ((إِنَّا لِلَّهِ وَإِنَّا إِلَيْهِ رَاجِعُونَ، اللهُمَّ أْجُرْنِي فِي مُصِيبَتِي، وَأَخْلِفْ لِي خَيْرًا مِنْهَا)) [މާނައީ: “ހަމަކަށަވަރުން ތިމަންމެންނީ، ﷲ އަށް މިލްކުވެވޮޑިގެންވާ ބައެކެވެ. އަދި ހަމަކަށަވަރުން ތިމަންމެންނީ، އެއިލާހުގެ ޙަޟްރަތަށް އެނބުރިދާނޭ ބައެކެވެ. އޭ ﷲ! މިއަޅާއަށް ދިމާވެފައިވާ މުޞީބާތުން ސަލާމަތް ކުރައްވައިފާންދޭވެ. އަދި އެއަށްވުރެ ހެޔޮ ރަގަނޅު ގޮތެއް މިއަޅާއަށް މެދުވެރި ކުރައްވާފާންދޭވެ.”] މިފަދައިން ކިޔައިފިމީހަކަށް އޭނާގެ މުޞީބާތުގައި، ﷲ އޭނާއަށް އަޖުރު ދެއްވާނެއެވެ. އަދި އެއަށްވުރެ ހެޔޮ ރަނގަޅު ގޮތެއް އޭނާއަށް މެދުވެރިކޮށް ދެއްވާނެއެވެ.”\nއެކަމަނާ ވިދާޅުވިއެވެ. “އަބޫ ސަލަމާ އަވަހާރަވުމުން ރަސޫލުﷲ صلى الله عليه وسلم ތިމަންކަމަނާއަށް އަމުރުކުރެއްވި ފަދައިން ވިދާޅުވީމެވެ. ފަހެ، ﷲ ތަޢާލާ ތިމަންކަމަނާއަށް (އަބޫ ސަލަމާއަށްވުރެ) ހެޔޮ މީހަކު ދެއްވިއެވެ. އެއީ ރަސޫލުﷲ صلى الله عليه وسلم އެވެ.”\nއެހެން ރިވާޔަތެއްގައި ވެއެވެ.\nفَلَمَّا تُوُفِّيَ أَبُو سَلَمَةَ، قُلْتُ: مَنْ خَيْرٌ مِنْ أَبِي سَلَمَةَ صَاحِبِ رَسُولِ اللهِ صَلَّى اللهُ عَلَيْهِ وَسَلَّمَ… قَالَتْ: فَتَزَوَّجْتُ رَسُولَ اللهِ صَلَّى اللهُ عَلَيْهِ وَسَلَّمَ.\nމާނައީ: “ފަހެ އަބޫ ސަލަމާ އަވަހާރަވުމުން ތިމަންކަމަނާ ދެންނެވީމެވެ. “ރަސޫލުﷲ صلى الله عليه وسلم ގެ ޞަޙާބީ، އަބޫ ސަލަމާއަށްވުރެ ހެޔޮ މީހަކީ ކޮބާ ހެއްޔެވެ؟” އެކަމަނާ ވިދާޅުވިއެވެ. “އެއަށްފަހު ރަސޫލުﷲ صلى الله عليه وسلم ތިމަންކަމަނާއާ ކައިވެނި ބައްލަވައިގެންނެވިއެވެ.”


ކެޔޮނިރު: ސަރުކާރަށް މިކަން ކުރެވޭނެ ބާ؟ – Dhen.mv\nކެޔޮނިރު: ސަރުކާރަށް މިކަން ކުރެވޭނެ ބާ؟\nMarch 15, 2020 - 10:00 am\nސަރުކާރުން ޖެހެނީ ޖީ.އެސް.ޓީ ވެސް ސަސްޕެންޑް ކޮށް، އިންކަމް ޓެކްސް ނަގަން ފެށުން މަޑުޖައްސާލައި، ފިހާރަތއް އަވަހަށް ބަންދުކޮށް، އެމް.ޑަބްލި.ސީ ނުވަތަ ފެނަކަ މެދުވެރިކޮށް ރައްޔިތުންނަށް މިދުވަސް ކޮޅު ހިލޭ އިސްކުރު ފެން ލިބޭނެ ގޮތް ހަމަޖައްސައި، ޗައިނާގެ މެޑިކަލް އެހީ މިކަމުގައި ހޯދާށެވެ. މަޖުލިސްގެ ރައީސް މުހައްމަދު ނަޝީދު މިބަލީގެ ކާރިސާ އާދައިގެ ކަމަކަށް ހައްދަވަން ކުރައްވާ ސިޔާސީ މަސައްކަތުން ބަރީއަވެ، ރައްޔިތުނަނާއި ޤައުމު އިސްކޮށް، އިންޑިއާ ފަސްޓް ޕޮލިސީގެ ބަދަލުގައި މޯލްޑިވްސް ފަސްޓް ޕޮލިސީ އެއް އިސްކުރާށެވެ. ރައްޔިތުންނާއި ޤައުމަށް ޓަކައި ވެރިކަން ކޮށްދިނުމަކީ އެއީ އެވެ.\nއެނގޭ ހެއްޔެވެ؟ ކޮރޯނާވައިރަހުން ޖެހޭ ބަލި ކޮވިޑް19 އިން ރަނގަޅުވި ނަމަވެސް ބައެއް މީހުންނަށް މުޅި އުމުރަށް އުޅެން ޖެހޭނީ ފުއްޕާވޭ ހަލާކުވެ،ނޭވާ ކުރުވެ، ފުއްޕާމޭގެ އެކި މައްސަލަތަކަށް ފަރުވާ ހޯދުމުގައެވެ. މިކަން ހާމަކޮށްފައިވަނީ ހޮންގް ކޮންގް ގެ ހޮސްޕިޓަލް އޮތޯރިޓީ އިން ކުރި ދިރާސާ އަކަށް ފަހު އެ އޮތޯރިޓީ އިން ނެވެ. ހޮންގް ކޮންގް ގެ އިންފެކްޝަސް ޑިޒީޒް ސެންޓަރުގެ މެޑިކަލް ޑިރެކްޓަރ އޮވެން ސާންގް ތަކް-ޔިން ވިދާޅުވި ގޮތުގައި ކޮވިޑް19 ޖެހިގެން ރަގަޅުވާ މީހުންގެ ފުއްޕާމޭ ދާއިމަށް 30 ޕަރސެންޓް އެއްކޮށް ހަލާކުވެއެވެ. މިއީ އާދައިގެ ބައްޔެއް ނޫނެވެ.\nދިވެހި ރާއްޖެއަށް ބަލާއިރު ވަރަށް ގިނަ ރިސޯރޓްތަކެއް މިހާރުވަނީ ކަރަންޓީނު ކުރެވިފައެވެ. އެންމެން ދަންނަ ބަނޑޮސް ރިސޯރޓްވެސް މިވަގުތު ވަނީ ބައްޔަށް ޝައްކު ކުރެވިގެން ހެލްތު ޕްރޮޓެކްޝަން އެޖެންސީ (އެޗްޕީއޭ) ގެ މޮނިޓަރިން ލިސްޓުގައި ހިމަނާފައެވެ. ގެސްޓް ހައުސް ހިންގާ މަޝްހޫރު ތޮއްޑޫ އިންވަނީ މާރޗް މަހުގެ ނިޔަލަށް ހުރިހާ ގެސްޓް ހައުސްތައް ވަގުތީ ގޮތުން ބަނދު ކުރަން ނިންމާފައެވެ. ރާއްޖޭގެ ފަތުރުވެރިކަމުގެ ދާއިރާއަށް ދުވަހަކުވެސް ކުރިމަތި ނުވާ ވަރުގެ ބޮޑު އިގްތިސޯދީ ކާރިސާއެއް ވަނީ ބޯމަތިވެފައެވެ.\nވައިރަސްއާއި ގުޅިގެން ހާއްސަ ބަޖެޓެއް ރާއްޖޭގައި އެކުލަވާލުމަށް ސަރުކާރުން މަސައްކަތް ކުރަމުންދާ އިރު މިވަގުތު ޤައުމީ މި މަސައްކަތުގައި ކުރާ ޙަރަދުތައް ސަރުކާރުން ކުރަމުންދަނީ ހާއްސަ ކޮންޓިންޖެސީ ބަޖެޓް ކޯޑެއްގެ ދަށުންނެވެ. މިބައްޔާ ގުޅިގެން ސަރުކާރުން އެކުލަވާލާ ސަޕްލިމެންޓަރީ ބަޖެޓުގައި ކަނޑައަޅާނެ އަދަދެއް އަދި ސަރުކާރުން ނުނިންމައެވެ. ސަޕްލިމެންޓަރީ ބަޖެޓު ހަމަޖެހުމުން އެ ބަޖެޓުންނާއި، އަދި މިހާރު ހަރަދު ކުރަމުންދާ ކޮންޓިންޖެންސީ ބަޖެޓުގެ ދަށުން ކުރެވޭ ޚަރަދުތައް ކޮރަޕްޝަން ނުހިމެނޭ ގޮތަށް، ދެފުށް ފެންނަ ގޮތަށް ކޮމްޕެޓިޓިވް ބިޑިންގެ ދަށުން ކުރުން ވަރަށް މުހިއްމެވެ. ޤައުމުގެ އިގްތިސޯދީ ދުވެލި ކުރިން ލަފާ ކުރިވަރަށް ކުރިނާރާނެ ކަމަށާއި ފަހަރުގައި ދުވެލި ދާނީ ނެގެޓިވް އަދަދަކުން ދަށަށް ކަމުގައި ރައީސުލް ޖުމްހޫރިއްޔާ ޤައުމާ މުހާތަބް ކުރައްވައި ދެއްކެވި ވާހަކައިގައި ވަނީ ވިދާޅުވެފައެވެ.\nމި ވައިރަސްއާ ގުޅިގެން ދުނިޔޭގެ ބައެއް ޤައުމުތަކުން ފާސްކުރި ސަޕްލިމެންޓަރީ ބަޖެޓުތަކުގައި ރައްޔިތުންނަށާއި މެދުފަންތީގެ ވިޔަފާރިތަކަށް ބޮޑެތި ލުއިތަކެއް ދިނުމަށް ހިމަނާފައި ވެއެވެ. އޭގެތެރޭގައި މުސާރައާއެކު ޗުއްޓީ ދިނުމާއި، ކަރަންޓު ބިލް ވަކި މުއްދަތަކަށް ހިލޭކޮށް ދިނުމާއި ބައެއް ޓެކްސްތައް ވަގުތީ ގޮތުން ކަނޑާލުން ހިމެނެއެވެ.\nއެގޮތުން ރާއްޖޭގައި ދައުލަތުން ނަގާ ޖީ.އެސް.ޓީ ޓެކްސް ވަގުތީގޮތުން ސަސްޕެންޑް ކުރުމަށާއި އިންކަމްޓެކްސް ނަގަން ފެށުން މަޑު ޖައްސާލުމަށް ބައެއް ފަރާތްތަކުން ގޮވާލާ ގޮވާލުމަށް މިހާތަނަށް ސަރުކާރުން މާބޮޑު އަޅާލުމެއް ދީފައި ނުވާކަން ފާހަގަ ކުރެވެއެވެ. ބަލިކަށިވަމުންދާ އިގްތިސޯދަށް ހާއްސަ ސްޓިމިއުލަސް އެއްގެ ގޮތުން ޓެކްސް ބްރޭކް ދިނުމާއި ބައެއް ހިދުމަތްތައް ހިލޭކުރުމަކީ ދުނިޔޭގެ ޤައުމުތަކުން ކުރާ ކަމެކެވެ. ރާއްޖޭގައި، ކޮވިޑް19 އާ ގުޅިގެން، މިފަދަ އެއްވެސް ލުޔެއް މިހާތަނަށް އަދި ރައްޔިތުންނަށާއި ވިޔަފާރިތަކަކަށް ނުދެއެވެ.\nކުރިއަށް އޮތް ރޯދަ މަހު މުދާ ވިއްކާ ފިހާރަ ތަކާއި ކާބޯތަކެތި ވިއްކާ ތަންތަން ހުޅުވާފަ ހުންނާނެ ގަޑިތައް އިކޮނޮމިކް މިނިސްޓްރީ އިން މި ހޮނިހިރު ދުވަހު އިއުލާން ކުރި އިރު މުދާ ވިއްކާ ތަންތަން މެންދަމު 12 ޖަހަންދެން، އަދި ކާބޯތަކެތި ވިއްކާ ތަންތަން ފަތިހު 3.00 ޖަހަންދެން ހުޅުވާފަ ބެހެއްޓޭނެކަމަށް ކަނޑައެޅި އެޅުމަކީ ފުނޑެމުންދާ އިގްތިސޯދާ މެދު ރަގަޅަށް ނުވިސްނައި ކުރި އިއުލާނެއް ކަމަށް ބެލެވެއެވެ. މިވަގުތަކީ ދައުލަތާއި އާއްމުންވެސް އިގްތިސޯދު ކުރަން ޖެހޭ ވަގުތަކަށް ވާއިރު ކަރަންޓު ހަރަދު ކުޑަ ކުރުމަށާއި އެނޫން ގޮތްގޮތުން އިގްތިސޯދު ކުރުމަށް ޓަކައި މުދާ ވިއްކާ ފިހާރަތައް ރޭގަނޑު9އަކުން ބަންދު ކޮށް، ކާބޯތަކެތި ވިއްކާ ތަންތަން ރޭގަނޑު 11 އިން ބަންދު ކުރަން ބައެއް ފަރާތްތަކުން ދަނީ ގޮވާލަމުންނެވެ. ނަމަވެސް ސަރުކާރުން މިސްރާބު ހުރީ މިފަދަ ގޮތަކަށް އިގްތިސޯދު ކުރުމަކަށް ނޫެނެވެ.\nސްކޫލްތައް ބަންދު ކުރީ މާރޗް 21 އާއި ހަމައަށެވެ. ލޯކަލް ކައުންސިލް އިންތިހާބް ފަސް ކުރީ އެންމެ ދެހަފްތާއަށް، އޭޕްރިލް 18 އާ ހަމައަށެވެ. މިއާ ހިލާފަށް، މިސާލަކަށް އިގިރޭސި ވިލާތުގެ ލޯކަލް ކައުސިލް އިންތިހާބް ވަނީ ކޮވިޑް19 އާއި ގުޅިގެން އެއް އަހަރަށް ލަސްކޮށްފައިކަން ފާހަގަ ކޮށްލަންޖެހެއެވެ. އިގިރޭސި ސަރުކާރުން ކުރި އިއުލާނެއްގައި ބުނެފައިވަނީ މި އަހަރު މޭމަހު ބޭއްވުމަށް ތާވަލް ކޮށްފައި އޮތް ކައުންސިލް އިންތިހާބް ދެން ބާއްވާނީ 2021 ވަނަ އަހަރު މޭމަހުއެވެ.\nބަލި ކޮންޓްރޯލް ކުރުމަށް ދިވެހި ސަރުކާރުން ގިނަ މަސައްކަތް ތަކެއް ކުރިއަސް، މިފަދަ މުހިއްމު ބޮޑެތި ޑިސިޝަންތައް ނެގުމުގައި ފަހަތު ފަޔަށް ބުރަވާތަން އެބަ ފެނެއެވެ. ފިހާރަތައް އަވަހަށް ބަންދު ކުރާކަށް ނުކެރެއެވެ. ޓެކްސް ގެ ލުއެއް ދޭކަށް ނުކެރެއެވެ. އިޓަލީއިން ޓޫރިސްޓުން އައުންވެސް އަވަހަށް ހުއްޓުވިނަމަ މިހިސާބަށް ނައިސް ސަލާމަތް ވެވުނީސް ކަމަށް ދިރާސާ ކުރާ ފަރާތްތަކުން ބުނެއެވެ. އެހެން ކަމުން ދުރާލައި ފިޔަވަޅު އަޅަން ކެރެން ޖެހެއެވެ.\nމިވަގުތަށް ރާއްޖެއިން މި ބައްޔަށް ޕޮޒިޓިވް ވެފައި ވަނީ ބިދޭސީ9މީހުން ކަމުގައި ވިއަސް، އެހެން ޤައުމުތަކުގައި މި ބަލި ފެތުރުނު ގޮތުގެ ޗާޓުތަކަށް ބަލާއިރު ރާއްޖޭގައިވެސް ކުއްލިއަަކަށް ބަލި ޖެހިފައިވާ މީހުން އެތައް ގުނައަކަށް އިތުރުވެ، އޭގެ ތެރޭގައި ދިވެހީން ވެސް ހިމެނުމަކީ ވަރަށް ކައިރީގައި އޮތް ކަމެކެވެ. އެފަދަ ހާލަތެއްގައި އެއްފަހަރާ އެތައް ސަތޭކަ ބަޔަކަށް މިބަލި ޖެހިއްޖެ ނަމަ ރަގަޅު ފަރުވާ ދިނުމުގެ ވަސީލަތާއި ޤާބިލުކަން ރާއްޖޭގައި ނެތެވެ. މި ބަލީގެ ވަބާއާއި ކުރިމަތި ލުމުގައި މިހާތަނަށް ކާމިޔާބު ހޯދާފައިވާ ޗައިނާއިން ރާއްޖެއަށް އެހީ ވުމަށް ހުށަހަޅާފައިވާކަން އިތުބާރު ހުރިފަރާތަކުން މިކޮލަމަށް މައުލޫމާތު ލިބިފައިވެއެވެ. ޗައިނާގެ ހުށަހެޅުމަށް ދިވެހި ސަރުކާރުން ނޫނެކޭ ނުބުންޏަސް މިހާތަނަށް އާއެކޭ ވެސް ބުނެފައެއް ނެތެވެ. އޭގެ ބަދަލުގައި އިންޑިއާގެ މިލިޓަރީ ހޮސްޕިޓަލެއްގެ ޓީމެއް ރާއްޖެ ވަނީ ގެނެސްފައެވެ. މިއީ އިންޑިއާ ފަސްޓް ޕޮލިސީގެ ދަށުން ރާއްޖެއިން އެޅި ދޯދިޔާ ފިޔަވަޅެއް ކަން ޔަޤީނެވެ. ޗައިނާފަދަ މިބަލީގެ ތަޖުރިބާ ހުރި ޤައުމަކުން އެހީ ހުށަހަޅާފައި ވަނިކޮށް އެހެން ޤައުމަކުން މެޑިކަލް ޓީމެއް ގެނައުމަކީ ރައްޔިތުންނާއި ޤައުމުގެ ހާލަތަަށް ވުރެ ބޮޑަށް ސަރުކާރުގެ އިންޑިއާ ފަސްޓް ޕޮލިސީއަށް އިސްކަން ދިނުމެވެ.\nސަރުކާރުން ޖެހެނީ ޖީ.އެސް.ޓީ ވެސް ސަސްޕެންޑް ކޮށް، އިންކަމް ޓެކްސް ނަގަން ފެށުން މަޑުޖައްސާލައި، ފިހާރަތައް އަވަހަށް ބަންދުކޮށް، އެމް.ޑަބްލި.ސީ ނުވަތަ ފެނަކަ މެދުވެރިކޮށް ރައްޔިތުންނަށް މިދުވަސް ކޮޅު ހިލޭ އިސްކުރު ފެން ލިބޭނެ ގޮތް ހަމަޖައްސައި، ޗައިނާގެ މެޑިކަލް އެހީ މިކަމުގައި ހޯދާށެވެ. މަޖުލިސްގެ ރައީސް މުހައްމަދު ނަޝީދު މިބަލީގެ ކާރިސާ އާދައިގެ ކަމަކަށް ހައްދަވަން ކުރައްވާ ސިޔާސީ މަސައްކަތުން ބަރީއަވެ، ރައްޔިތުންނަށާއި ޤައުމު އިސްކޮށް، އިންޑިއާ ފަސްޓް ޕޮލިސީގެ ބަދަލުގައި މޯލްޑިވްސް ފަސްޓް ޕޮލިސީ އެއް އިސްކުރާށެވެ. ރައްޔިތުންނާއި ޤައުމަށް ޓަކައި ވެރިކަން ކޮށްދިނުމަކީ އެއީ އެވެ.


Firihenehge Fookolhugai Jehumun Massala Goasvejje - Vaguthu\nއިނގިރޭސި ވިލާތުގެ ދެ އަންހެނަކު ފިރިހެނެއްގެ ފޫކޮޅުގައި ޖެހި މައްސަލައެއް އެގައުމުގެ ފުލުހުން ބަލަން ފަށައިފިއެވެ.\nމީޑިއާތަކުން ހާމަކޮށްފައިވާ ގޮތުގައި އުމުރުން 19 އަހަރުގެ ސްކާލެޓް ބެއާހަމް އާއި ހަނާ ފިލިޕްސް ނަމަކަށް ކިޔާ އެ ދެ އަންހެނުން އެ ފިރިހެން މީހާގެ ފޫކޮޅުގައި ޖަހާފައިވަނީ އެ ގައުމުގެ ސިޓީއެއް ކަމަށްވާ ޕޯޓްސްމައުތްގެ މަގުމަތިންނެވެ. އެ ސިޓީއަކީ ނައިޓްކްލަބްތައް ގިނަ ތަނެއް ކަމުން ރޭގަނޑު ގަޑީގައި ވެސް ގިނަ އަދަދެއްގެ ބަޔަކު މަގުމަތީގައި ހަރަކާތްތެރިވެއެވެ.\nއެ ގައުމުގެ ފުލުހުން ބުނީ އެ ދެ އަންހެނުންނަކީ އެ ގައުމުގެ އަވަށެއް ކަމަށްވާ ބެދަމްޓަންއަށް ނިސްބަތްވާ ދެ މީހުން ކަމަށެވެ. އެމީހުންގެ އިތުރުން 19 އަހަރުގެ އިތުރު އަންހެނަކު ވެސް އެ މައްސަލައިގައި ބައިވެރިވި ކަމަށް ތުހުމަތު ކޮށް ވަނީ ހައްޔަރު ކޮށްފައެވެ.\nފިރިހެން މީހާގެ ފޫކޮޅުގައި ޖެހި ކަމަށް ބުނާ ދެ އަންހެނުން\nފިރިހެނެއްގެ ފޫކޮޅުގައި ޖެހި މައްސަލައިގައި އެ ތިން މީހުން މިއަދު ވަނީ ޕޯޓްސްމައުތް ދަށު ކޯޓަކަށް ގެންގޮސްފައެވެ. އެތަނުން ދެ މީހެއްގެ މައްޗަށް ޖިންސީ ފުރައްސާރައެއް ކުރި ކަމަގެ ދައުވާ ކޮށްފައިވާއިރު، އަނެކަކުގެ މައްޗަށް އެފަދަ ދައުވާއެއް އުފުލާފައެއް ނުވެއެވެ.\nފިރިހެން މީހާގެ ފޫކޮޅުގައި ޖެހި ކަމަށް ބުނާ ސަރަހައްދު\nއަދި ކަފާލާތުގެ ދަށުން މިހާރު ވަނީ އެ ތިން މީހުން ވެސް ދޫކޮށްލާފައެވެ. ނަމަވެސް އަންނަ މަހުގެ ތެރޭގައި ދެވަނަ އަޑު އެހުމަކަށް އެމީހުން ކޯޓަށް ހާޒިރު ވާން ވަނީ އަންގާފައެވެ.\nޖިންސީ ފުރައްސާރަ ކުރި ކަމުގެ ތުހުމަތު އެ ދެމީހުންނަށް ކޮށްފައިވާއިރު، މީޑިއާތައް ބުނާ ގޮތުން އެމީހުން އެކަމާއި ދެކޮޅު ހަދާފައެއް ނުވެއެވެ.\nއޮގަސްޓް 1, 2021 08:27\nތިކަން ބޮޑުމައްސަލައަކަށް ތިވީ ތަންކޮޅެއް ދުވަސްވީ ދެ އަންހެނުންވީމައެވެ. ޒުވާން 12 އަންހެނުން އެއްފަހަރާ ފޫކޮޅުގަޖެހިޔަސް ތިއީ ކަމަކަށް ނުވީހެވެ.\nއޮގަސްޓް 1, 2021 10:10\n19 އަހަރުގެ ދެ އަންހެނުން ޖެހިވާހަކަ އެއޮތީ..ކިހާވަރަކަށްބާ ދެން ޒުވާން ވާނީ..\nއޮގަސްޓް 1, 2021 10:38\n19އަހަރުގެ ދެއަންހެނުންކަމަށް އެއޮތީ . އެއީދުވަސްވީ އަންހެނުންތޯ؟\nއޮގަސްޓް 1, 2021 17:21\n19 އަހަރުގެ އިތުރު އަންހެނެކޭ އޮތީ. ގަޔަށް އަތްލި2މީހުންގެ އުމުރެއް ނެތް.\nއޮގަސްޓް 1, 2021 19:17\nކޮތަރު މަތީގަ އުދުހެމުން ހަބަރު ކިޔާތީވާ ގޮތް ކަންނޭނގެ މީ.ލިޔުން ރަނގަޅަށް ނުކިޔާ ކޮމެންޓު ތިކުރަނީ..މަތީގަ އުދުހި އުދުހި ނޯވެ ހަމަބިމަށް ފައިބައިގެން ނިކަން ރަނގަޅަށް ލޯ ސާފުކޮށްގެން އަދި އެއްފަހަރު ލިޔުން އެއްކޮޅުން އަނެއް ކޮޅަށް ކިޔާލަން ފެނޭ..


އަދަބިއްޔާތު - ވިކިޕީޑިއާ\nމައްޝޫރު އުސްތާޒުލް ޖީލް އަދި ބަހަށް އަރައިހުންނެވި އަދީބު، ބަހުގެ އެދުރުންނާ ހަވާލާ ދެއްވައި ބަޔާން ކުރައްވާ ގޮތުގައި އަދަބިއްޔާތަކީ، މީހާ ކުރާ ކުށްތަކާއި ބުނާ ބަސްތައް ކުށުން ސަލާމަތްކުރާނެ މަގު އުނގެނި ގަތުމެވެ. އަދި އެފަދަ ކުށުން މީހާ ސަލާމަތްކޮށް ލެހެއްޓުމަށް މެދުވެރި ކުރާ ކަންތަކެވެ.\nއިލްމަކަށް ކިޔޭ ނަމެއްގެ ގޮތުގައި މިބަހުގެ މާނަކުރައްވަނީ، ބަހުގެ ތެރެއިން ފޭރާން ހެޔޮކޮށް އަމުނައިލެވިފައި ހުންނަ ޅެން ބަހުރުވައާއި އަމުނައިލުމެއް ނެތި އުކައިލެވިފައި ހުންނަ ލިޔާ ބަހުރުވައިގެ ބަސްތަކަށެވެ. އަދި އެތަކެތި ޝަރަހަކޮށް ބަޔާން ކުރުމަށްޓަކައި ބޭނުން ކުރެވޭ މައުލޫމާތު ތަކަށެވެ. އަދި އެތަކެއްޗާމެދު ފާޑު ކިޔުމުގެ ގޮތުން ބުނެވޭ ބުނުންތަކާއި ލިޔުންތަކަށެވެ. އެފަދަ ތަކެއްޗަކީ، ކިޔާ މީހާއާއި އަހާމީހާގެ ހިތަށް އުފަލެއް ނުވަތަ ހިތާމައެއް ނުވަތަ އެހެންވެސް ފުން ޝޫރެއް ވައްދައިދޭފަދަ ޅެން ބަހުރުވައާއި ލިޔާ ބަހުރުވަ ތަކެވެ. ބަސް މޮށުންތެރީންގެ އަގުހުރި ހުތުބާ ތަކާއި ތަގުރީރު ތަކެވެ. މަޒުމޫނު ތަކާއި ލިޔުންތަކެވެ. ރީތި ވާހަކަ ތަކެވެ. މިއިން ކޮންމެ އެއްޗަކީ ވެސް އަދަބެވެ.\nއަދަބުގެ އިލްމު ލިބިގަތުމަށް ޓަކައި ފިކުރު ކުރަން އެނގޭ ހިތަކާއި، ފައުޅުކޮށް ބަޔާން ކުރަން އެނގޭ ދުލަކާއި، ސިފަކޮށް ދެއްކޭފަދަ ބަސްމަގެއް ބޭނުން ވެއެވެ. އަދަބުގެ އިލްމުގެ ތެރެއަށް ވަންނަ މީހުން މިކަން ހަނދާން ކުރާން ޖެހެއެވެ.\nދިވެހި އަދަބިއްޔާތު ބެހިގެންވާ ބައިތައްEdit\nދިވެހި އަދަބިއްޔާތު ބެހިގެންވަނީ މައިގަނޑު ދެ ބަޔަށެވެ. އެއީ ލިޔުންތެރިކަމާއި ޅެންވެރިކަމެވެ.\nޅެންވެރިކަމުގައި ހިމެނެނީ7ބައެވެ. ބަނދި، ކާ، ފަރިހި، ރައިވަރު، ޅެން، އަންބާ އަދި ލަވަ އެވެ. ނުވަތަ "ބޮކި ފުރާޅު އަލި" އެވެ.\nLast edited on 17 ނޮވެމްބަރު 2017, at 22:46\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 17 ނޮވެމްބަރު 2017، 22:46 ގައެވެ.


Papua New Guinea in WHO ge sihhee kulli ehee ah edhijje - vNews.mv\nޕީއެންޖީގެ ބޮޑުވަޒީރު ޖޭމްސް މަރަޕޭ (މ) އެގައުމުން ކޮވިޑް-19 ފެނުނުކަން މާޗްމަހު އިޢްލާން ކުރައްވަނީ:\nޕަޕުއާ ނިއު ގިނީން ޑަބްލިޔޫއެޗްއޯގެ ސިއްހީ ކުއްލި އެހީއަށް އެދިއްޖެ\nސައިފް އަޒްހަރު 23 July 2020, 23:27\nދުނިޔޭގެ ސިއްހަތު ޖަމްޢިއްޔާ، ޑަބްލިޔޫއެޗްއޯގެ ކުއްލި އެހީއަށް، ޕަޕުއާ ނިއު ގިނީން އެދިއްޖެއެވެ.\nޕީ.އެން.ޖީން ޑަބްލިޔޫއެޗްއޯގެ އެހީއަށް އެދި މިގޮވާލީ، އެގައުމުގެ އާންމުންގެ ތެރޭގައި ބަލީގެ ވައިރަސް ފެތުރެމުންދާ ކަމުގެ ބިރު އުފެދުމާ ގުޅިގެންނެވެ.\nޕަޕުއާ ނިއު ގިނީން އެދިފައިވަނީ ޑަބްލިޔޫއެޗްއޯގެ އިމަޖެންސީ މެޑިކަލް ޓީމުތައް މަސްދުވަހުގެ މުއްދަތަށް އެގައުމަށް ފޮނުވައި ދިނުމަށެވެ.\nޕަޕުއާ ނިއު ގިނީއަކީ ޕެސިފިކްގައި ހިމެނޭ އެންމެ ފަގީރު އެއް ގައުމެވެ. އަދި އެގައުމަކީ ސިއްހީ ވަސީލަތްތައްވެސް ވަރަށް މަދު ގައުމެކެވެ.\nޕަޕުއާ ނިއު ގިނީން މިހާތަނަށް 30 ޕޮޒިޓިވް ކޭސް ފެނިފައިވާއިރު، މިދިޔަ އާދީއްތަދުވަހު އެ އަދަދު ހުރީ 11 ގައެވެ.\nކުއްލިއަކަށް ޕޮޒިޓިވް ކޭސްތައް އިތުރުވާން ފަށާފައިވާއިރު، ޕަޕުއާ ނިއު ގިނީން މިހާތަނަށް ގިނައިން ޕޮޒިޓިވް ވެފައިވަނީ ސިއްހީ އެހީތެރިންނެވެ.\nމިކަމާގުޅިގެން، ކޮމިއުނިޓީ ސްޕްރެޑް އުޅޭކަމުގެ ބިރު އުފެދިފައިވާ ކަމަށް ޕަޕުއާ ނިއު ގިނީގެ ކަމާބެހޭ ފަރާތްތަކުން ބުނެއެވެ.\nއެހެންކަމުން، އެގައުމުން ބޭނުންވަނީ ކޮމިއުނިޓީ ސްޕްރެޑަކާ ކުރިމަތިލުމަށް ތާއްޔުވުމާއި، އެކަމަށް މަސައްކަތް ކުރުމުގައި ޑަބްލިޔޫއެޗްއޯގެ މެޑިކަލް ޓީމުތަކުގެ އެހީތެރިކަމެވެ.\nޕަޕުއާ ނިއު ގިނީގެ ނޭޝަނަލް ޕެންޑެމިކް ރެސްޕޮންސް ކޮންޓްރޯލަރ ޑޭވިޑް މޭނިންގް ވަނީ، ވެރިރަށް ޕޯޓް މޯރސްބީގެ އިތުރުން، އެހެން ޕްރޮވިންސް ތަކުގައިވެސް ވައިރަސް ވަރަށް ބޮޑަށް ފެތުރިފައިވެދާނޭ ކަމުގެ ކަންބޮޑުވުން ފާޅުކުރައްވާފައެވެ.\nޑޭވިޑް މޭނިންގް ވިދާޅުވީ، ވެރިރަށް ޕޯޓް މޯރސްބީގެ ބޭރުން އެއްވެސް ހިސާބަކުން ބަލީގެ ޓެސްޓްތައް ނުކުރެވޭ ކަމަށެވެ. އެފަދަ ގާބިލްކަމެއް ސަރުކާރުގައި ނެތްކަމަށެވެ.\nއޭނާ ވިދާޅުވީ، ޑަބްލިޔޫއެޗްއޯއިން ކުރިންވެސް ގެންދިޔައީ ޕަޕުއާ ނިއު ގިނީއަށް ބައިނަލްއަގްވާމީ މެޑިކަލް ޓީމުތައް ފޮނުވުމަށް މަޝްވަރާތައް ކުރަމުން ކަމަށެވެ.\n"ހަމަ އެއާއެކު، އަޅުގަނޑުމެން މިގެންދަނީ ޕީއެންޖީ ޑިފެންސް ފޯރސްއާވެސް ވާހަކަ ދައްކަމުން. އަދި ހެލްތު ޑިޕާޓްމަންޓާވެސް މިގެންދަނީ މަޝްވަރާކުރަމުން. އަޅުގަނޑުމެން އަބަދުވެސް ބުނަމުން އަންނަ ވާހަކައެއް، އެކަށީގެންވާ ވަސީލަތްތައް ނެތުމުގެ ވާހަކައަކީ"\nޕަޕުއާ ނިއު ގިނީގައި ކޮވިޑް-19 ބަލި އާންމުކޮށް ފެތުރެމުންދާ ކަމުގެ ރިޕޯޓްތައް ލިބެމުންދާއިރު، ބޮޑެތި އެހެން ބަލިތައް ކަމަށްވާ މެލޭރިއާ، ހަކުރުބަލި، އެޗްއައިވީ އަދި އެއިޑްސްއާއި، ޕޯލިއޯއަކީވެސް އެގައުމުގައި އާންމު ބަލިތަކެވެ.


FACE Aligadha Thari Quran Mubaaraaiy 1442: 1 vana dharivarah 12,000 Rufiyaage Inaameh - AO News\nފޭސް އަލިގަދަ ތަރި ޤުރުޢާން މުބާރާތް 1442: އެއްވަނަ ދަރިވަރަށް 12،000 ރުފިޔާގެ އިނާމެއް\nފިޔޯރީ އެސޯސިއޭޝަން ފޯ ކޮމިއުނިޓީ އެމްޕަވަރމެންޓް (ފޭސް) ޖްމިއްޔާއިން އިންތިޒާމްކޮށްގެން ގދ. ފިޔޯރީގައި ކުރިއަށްގެންދިޔަ ޤުރުއާން ކިޔެވުމުގެ މުބާރާތުގެ މުޅި މުބާރާތުން އެއްވަނަ އަށް ހޮވުނު ދަރިވަރަށް 12،000 ރުފިޔާގެ ފައިސާގެ އިނާމެއް އެ ޖަމިއްޔާގެ ފަރާތުން ދީފިއެވެ.\nފޭސް އަލިގަދަ ތަރި ޤުރުޢާން މުބާރާތް 1442 ގެ ނަމުގައި ފަރެސްމާތޮޑާ ދާއިރާގެ ތިން ރަށުގެ ދަރިވަރުންނަށް ބައިވެރިވުކުގެ ފުރުސަތު ހުޅުވާަލައިގެން ކުރިއަށްގެންދިޔަ މި މުބާރާތުގެ އެއްވަނަ އަށް ހޮވުނީ ގދ. ފިޔޯރީ އަސުރުމާގެ، އަބްދު ޝަހާމް މުޙައްމަދު އެވެ. މި މުބާރާތުގެ ދެވަނަ އަށް ހޮވުނު ގދ. ފިޔޯރީ އޯކިޑް ވިލާ، ޢާއިޝަތު މިޝްކާ އަށް 4.000 ރުފިޔާގެ ފައިސާގެ އިނާމަކާއި ތިންވަނަ އަށް ހޮވުނު ގދ. ފިޔޯރީ ލެގޫން، އާމިނަތު ޝާޔަން ޝާމިން އަށް 2،000 ރުފިޔާގެ ފައިސާގެ އިނާމެއް ފޭސް ޖަމިއްޔާއިން ވަނީ ދީފައެވެ.\nމިމަހުގެ5އަދި6ވަނަ ދުވަހު ކިޔެވުން ކުރިއަށް ގެންދިޔަ މި މުބާރާތުގެ ނަތީއްޖާ ފާޅުކޮށް އިނާމު ދިނުމުގެ ރަސްމިއްޔާތު ބާައްވާފައި ވަނީ ގދ. ފިޔޯރީ ސްކޫލު ހޯލުގައެވެ. ގދ. ވާދޫ މެޖިސްޓްރޭޓް ކޯޓުގެ އިސްގާޒީ އަލްއުސްތާޒު ލިމްއާން މުޙައްމަދު ޝަރަފްވެރިކޮށްދެއްވި މި ރަސްމިއްޔާތުގައި ފަރެސްމާތޮޑާ ކައުންސިލުގެ ރައީސްއާއި ފިޔޯރީގެ އެކިއެކި މުއައްސަސާތަކުގެ އިސްވެރިން ވަނީ ބައިވެރިވެފައެވެ.\nބަލައިގެން ކިޔެވުމުގެ ބަޔާއި ނުބަލާ ކިޔެވުމުގެ ބަޔަށް، ހަ އުމުރުފުރާއަކަށް ބަހާލައިގެން ކުރިއަށްގެންދިޔަ މި މުބާރާތުގެ ހުރިހާ ގޮތަކުން އެއްވަނަ، ދެވަނަ އަދި ތިންވަނަ އަށް ހޮވުނު ދަރިވަރުންގެ އިތުރުން ވަކިވަކި އުމުރުފުރާތަކުން އެއްވަނަ ދެވަނަ އަދި ތިންވަނަ އަށް ދިޔަ ދަރިވަރުންނަށްވެސް ވަނީ އިނާމު ދީފައެވެ.\nފޭސް އަލިގަދަތަރި ޤުރުޢާން މުބާރާތަކީ ފޭސް ޖަމިއްޔާއިން 2016 ވަނަ އަހަރުން ފެށިގެން އެރަށުގެ ދަރިވަރުންގެ ހިތްތަކުގައި ޤުރުޢާނަށް ލޯބި ޖައްސައި ޤުރުއާން ދިރުވައި އާލާކުރުމުގެ މަގްސަދުގައި ކޮންމެ އަހަރަކުވެސް ބާއްވަމުން އަންނަ މުބާރާތެކެވެ. އެހެން ނަމަވެސް އެކިއެކި ސަބަބުތަކަށްޓަކައި 2019 އަދި 2020 ވަނަ އަހަރު މި މުބާރާތް ނުބޭއްވި މެދުކެނޑުމަކަށް ފަހު މިއަހަރު ފިޔޯރީ، ރަތަފަންދޫ އަދި ފަރެސްމާތޮޑާގެ ދަރިވަރުންނަށް ހުޅުވާލައިގެން މިމުބާރަަތް ކުރިއަށްގެންދިއުމުން އާއްމުންގެ ބޮޑު ތަރުޙީބެއް މުބާރާތަށް ވަނީ ލިބިފައެވެ. މިގޮތުން ތިން ރަށުން ޖުމްލަ 67 ދަރިވަރުން މުބާރާތުގައި ބައިވެރިވެ ކިޔެވުން ފުރިހަމަކޮށްފައި ވެއެވެ.\nމިރެއިން ފެށިގެން ޖަމާއަތުގައި ތަރާވީސް ނަމާދުކުރާނެ


Dharifani Ithuru Kurumah Firihenun Kaanvy Badhan - Vaguthu\nކޮވިޑް-19: ދެވަނަ ފަހަރަށް ފިޔަވަޅުތައް ހަރުކަށި ކުރިތާ ދެހަފްތާ، ފައްސިވުން މަދެއް ނޫން! -6ގަޑިއިރު ކުރިން\nދަރިފަނި އިތުރު ކުރުމަށް ކާންވީ ބަދަން\n9 މަސް ކުރިން ( ނޮވެމްބަރު 2, 2019 )\nތަފާތު ވައްތަރުގެ ބަދަން ކެއުމުން ފިރިހެން މީހާގެ ދަރިފަނި އިތުރުވާކަމަށް ދިރާސާއަކުން ދައްކައިފި އެވެ.\nސްޕެއިންގެ ބާސެލޯނާގައި ކުރިޔަށް ދިޔަ ޔޫރަޕިއަން ސޮސައިޓީ އޮފް ހިއުމަން ރީޕްރަޑަކްޝަން އެންޑް އެމްބިއުރޮލޮޖީގެ އަހަރީ ބައްދަލު ވުމުގައި ޝާއިރު ކުރެވުނު ޔުނިވަރސިޓީ އޮފް ރޮވިރާއިން ހަދާފައިވާ ދިރާސާއިން ދައްކާ ގޮތުގައި ބަދަން ކާ މީހުންގެ ދަރިފަނި އިތުރު ވެފައި އޭގެ ބާރު ގަދައެވެ.\nޖުމްލަ 119 މީހުން ބައިވެރިކޮށްގެން ކުރެވުނު މިދިރާސާގައި ހަދާފައިވަނީ ދިރާސާގެ ބައިވެރިން ދެ ގުރޫޕްއަކަށް ބަހައިލައިގެންެނެވެ. މީގެ ތެރެއިން އެއް ގުރޫޕްއަށް ކޮންމެ ދުވަހުގެ ނާސްތާއެކު ބަދަން ދެވިފައިވާއިރު، އަނެއް ގުރޫޕްގެ ކެއުމުގައި ބަދަނުގެ އެއްވެސް ބާވަތެއް ނުހިމަނައެވެ.\nމިދިރާސާއިން ދެއްކި ގޮތުގައި ބަދަން ކެއުމުގައި ހިމެނި ގުރޫޕްގެ މީހުންގެ ދަރިފަނި 14 އިންސައްތަ އިތުރު ވިއެވެ. އަދި ދަރިފަނީގެ ބާރުވަނީ4އިންސައްތަ މަތިވެފައެވެ. މީގެ އިތުރުން ދަރިފަނީގެ ދުވުން6އިންސައްތަ އިތުރު ވެފައިވާއިރު ދަރިފަނީގެ ބައްޓަން 1 އިންސައްތަވަނީ ރަނގަޅުވެފައެވެ.\nމިދިރާސާ ހެދުމުގައި އިސްކޮށް ހަރަކާތް ތެރިވި ޑރ.އެލްބާޓް ސަލާސް ބުނެފައިވަނީ މިގޮތަށް މިކަން ދިމާވެފައިވަނީ ބަދަނުގައި ގިނަ އަދަދަކަށް އޮމެގާ3ފެޓީ އެސިޑް އާއި އެންޑިއޮކްސިޑެންސްގެ އިތުރުން ވިޓަމިން ބީ ގިނަ އަދަދަކަށް ހިމެނޭތީ ކަމަށެވެ. މިތަކެއްކަޗީ ދަރިފަނީ އާލާ ކުރުމަށް ބޭނުންވާ ތަކެތި ކަމަށްވެސް ޑޮކްޓަރ އިތުރަށް ބުނެފައިވެއެވެ.\nނަމަވެސް ޔޫރަޕިއަން ސޮސައިޓީ އޮފް ހިއުމަން ރީޕްރަޑަކްޝަން އެންޑް އެމްބިއުރޮލޮޖީގައި ބައިވެރިވެ ބައެއް ޑޮކްޓަރުން ބުނެފައިވަނީ މިދިރާސާ ހެދިއިރު ދިރިއުޅުމުގެ ވައްޓަފާޅިއަށް އަޅިއަޅުވާލާފައިނުވުމުން މިދިރާސާގެ ސައްޙަ ކަމާމެދު ސުވާލު އުފެދޭ ކަމަށެވެ.\nނޮވެމްބަރު 2, 2019 17:24\nތަފާތު ބާވަތުގެ ބަދަން (ޕީނަޓު)ތަ؟ ނުވަތަ ތަފާތު ބާވަތުގެ މަދު (ނަޓު) ތަ؟\nނޮވެމްބަރު 2, 2019 18:34\nކޮންވައްތަރު ބަދަން ހުންނަނީ އަހަރެނާ ނޭގޭ މީ ބައިވަރު ވައްތަރު ބަދަން ހުންނަނީ ނުން މަޗާ!!\nނޮވެމްބަރު 3, 2019 15:21\nކުރިން މަހު އޮތީ ޓޯމާޓޯގެ ވާހަކަ. މިމަހު ބަދަނުގެ ވާހަކަ.\nނޮވެމްބަރު 6, 2019 11:55\nއަދި ކުރިން އޮތް މުރަނގަމާ ކާށޭ ވެސް\nޖުލައި 28, 2020 12:01\nބަދަނަކީ ވަކި ނަޓްސް ތަކުގެ ތެރެއިން ވަކި ވައްތަރެއްގެ ނަޓްސް އަކަށް ކިޔާ ދިވެހި ނަން. އެކި ވައްތަރުގެ ނަޓްސްއަށް ދިވެހިން ކިޔާނީ އެކި ނަން. ބަދަނަކީ އޭގެން އެއް ވައްތަރު. ރަނގަޅުގޮތަކީ އެކިވައްތަރުހެ މަދު. ލިޔާއިރު ލިޔެވޭ އެއްޗެއް ދިރާސާކޮށްލުމެއްވެސް ނޯވޭދޯ.\nޖުލައި 28, 2020 12:59\nމިހާރުވެސް މި އުޅެނީ ތިއެއްޗެހިތައް ގިނަވެގެން ބިރުން....\nނޭގެ އުޅެފައި ގޮސް ބިހެއް ފޫދުއްވާލާނީ ކޮން އިރަކުން ކަމެއް....😂😂😂\nބެއިރޫތު ގޮވުން: ބިރުވެރި މަންޒަރު، ކުރިން ނުފެންނަ ވީޑިއޯއަކުން!


haalthu goahun goahah,2coach un ehfahraa isthufaa dheefi\nމުހައްމަދު އާދަމް އާއި އާތިފް\nދެ ކުލަބުގެ ހާލަތު ދަށަށް ދިއުމުން ޓީސީގެ ކޯޗް މުހައްމަދު އާތިފް (އާތީ) އާއި ވިކްޓާރީގެ ކޯޗް މުހައްމަދު އާދަމް އާ ދެ ކޯޗުންގެ މަގާމުން އެއްފަހަރާ އިސްތިއުފާ ދީފި އެވެ.\nއާތީ އިސްތިއުފާ ދިކަން ކަށަވަރު ކުރުމަށް އޭނާއަށް ގުޅަން ކުރި މަސައްކަތް ކާމިޔާބުވާ ގޮތެއް ނުވި އެވެ. އެހެންނަމަވެސް އޭނާ އިސްތިއުފާ ދީ، ޓީސީއަށް ފޮނުވި ސިޓީގެ ކޮޕީއެއް އަވަސް އަށް ވަނީ ލިބިފަ އެވެ.\nއެ ސިޓީގައި ބުނެފައި ވަނީ، ކުޅުންތެރިންގެ ކަންކަމާ ގުޅިގެން ހުރި ކަންބޮޑުވުން ތަކާ ހެދި އެ ކުޅުންތެރިންގެ ޕާފޯމަންސަށް އަސަރު ކުރަމުން އަންނާތީ ސީނިއާ މެނޭޖުމެންޓާ އެ ވާހަކަ ދެއްކުމަށް އެކިފަހަރުމަތިންވެސް މަސައްކަތް ކޮށް ކާމިޔާބު ވެފައި ނުވާ ކަމަށެވެ. އަދި ހާލަތު އެގޮތަށް އޮތުމަކީ އެކަށީގެންވާ ޕްރެކްޓިސްތަކެއް ކުރެވޭނެ މާހައުލެއް އޮތް ކަމަށް ގަބޫލު ނުކުރާ ކަމަށްވެސް ސިޓީގައި ބުނެފައި ބުނެފައި ވެއެވެ.\nއެނގިފައިވާ ގޮތުގައި ޓީސީއަށްވެސް މާލީ މައްސަލަތައް ކުރިމަތިވެ އެ ކުލަބުގެ ކުޅުންތެރިންނަށް މުސާރަ ނުދެވޭނެ ހާލަތަކަށް ކުލަބު ވަނީ ވެއްޓިފަ އެވެ.\nއާތީގެ ސިޓީ ނިންމާލަމުން ބުނެފައި ވަނީ، އެ ސިޓީއަކީ އިސްތިއުފާ ދިނުމުގެ 15 ދުވަސް ކުރިން ކުލަބަށް ދޭން ޖެހޭ ނޯޓިސް ކަމަށެވެ. ޓީސީގެ ކޯޗް ކަމާ އާތީ މިއަހަރު ހަވަލުވީ މިދިޔަ ދެ އަހަރު ގައުމީ އަންހެން ޓީމުގެ ހެޑްކޯޗުގެ ގޮތުގައި މަސައްކަތް ކުރުމަށް ފަހު އެވެ. އަންހެން ގައުމީ ޓީމުން ހޯދި އިންޓަނޭޝަނަލް ފުރަތަމަ މެޑަލް ހޯދީ އާތީގެ ކޯޗު ކަމުގަ އެވެ.\nވިކްޓަރީ އާއި ޔުނައިޓަޑް ވިކްޓަރީއަށް ވެސް ކުރިން ކޯޗް ކޮށްދިން އާތީ ވަނީ ޔޫވީ އާއެކު ދިވެހި ޕްރިމިއާ ލީގްގެ ހަތަރު ވަނަ މަގާމު 2016 ވަނަ އަހަރު ހޯދާފަ އެވެ. އަދި އެ އަހަރު ވަރުގަދަ މާޒިޔާ ބަލިކޮށް އެފްއޭ ކަޕްުގެ ސެމީ ފައިނަލަށް ދަތުރު ކުރި އެވެ.\nވިކްޓަރީގެ ކޯޗް ކަމުން މުހައްމަދު އާދަމް އިސްތިއުފާ ދިން ކަން އޭނާ ވަނީ ކަށަވަރު ކޮށްދީފަ އެވެ. ވިކްޓަރީގެ ހާލަތު ގޯސް ކަމަށް ކުރިންވެސް މީޑިއާގައި ތަކުރާރުކޮށް ހާމަ ކުރި، މުހައްމަދު މިރޭ ބުނީ މިހާރުގެ ހާލަތު ކުރިއަށް ވުރެ ގޯސް ކަމަށާއި މެނޭޖުމެންޓުން ކޮށްދޭނެ ކަމަށް ބުނި އެއްވެސް ކަމެއް ކޮށްދީފައި ނުވާ ކަމަށެވެ.\nއޭނާ ފޮނުވި އިސްތިއުފާގެ ސިޓީގައި މުހައްމަދު ބުނެފައި ވަނީ، މުޅިން ޒުވާން ޓީމަކާއެކު ވިކްޓަރީން ސީޒަނަށް ކުރިމަތިލީއިރު ސީނިއާ ފަސް ކުޅުންތެރިންގެ އިތުރުން ބިދޭސީ ހަތަރު ކުޅުންތެރިން ގެނެސް ދޭނެ ކަމަށް މެނޭޖުމެންޓުން އޭނާގެ ގާތުގައި ބުނެފައިވީ ނަމަވެސް ސީޒަން ފެށިގެން ކުރިއަށްދާއިރުވެސް އެއިން އެއްވެސް ކަމެއް ކޮށްދީފައި ނުވާ ކަމަށެވެ.\nކުޅުންތެރިންނަށް މުސާރަ ނުދެވުމުގެ އިތުރަށް ކެއުމަށް ދޭން ޖެހޭ ކޮއްތު ފައިސާވެސް ކުޅުންތެރިންނަށް ބާރާބަރަށް ދެމުން ނުގެންދާކަން މުހައްމަދު ފާޙަގަ ކޮށްފައި ވެއެވެ. އެކަމުގެ ސަަބަބުން ކުޅުންތެރިން ޕްރެކްޓިހަށް ނުކުތުން މަޑުޖެހި ޕްރެކްޓިހަށް ހާޒިރުވާ އަދަދު ދެތިން ކުޅުންތެރިންނަށް މަދުވެފައިވާ ކަމަށްވެސް ސިޓީގައި ބުނެފައި ވެއެވެ.\nޓީސީ އާއި ވިކްޓަރީގެ ކޯޗުންވެސް މަގާމުން އިސްތިއުފާ ދިނީ އެ ދެ ކުލަަށް ކުރިމަތިވެފައިވާ މާލީ ސަބަބުތަކާހެދި ޓީމުގެ ހާލަތު އިތުރަށް ދަށަށް ދިއުމުން ކުޅުންތެރިންގެ ހާލަތު ރަނގަޅު ކުރެވޭނެ ގޮތެއް ނެތުމުންނެވެ.\nވިކްޓަރީ އަތުން ޓީސީއަށް މޮޅެއް


Tourism Minister akah Dr. Mausoom ayyan kuravvaifi - One Online\nދިވެހިރާއްޖެއިން ސިންގަޕޫރަށް ކަނޑެޅުއްވި ސަފީރު ޑރ. އަބްދުﷲ މައުސޫމު ސަފީރު ކަމުގެ ފަތްކޮޅާ މިއަދު ހަވާލުވެވަޑައިގަންނ\nޓޫރިޒަމް މިނިސްޓަރަކަށް ޑރ. މައުސޫމް އައްޔަން ކުރައްވައިފި\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު، ޓޫރިޒަމް މިނިސްޓަރުގެ މަގާމަށް ޑރ. ޑރ. އަބްދުﷲ މައުސޫމް އައްޔަން ކުރައްވައިފި އެވެ.\nރައީސުލްޖުމްހޫރިއްޔާގެ ތަރުޖަމާން އިބްރާހިމް ހޫދު މިއަދު ކުރެއްވި ޓުވީޓެއްގައި ވިދާޅުވީ، ޓޫރިޒަމް މިނިސްޓަރުގެ މަގާމަށް މައުސޫމް އިސްކުރައްވައި، އޭނާއަށް މަގާމުގެ ފަތްކޮޅު މިއަދު ދެއްވާފައިވާ ކަމަށެވެ.\nޖުމްހޫރީ ޕާޓީގެ ނައިބު ރައީސް އަދި ކެލާ ދާއިރާގެ ކުރީގެ މެމްބަރު މައުސޫމަކީ ރައީސް މައުމޫންގެ ވެރިކަމުގައި ޓޫރިޒަމް މިނިސްޓަރުކަން ކުރެއްވި އަދި އެ ދާއިރާގެ ތަޖުރިބާ ލިބިވަޑައިގެން ހުންނެވި ބޭފުޅެކެވެ.\nއިނގިރޭސިވިލާތުގެ ބާމިންގްހަމް ޔުނިވާސިޓީ ސްކޫލް އޮފް ޕަބްލިސިޓީން ޑޮކްޓަރު އޮފް ފިލޯސޮފީ ފުރިހަމަ ކުރެއްވި މައުސޫމަކީ ޓޫރިޒަމް ޑިވެލޮޕްމަންޓުގެ ދާއިރާ އިން ފުރަތަމަ ޕީއެޗްޑީ ހެއްދެވި ދިވެއްސެވެ. އޭގެ އިތުރުން ހޮޓެލް މެނޭޖްމަންޓު ދާއިރާ އިން މާސްޓާސް ވެސް އޭނާ ހައްދަވާފައިވާއިރު މައުސޫމް ވަނީ ރާއްޖޭގެ އެންމެ ބޮޑު ރިސޯޓު، ސަން އައިލެންޑް ރިސޯޓުގެ ޖެނެރަލް މެނޭޖަރުގެ މަގާމު ވެސް ފުރުއްވައިފަ އެވެ.\nމައުސޫމް އެންމެ ފަހުން އަދާކުރެއްވި މަގާމުތަކުތެރޭގައި، ސިންގަޕޫރަށް ރާއްޖެއިން ކަނޑައަޅާފައި ހުންނަވާ ސަފީރުގެ މަގާމާއި ކޮމަންވެލްތް އޮފް އޮސްޓްރޭލިއާއަށް ރާއްޖެއިން ކަނޑައަޅާ ނޮން-ރެސިޑެންޓް ސަފީރުކަމުގެ މަގާމާއި ނިއުޒިލޭންޑަށް ރާއްޖެއިން ކަނޑައަޅާ ނޮން-ރެސިޑެންޓް ސަފީރުގެ މަގާމު ވެސް ހިމެނެ އެވެ. ޓޫރިޒަމް މިނިސްޓަރުކަމުގެ މަގާމަށް އައްޔަނުކުރެއްވުމުގެ ކުރިން މައުސޫމް ވަނީ އެ މަގާމުތަކުން ވަކިކުރައްވައިފަ އެވެ.\nޓޫރިޒަމް މިނިސްޓަރަކަށް ބޭފުޅަކު އައްޔަން ކުރައްވާފައި މިވަނީ، ކުރިން އެ މަގާމު ފުރުއްވި އަލީ ވަހީދު މަގާމުން ވަކިކުރެއްވިތާ ގާތްގަނޑަކަށް މަހެއްހާ ދުވަސް ފަހުންނެވެ. މިދިޔަ މަހުގެ ނުވަ ވަނަ ދުވަހު އަލީ ވަހީދު މަގާމުން ވަކިކުރީ އެ މިނިސްޓްރީގެ މުވައްޒަފުންތަކަކަށް ޖިންސީ ފުރައްސާރަކުރި ކަމުގެ ތުހުމަތުގަ އެވެ.\nއެފަހުން އެ މިނިސްޓްރީ ވަގުތީ ގޮތުން ހިންގެވުމާ ހަވާލުކުރެއްވީ އިކޮނޮމިކް މިނިސްޓަރު ފައްޔާޒު އިސްމާއީލްއާ އެވެ.\nގުޅޭ ޓެގު ރައީސް އިބްރާހިމް މުހައްމަދު ސޯލިހު މިނިސްޓްރީ އޮފް ޓުއަރިޒަމް\nއެމްޓީސީސީން ހިއްސާއަކަށް ދެ ރުފިޔާ ބަހަން ފާސްކޮށްފި\nއާސަންދައިގެ މޯބައިލް އެޕްލިކޭޝަން ލޯންޗުކޮށްފި\nއާޒިމާ ހޮސްޕިޓަލަށް ވަޑައިގަތުމަށް ހަމަޖެހިފައި އޮތުމުން މިއަދުގެ އަޑުއެހުން ކެންސަލްކޮށްފި\nމިހާތަނަށް ހަ ބިލިއަން ރުފިޔާއާ ގާތްކުރާ އަދަދަކަށް ޕްރޮޖެކްޓް ހަވާލު ކުރެވިއްޖެ: މިނިސްޓަރު އަމީރު\nކުށް ކުރާ މީހުންނާއި ކުށް ކުރުވާ މީހުން ވެސް އެއްވަރަކަށް ޒިންމާވާންޖެހޭ: ޕީޖީ ޝަމީމު


"އެދުމެއް ނެތި ވެދުމެއް ނުކުރާނެ" | Jazeera\t"އެދުމެއް ނެތި ވެދުމެއް ނުކުރާނެ" - Jazeera\n"އެދުމެއް ނެތި ވެދުމެއް ނުކުރާނެ"\nޢަލީ ޔާމީން July 14, 2019 87 views0\nރާއްޖޭގެ ރަށްތައް ވަކިވަކިން އޮތް ނަމަވެސް ދިވެހިންނަކީ އެކުވެރި، އެއްބައިވަންތަ ބައެއްގެ ގޮތުގައި މި ފަހަކާއި ޖެހެންދެންވެސް މުޅި ދުނިޔެއަށް ނަމޫނާ ދެއްކި ބައެކެވެ. ފަހުގެ ތާރީހެއްގައި ދިވެހިންގެ އެއްބައިވަންތަކަން އެންމެ ބޮޑަށް ފެނިގެން ދިޔައީ 2004 ގައި ރާއްޖެއަށް ކުރިމަތިވި ސުނާމީ ކާރިޝާއެވެ. ކޮންމެ މީހަކުވެސް ބެލީ އަނެކާއަށް އެހީތެރިކަން ފޯރުކޮށްދިނުމަށެވެ. މުދާވެރިން އެމީހުންގެ މުދާތައް ބޭނުން ޖެހިފައިވާ ފަރާތްތަކަށް ދީ ހުސްކޮށްލީ އިންސާނިއްޔަތުކަން އިސްކޮށް ހިނިތުންވުމާއި އެކުގައެވެ. އަޅާލާނެ ޔާރެއް އިރާރެއް ނެތް މީހުންނާއި, އުނު އޮރިޔާން ނިވާކޮށްލާނެ ފަދައެއްނެތް ފަރާތްތަކަށް އަމިއްލަ އަންނައުނު ދިނީ ހެޔޮހިތުންނެވެ. ދިވެހިވަންތަ ދިވެހި ލޭ ހިނގާ ޤައުމީ ޖޯށުގައެވެ.\nނަމަވެސް އަދު ދިވެހި ޤައުމަށް މިވަނީ ހީވެސް ނުކުރާ ފަދަ ބަދަލުތަކެއް އައިސްފައެވެ. ޤައުމު މިދަނީ ތަރައްޤީގެ އުސްއަލިތައް ހާސިލް ކުރަމުންނެވެ. ދިވެހީންގެ ވިސްނުމާއި އިލްމު ތަރައްޤީވެއްޖެއެވެ. ޤައުމުން ފަޤީރުން މަދުވެ ތަހުޒީބުގެ މަލަމަތި ފެންނަން ފަށައިފިއެވެ. އިމާރާތްތަކާއި، ވެހިކަލްތަކުން ޤައުމުގެ ތަނަވަސްކަން ރަމްޒުކޮށްދެއެވެ. ދިވެހިންގެ ހޭދަ ކުރުމުގެ އާދައަށް ބަލާއިރު ދިވެހިން އުޅެނީ ދެކުނު އޭޝިއާގެ ޤައުމުތަކުގެ މީހުންނަށްވުރެވެސް ކުރީގައެވެ.\nއިހު ދިވެހިންނަކީ ތެދުވެރި ވަފާތެރި ބައެކެވެ. އެއިރު ވައްކަން ކުރުން އިންތިހާއަށް މަދެވެ. މަގުތައް އަމާނެކެވެ. ފޭރުމުގެ އެއްވެސް ބިރެއް ނެތެވެ. ނަމަވެސް އަދުގެ ހާލަތު ހުރީ އެފަދައިން ތޯއެވެ. ކިރިޔާވެސް ފައިސާ ފޮށްޗެއް ހިފައިގެން ނުކުންނަ މީހާއަށް ފާރަލެވޭ އެތައް ލޮލެއް ވެއެވެ. މާރާމާރީއާއި ވައްކަންތައް މިވަނީ ފުލުހުންނަށްވެސް މަތަ ނުކުރެވޭ ވަރަށް އިތުރުވެފައެވެ. މިކަންތައްތަކަށް ވުރެވެސް ނުބައި އަމަލެއް މިޤައުމުގައި މިވަނީ ފެތުރި ޤައުމުގެ މައިބަދައިގައި ހަރުލާފައެވެ. އެއީ މަރަކާއި ހީލަތެވެ.\nމުސްކުޅިން ބުނާތީ އަޑު އަހަމެވެ. "އެދުމެއް ނެތި ވެދުމެއް ނުކުރާނެ" އެވެ. އެއީ ހަމަ ތެދުފުޅެކެވެ. ގިނަ ފަހަރަށް ތިމާއަށް މީހަކު ހެޔޮކޮށް ކަންތައް ކޮށްދޭނީ ތިމާގެ ފަރާތުންވެސް އެމީހަކު ބޭނުންވާ ކަންތައްތަކެއް ހުރީމައެވެ. ނުވަތަ ތިމާގެ ބޭނުންވެސް އެމީހަކަށް ޖެހޭނެތީއެވެ. ސާފު ހިތަކާއިގެން ހެޔޮނިޔަތުގައި ކަންކަން ކޮށްދޭ މީހުން އިނގިލިން ގުނާލެވޭހާ މަދުވެއްޖެއެވެ. މިއީ ޤައުމުގެ ކުރިމަގު ބަނަވުމުގެ ހެއްކެކެވެ. އެހެންކަމުން އަޅުގަނޑުމެންނަކީ ހެޔޮ ނިޔަތުގައި އިހްލާސްތެރިކަމާއި އެކު ކަންކަން ކޮށްދޭ ބަޔަކަށް ވާން އެބަޖެހެއެވެ. ނޫން ނަމަ މި ޤައުމަށް ދުވަހަކުވެސް ހީލަތުގެ ކެހިވެރި މަޅިން ސަލާމަތެއް ނުވެވޭނެއެވެ.


vnews - TC in Maziya hifahattaifi\nފަހު ސިކުންތުކޮޅުތެރޭ އާރި ކާމިޔާބުކުރި ގޯލާއެކު ޓީސީން މާޒިޔާ މޮޅުވިޔަނުދީ ހިފަހައްޓައިފި\nޓީސީ އާއި މާޒިޔާ ބައްދަލުކުރި މެޗުގެ ތެރެއިން --- ފޮޓޯ: އެފްއޭއެމް\nއެސްޓީއޯ މާލޭ ލީގުގައި މިރޭ ފަހު ސިކުންތުކޮޅުތެރޭ އަހުމަދު އާރިފް (އާރި) ކާމިޔާބުކުރި ގޯލާއެކު މާޒިޔާ ސްޕޯޓްސް އެންޑް ރެކްރިއޭޝަން މޮޅުވިޔަނުދީ ޓީސީ ސްޕޯޓްސް ކްލަބުން ހިފަހައްޓައިފިއެވެ.\nލީގުގައި މިރޭ މާޒިޔާ އާއި ޓީސީ ބައްދަލުކުރި މެޗު ނިމުނީ 2-2 ގެ ނަތީޖާއަކުން ދެޓީމު އެއްވަރުވެގެންނެވެ.\nފޯރިގަދަ ކުޅުމެއް ފެނިގެންދިޔަ މިމެޗުގައި ފުރަތަމަ ގޯލްޖަހާ ލީޑުނެގީ މާޒިޔާއިންނެވެ. މިގޯލް މެޗުގެ 29 ވަނަ މިނެޓުގައި މާޒިޔާއަށް ކާމިޔާބުކޮށްދިނީ އަހުމަދު އިމާޒް (އާއްކޮ) އެވެ.\nފުރަތަމަ ހާފުގައި މާޒިޔާއިން މޮޅު ކުޅުމެއް ދެއްކިއިރު، ދެވަނަ ހާފުގައި އެޓީމުން ވަނީ ލީޑު ފުޅާކޮށްފައެވެ. 65 ވަނަ މިނެޓުގައި މިގޯލް އެޓީމަށް ކާމިޔާބުކޮށްދިނީ ކުރިން ޓީސީއަށް ކުޅުނު ބިދޭސީ ފޯވާޑް ސްޓެވާޓް ކޯނެލިއަސްއެވެ.\nއޭގެ ހަތަރު މިނެޓުފަހުން ޓީސީން ވަނީ ފަރަގު ކުޑަކޮށްފައެވެ. ޓީސީގެ ބިދޭސީ ކުޅުންތެރިޔާ އަނަޓޯލީއަށް ޕެނަލްޓީ އޭރިއާ ތެރެއިން ކުރި ފައުލަކާއި ގުޅިގެން ރެފްރީ ވަނީ ޓީސީއަށް ޕެނަލްޓީއެއް ދީފައެވެ. އަނަޓޯލީ ފޮނުވާލި ފުރަތަމަ ޕެނަލްޓީ މާޒިޔާގެ ގޯލްކީޕަރ ދިފާއުކުރި ނަމަވެސް، ކީޕަރު ޕެނަލްޓީ މަތަކުރުމަށް މާކުރިން ރޮނގު ހުރަސްކުރި ކަމަށް ނިންމާ ރެފްރީ ވަނީ އަލުން ޕެނަލްޓީ ޖެހުމަށް ނިންމާފައެވެ. އަނަޓޯލީ ފޮނުވާލި ދެވަނަ ޕެނަލްޓީވެސް ކީޕަރު ދިފާކުރިއެވެ. އެކަމަކު ކީޕަރު ދިފާއުކުރި ބޯޅަ އަތުގައި ޖެހިފައި ނުކުތުމުން އަނަޓޯލީ ވަނީ ގޯލުގެ ތެރެއަށް ބޯޅަ ފޮނުވާލާފައެވެ.\nމިގޯލާއެކު ޓީސީން ކުޅުން ރަނގަޅުކުރިއިރު، އެޓީމުން ނަތީޖާ އެއްވަރުކުރީ އިތުރު ވަގުތުގެ ގޮތުގައި ދެއްކި ހަތަރު މިނެޓު ތެރޭ ފަހު ސިކުންތުކޮޅު ތެރޭގައެވެ. މިގޯލް އެޓީމަށް ކާމިޔާބުކޮށްދިނީ ބަދަލުކުޅުންތެރިއެއްގެ ގޮތުގައި ކުޅެއް ނުކުތްއަހުމަދު އާރިފެވެ.\nމި ނަތީޖާއާއެކު މާޒިޔާ އޮތީ ތާވަލުގެ ދެވަނައިގައި 17 ޕޮއިންޓާއެކުއެވެ. އެއްވަނައިގައި 22 ޕޮއިންޓާއެކު ނިއުރޭޑިއަންޓް އޮތްއިރު، ޓީސީ އޮތީ ތާވަލުގެ ހަތަރުވަނައިގައި 15 ޕޮއިންޓާއެކުއެވެ.


ވައިރަލް ހެޕަޓައިޓިސް ޑީ،އީ، ޖީ | ބަލިތައް | ޞިއްޙަތު\nBack ކަވާސާ ޞިއްޙަތު ޞިއްޙަތުގެ ބައިތައް ބަލިތައް ވައިރަލް ހެޕަޓައިޓިސް ޑީ،އީ، ޖީ\nވައިރަސްގެ ސަބަބުން ފުރަމޭ ދުޅަވުން = ހެޕަޓައިޓިސް ޑީ،އީ، ޖީ\nހެޕަޓައިޓިސް ޑީ (Hepatitis D) އަކީ މޭގަނޑަށްޖެހޭ ބައްޔެކެވެ. މިއީ މޭގަނޑު ދުޅަކުރާ ވައިރަސް ތަކުގެ ތެރެއިން ހެޕަޓައިޓިސް ޑީ ވައިރަސް(Hepatitis virus D) ގެ ސަބަބުން މޭގަނޑު ދުޅަވުމެވެ.\nހެޕަޓައިޓިސް ޑީ ވައިރަސް(Hepatitis virus D) ފުރަތަމަ ފަހަރަށް ހޯދާފައިވަނީ 1977 ވަނަ އަހަރު މާރިއޯ ރިޒެއްޓޯ އެވެ. މިވައިރަސް އަށް ޑެލްޓާ ވައިރަސް(Delta virus) މިހެން ވެސް ކިޔައެވެ. މިއީ އާރުއެންއޭ ވައިރަހެކެވެ. މާނައަކީ މިވައިރަހުގެ ވިރާސީ ބަހާގެ ގޮތުގައި ހިމެނެނީ "ރައިބޯނިއުކްލިކް އެސިޑް"(Ribonucleic acid) އެވެ. ވައިރަހުގެ ބޮޑުމިނުގައި 36 ނެނޯމީޓަރު ހުރެއެވެ. މީގައި ހެޕަޓައިޓިސް ޑީ އެންޓިޖެން، އަދި އާރުއެންއޭ ސްޓްރޭންޑް އެކުލެވިގެން ވެއެވެ. ހެޕަޓައިޓިސް ޑީ ވައިރަހުގެ ބޭރު ތޮށީގައި ހުންނަ ޕްރޮޓީންގެ ގޮތުގައި ބޭނުންކުރަނީ ހެޕަޓައިޓިސް ބީ ވައިރަސްގެ ސަތަހައިގައި ހުންނަ އެންޓިޖަން އެވެ. އެހެންކަމުން ވައިރަސް އާއި ތަޣައްޔަރުވެފައިވާ މޭގަނޑުގެ ސެލް ތަކުން ހެޕަޓައިޓިސް ޑީ ވައިރަސް ދޫކުރުމަށް ނުވަތަ ބޭރުކުރުމަށް އެމީހަކަށް ހެޕަޓައިޓިސް ބީ ޖެހިފައިހުރުން މުހިއްމެވެ. މާނައަކީ ހެޕަޓައިޓިސް ޑީ ކުރިމަތިވާނީ ހެޕަޓައިޓިސް ބީ އާއެކުގައި "ކޯއިންފެކްޝަން"(Coinfection) އެއްގެ ގޮތުގައެވެ. ހެޕަޓައިޓިސް ބީ ވައިރަސް އުފުލާ ކެރިއަރުންގެ ތެރެއިން5އިންސައްތަ މީހުންނަށް ހެޕަޓައިޓިސް ޑީ ޖެހޭކަމަށް ލަފާކުރެވެއެވެ.\nހެޕަޓައިޓިސް ޑީ ޖެހޭ އެންމެ އާންމު ގޮތެއް ކަމުގައި ބެލެވިފައިވަނީ ވައިރަސް އާއި ތަޣައްޔަރުވެފައިވާ ސިރިންޖާއި ކަށި ފަދަ ތަކެތި އިންޖެކްޝަންގެ ޒަރީޢާއިން މަސްތުވާތަކެތި ނެގުމަށް، ބޭނުންކުރުމެވެ. މީގެ އިތުރުން ބަލިޖެހިފައިވާ މީހަކާއެކު ޖިންސީގުޅުން ހިންގުމާއި، ބަލިޖެހިފައިވާ މައިމީހާގެ ފުށުން ތުއްތު ދަރިފުޅަށް ވެސް މިބަލިޖެހެއެވެ. ބަލީގެ ޖަރާސީމާއި ތަޣައްޔަރުވެފައިވާ ލޭގެ ސަބަބުން ވެސް ހެޕަޓައިޓިސް ޑީ ފެތުރެއެވެ.\nހެޕަޓައިޓިސް ބީ އާއި ހެޕަޓައިޓިސް ޑީ އެއް ފަހަރާ ޖެހުމުން ބަލީގެ ކުރީކޮޅުގައި ފެންނަ އަލާމާތްތައް ހެޕަޓައިޓިސް ބީ އެކަނި ޖެހުމުން ބަލީގެ ކުރީކޮޅުގައި ފެންނަ އަލާމާތްތަކާއި ދާދި އެއްގޮތްވާނެ އެވެ. ބަލީގެ ކުރީކޮޅުގައި ފެންނަ އަލާމާތްތައް ބައެއް ފަހަރު ވަރަށް އާދައިގެ މިންވަރަކަށް ފެނިފައި ހިގައިދާނެއެވެ. އަނެއްބައި ފަހަރު ތަންކޮޅެއް ބޮޑަށް އެއުދަގޫތައް ކުރިމަތިވެދާނެ އެވެ. ވަކިން ހެޕަޓައިޓިސް ބީ ޖެހުނަސް ނުވަތަ ދެބަލި އެއްކޮށް ޖެހުމުން ވެސް ދާއިމީ ބައްޔަކަށް ބަދަލުވުމުގެ ފުރުޞަތު އޮންނަނީ ދާދި އެއްވަރަކަށެވެ. ދާއިމީ ބައްޔެއްގެ ގޮތަށް ހެޕަޓައިޓިސް ބަދަލުވަނީ ބަލިޖެހޭ މީހުންގެ ގާތްގަނޑަކަށް5އިންސައްތަ މީހުންނެވެ. ނަމަވެސް ހެޕަޓައިޓިސް ބީ އެކަނި ޖެހުމަށްވުރެ މިދެބަލި އެއްކޮށްޖެހިއްޖެނަމަ، އެކަމުގެ ސަބަބުން މޭގަނޑުގައި ލަކުލުން މެދުވެރިވާލެއް މާއަވަހެވެ.\nހެޕަޓައިޓިސް ބީ ޖެހިފައިވަނިކޮށް އޭގެ ފަހުން ހެޕަޓައިޓިސް ޑީ ވައިރަސް އަށް ހުށަހެޅިއްޖެނަމަ، ހެޕަޓައިޓިސް ބީގެ ސަބަބުން ކުރިމަތިވާ ބަލީގެ ޙާލަތު ވަރަށް ބޮޑަށް ގޯސްވެގެން ދެއެވެ. ނަތީޖާއެއްގެ ގޮތުން މޭގަނޑުގައި ލަކުނުލުން، މޭގަނޑު ގުރުޑުވެ ހުލިވުން، އަދި މޭގަނޑުގެ މަސައްކަތް ހުއްޓުން ފަދަ ކަންތައްތައް މެދުވެރިވެގެން ދެއެވެ.\nބަލިޖެހުމުން ހަށިގަނޑުގައި ހެޕަޓައިޓިސް ވައިރަސް ޑީ އާއި، ދެކޮޅަށް ދިފާޢި ނިޒާމުން ހަށިދަމަނަ އުފެދިފައިވޭތޯ ބަލާނެ އެވެ. ކޯއިންފެކްޝަން އަދި ސްޕަރއިންފެކްޝަން ވަކިކުރުމަށް ހެޕަޓައިޓިސްބީ ކޯރ އެންޓިޖެން އިމިޔުނޯގްލޯބިޔުލިން އެމް(HBcAg IgM) ހުރިނެތްވަރު ބެލެ އެވެ. ކޯއިންފެކްޝަން ގައި މިއެންޓިޖެން ޕޮޓިޒިވްވާއިރު، ސްޕަރއިންފެކްޝަން ގައި ނެގެޓިވް ވާނެއެވެ.\nބައެއް ދިރާސާތައް ބުނާގޮތުގައި ހެޕަޓައިޓިސް ބީ އެކަނި ޖެހުމުން އެންޓިވައިރަލް ބޭނުންކުރުމުން ހަށިގަނޑަށް ކުރާ އަސަރަށްވުރެ، މިދެބަލި އެއްކޮށް ޖެހިއްޖެނަމަ، ބައްޔާއި ގުޅިގެންދޭ އެންޓިވައިރަލް ބޭސްތަކުގެ ސަބަބުން ހަށިގަނޑަށް ކުރާ އަސަރު ކުޑައެވެ. އަދި ބައެއް އެންޓިވައިރަލް ބޭސްތަކުން މިދެބަލި އެއްކޮށްޖެހުމުން މާބޮޑު ފައިދާއެއް ނުކުރެއެވެ.\nހެޕަޓައިޓިސް އީ (Hepatitis E) އަކީ މޭގަނޑަށްޖެހޭ ބައްޔެކެވެ. މިއީ މޭގަނޑު ދުޅަކުރާ ވައިރަސް ތަކުގެ ތެރެއިން ހެޕަޓައިޓިސް އީ ވައިރަސް(Hepatitis virus E) ގެ ސަބަބުން މޭގަނޑު ދުޅަވުމެވެ.\nހެޕަޓައިޓިސް އީ ވައިރަސް(Hepatitis virus E) ފުރަތަމަ ހޯދާފައިވަނީ 1983 ވަނަ އަހަރުގެ އުޒުބެކިސްތާނުގެ މީހެއްގެ ބޮޑުކަމު ނަޖިހުންނެވެ. މިއީ ކެލްސިވައިރަސް އެކެވެ. މިއީ އާރުއެންއޭ ވައިރަހެކެވެ. މާނައަކީ މިވައިރަހުގެ ވިރާސީ ބަހާގެ ގޮތުގައި ހިމެނެނީ "ރައިބޯނިއުކްލިކް އެސިޑް"(Ribonucleic acid) އެވެ. ވައިރަހުގެ ބޮޑުމިނުގައި 34-32 ނެނޯމީޓަރު ހުރެއެވެ.\nހެޕަޓައިޓިސް އީ ވައިރަސް މައިގަނޑު ގޮތެއްގައި ފެންނަނީ ބަލިޖެހިފައިވަ މީހާގެ ބޮޑުކަމު ނަޖިހުންނެވެ. ބަލިގައިންގަޔަށް އަރަނީ ބަލިޖެހިފައިވާ މީހާގެ ބޮޑުކަމު ނަޖިހާއި ތަޣައްޔަރުވެފައިވާ އަތް، ނުވަތަ އިގިލި ސަލާމަތުންހުރި މީހާގެ އަނގަޔަށްލުމުންނެވެ.މިގޮތަށް ބަލިފެތުރުމަށް ކިޔަނީ"ބޮޑުކަމުން ނަޖިހުން-އަގަޔަށް ބަލިފެތުރުން"(Faeco-oral transmission) މިހެންނެވެ. ބަލީގެ ވައިރަސް އެކުލެވޭ ޖަރާސީމާއި ތަޣައްޔަރުވެފައިވާ ފެންބުއިމަކީ ވެސް ބަލިޖެހިދާނެ ކަމެކެވެ. ބަލިޖެހިފައިވާ މާބަނޑު މައިމީހާގެ ފުށުން ތުއްތު ދަރިފުޅަށް ވެސް މިބަލި ޖެހިދާނެއެވެ. ވައިރަސް ހަށިގަނޑަށް ވަނުމަށްފަހު ބަލީގެ އަލާމާތްތައް ފެނުމަށް 9-2 ހަފްތާގެ މުއްދަތެއް ހޭދަވެއެވެ.\nހެޕަޓައިޓިސް އީ އާންމުކޮށް ޖެހެނީ ޒުވާނުންނަށެވެ. ހެޕަޓައިޓިސް އީ ޖެހުމުން ބަލީގެ ކުރީކޮޅުގައި ދިމާވާ އުދަގޫތައް ހެޕަޓައިޓިސް ބީ ޖެހުމުން ދިމާވާ އުދަގޫތަކަށް ވުރެ ކުޑައެވެ. އަދި މިދުވަސްވަރު މޭގަނޑުގެ މަސައްކަތް ހުންނަ ނުހުންނަގޮތް ޓެސްޓުކޮށް ބަލާއިރު މޭގަނޑުގައި "އަމައިނޯޓްރާންފެރޭސް" ހުންނަ މިންގަނޑަށް ބަދަލު އަންނަކަން ފާހަގަ ކުރެވެއެވެ. މާބަނޑުމީހަކަށް ފަހު ތިންމަހުގެ ތެރޭގައި ހެޕަޓައިޓިސް އީ ޖެހިއްޖެނަމަ، ފުރާނައަށް ނުރައްކާވުމަކީ ވެސް ވެދާނެ ގޮތެކެވެ. ހެޕަޓައިޓިސް އީގެ ސަބަބުން މޭގަނޑުގެ މަސައްކަތްހުއްޓިި، މަސައްކަތް ފޭލްވުމުގެ ނަތީޖާއެއްގެ ގޮތުން ވަރަށް ގިނަ ފަހަރު ފަރުވާގެ ގޮތުގައި އާމޭގަނޑެއް އިންދަން ޖެހެއެވެ.\nބަލިޖެހުމުން ހަށިގަނޑުގައި ހެޕަޓައިޓިސް ވައިރަސް އީ އާއި، ދެކޮޅަށް ދިފާޢި ނިޒާމުން ހަށިދަމަނަ އުފެދިފައިވޭތޯ ބަލާނެ އެވެ.\nހެޕަޓައިޓިސް އީ ގެ ފަރުވާ އާންމުކޮށް ބިނާކުރެވިފައި އޮންނަނީ ދިމާވާ އުދަގޫތަކުގެ މައްޗަށެވެ.\nހެޕަޓައިޓިސް ޖީ (Hepatitis G) އަކީ މޭގަނޑަށްޖެހޭ ބައްޔެކެވެ. މިއީ މޭގަނޑު ދުޅަކުރާ ވައިރަސް ތަކުގެ ތެރެއިން ހެޕަޓައިޓިސް ޖީ ވައިރަސް(Hepatitis Virus G) ގެ ސަބަބުން މޭގަނޑު ދުޅަވުމެވެ. މިވައިރަސް ނިސްބަތްވަނީ "ފްލެވިވިރިޑޭ"(Flaviviridae)ކިޔާ ވައިރަސްގެ އާއިލާއަކަށެވެ. ހެޕަޓައިޓިސް ސީ ވައިރަސް އަދި ޑެންގޫ ވައިރަސް ވެސް ނިސްބަތްވަނީ މިއާއިލާއަށެވެ.\nހެޕަޓައިޓިސް ޖީ ފެތުރެނީ ލޭއެޅުމުގެ ޒަރީޢާއިންނެވެ. ބައެއް ފަހަރު ހެޕަޓައިޓިސް ބީ އާއެކު ހެޕަޓައިޓިސް ޖީ ކޯއިންފެކްޝަން އެއްގެ ގޮތުގައި ޖެހޭއިރު އަނެއްބައި ފަހަރު ހެޕަޓައިޓިސް ސީ އާއެކު ކޯއިންފެކްޝަން އެއްގެ ގޮތުގައި ހެޕަޓައިޓިސް ޖީ ޖެހެއެވެ.


2019 ވަނަ އަހަރުގެ ލޯކަލް ކައުންސިލްތަކުގެ ޕާފޯމަންސް އެޕްރައިޒަލްއާއި ގުޅޭ – The Secretariat of F. Nilandhoo Council\n2019 ވަނަ އަހަރުގައި ހުރިހާ ގޮތަކުން އެންމެ ރަނގަޅު ކައުންސިލަކަށް ފ. ނިލަންދޫ ކައުންސިލްގެ އިދާރާ ވަނީ ހޮވިފައެވެ. މިގޮތުން ކައުންސިލްތަކުގެ މަސައްކަތުގެ ފެންވަރު ބެލުމުގެ ގޮތުން ލޯކަލް ގަވަރމަންޓް އޮތޯރިޓީން ބައްލަވާ 05 ކެޓަގަރީގެ ތެރެއިން ސެކިއުރިޓީ ފިޔަވައި އެހެން ހުރިހާ ކެޓަގަރީތަކަކުން، ނިލަންދޫ ކައުންސިލް ވަނީ އެއްވަނަ ހޯދާފައެވެ.\nކައުންސިލްތަކުގެ ރޭންކިންގ 2019 ގައި ފ. ނިލަންދޫ ކައުންސިލުން ހޯދި ފަޚުރުވެރި ކާމިޔާބީތަކަށްޓަކައި މާތް الله ސުބުޙާނަހޫ ވަތަޢާލާއަށް ޙަމްދާ ޝުކުރު ދަންނަވަމެވެ. އަދި މި ކާމިޔާބީ ޙާޞިލްކުރުމުގައި ކައުންސިލް އިދާރާގެ ހުރިހާ މުވައްޒަފުންނާއި ރަށުގެ ލޮބުވެތި ރައްޔިތުންގެ ފަރާތުން އަދި ރަށުގައިހުރި ސަރުކާރުގެ މުއައްސަސާތަކުން ވެދެއްވި އެހީތެރިކަމާއި ލިބުނު އެއްބާރުލުން ފާހަގަކޮށް އެފަރާތްތަކަށް ޝުކުރު ދަންނަވަމަވެ.\nމި އުފާވެރި ވަގުތު ކައުންސިލްތަކުގެ ބެލެނިވެރި ފަރާތް ކަމުގައިވާ ލޯކަލް ގަވަރމަންޓް އޮތޯރިޓީން ކައުންސިލްތައް ބާރުވެރިކޮށް ލާމަރުކަޒީ ނިޒާމް ހަރުދަނާ ކުރުމަށް ތިޔަ ކުރައްވާ މަސައްކަތުގެ އަގު ވަޒަންކޮށް ޝުކުރު ދަންނަވަމެވެ.


ކޮންމެ ސަރުކާރެއް މަގުމަތިން ވައްޓާލެވިގެން ނުވާނެ! | Landhooinfo\nޤާނޫނު އަސާސީ ގެ ދިފާޢުގައި ކަމަށްބުނެ އިދިކޮޅު ފަރާތްތަކުން ހިންގަމުންގެންދާ ހަރަކާތްތަކީ ސީދާ ސަރުކާރު ވައްޓާލުމަށްޓަކައި ދުރާލާ ރާވައިގެން ކުރިއަށްގެންދާ ހަރަކާތްތަކެއްކަމަށް މިހާރު ގެ ސަރުކާރު ހިންގާ ޕާޓީން ދަނީ ބުނަމުންނެވެ.\nޤާނޫނޫ އަސާސީ އާއި، ޚިލާފަށް ޤާނޫނު ތަކާއި ޤަވާޢިދު ތަކާ ތަޢާރަޒް ވާގޮތަށް ކަންކަން މިހާރުގެ ސަރުކާރުން ކުރާކުރަމުންދާކަމަށް އިދިކޮޅު ފަރާތްތަކުން ބުނަމުންދާއިރު އެފަދަ އެއްވެސް ވާހަކައަކަށް ބާރުލިބޭވަރު ހެއްކެއް ނުދެއްކޭކަމަށްވެސް ސަރުކާރުންދަނީ ބުނަމުންނެވެ.\nސަރުކާރުން މިހެން ބުނަމުންދާއިރު ފާއިތުވެދިޔަ އެމްޑީޕީގެ ވެރިކަމުގައި ރައީސް ނަޝީދުގެ ސަރުކާރުވެސް ވައްޓާލައިފައިވަނީ މިފަދަ ޙަރަކާތްތަކެއްގެ ތެރެއިން އޭރު އިދިކޮޅު ބައެއްގެ ގޮތުގައި ތިބި މިހާރު ސަރުކާރުހިންގާ ޕާޓީއަށް ނިސްބަތްވާ ފަރާތްތަކުންނާއި، ޖުމްހޫރީ އަދި އަދާލަތު ޕާޓީއިސްވެ އޮވެގެންމަގުތިންނެވެ.\nކުރީގެ ސަރުކާރު ( ނަޝީދުގެ ސަރުކާރު ) ވެސް މަގުމައްޗަށް ނިކުމެ މުޒާހަރާކޮށްގެން ވައްޓާލައިފައިވާއިރު މިހާރުގެ ސަރުކާރުވެސް ހަމަ އެގޮތަށް ވައްޓާލާނެކަމަށް އެމްޑީޕީގެ އިސް އެކްޓިވިސްޓުން މުޒާހަރާތަކުގައި އެދަނީ ފާޅުގައި ގޮވަމުންނެވެ. އެގޮތުން ޖާނުން ފިދާވެގެން ނަމަވެސް މިސަރުކާރު ސައިޒަށް ތިރިކުރަންމިހާރު މަޖުބޫރު ވެއްޖެ ކަމަށާއި، އެކަން އެގޮތަށް ކުރުމަށް މަސައްކަތް ކުރުމަކީ ކޮންމެ މީހެއްގެވެސް ވާޖިބެއްކަމަށް އެމްޑީޕީ ޖެޕީ އެކްޓިވިސްޓުން ދަނީ ގޮވާލަމުންނެވެ.\nނިމިގެންދިޔަ މުޙައްމަދު ވަހީދުގެ ސަރުކާރުގައިވެސް ކުރީގެ ރައީސް އަދި މިހާރުގެ އިދިކޮޅު އެންމެ ބޮޑު މައިޕާޓީގެ ލީޑަރު ރައީސް ނަޝީދު ވިދާޅުވީ އެއްވެސް ކަމަކާގުޅިގެން އެމަނިކުފާނު ( ކުރީގެ ރައީސް މުހައްމަދު ނަޝީދު ) ޖަލަށް ލައިފި ނަމަ މެޓާ އިން ކަރުދާސް ވަކިކުރާހާ ފެސޭހަކަމާ އެކު ރައީސް މުހައްމަދު ވަހީދު ހަސަން މަނިކުގެ ސަރުކާރު ވައްޓާލާނެ ކަމަށެވެ.\nމިއަދު މިއޮތީ އަނެއްކާވެސް އެފަދަ ތަކުރާރުވުމެއް އައިސްފައެވެ. ރައީސް ނަޝީދު އާއި، އެބޭފުޅާގެ ބައިވެރިންގެ ތެރެއިން ސިޔާސީ ފަރާތްތަކާމެދު ޝަރީޢަތް ހިންގުމަށް ތައްޔާރުވަނީ އެވެ. ކޯޓް މަރުޙަލާ ނިމުމުން ފަހަރެއްގައި ޖަލަށް ވަޑައިގަންނަވަންވެސް ޖެހިވަޑައިގެންފާނެއެވެ. އެހެން އެކަން ވެއްޖެނަމަ ސަރުކާރުވައްޓާލުމަކީ އެމަނިކުފާނު ކުރިން ވިދާޅުވި ގޮތުންނަމަ ވަރަށް ފަސޭހަކަމެއްކަމުގައި ވެދާނެނޫންތޯއެވެ.\nމިއަދު މިފެންނަނީ ހަމަ އެމަންޒަރު ނޫންތޯއެވެ. ރައީސް ނަޝީދުގެ ސަރުކާރު ވައްޓާލީ އެންމެ އިސްސަފުގައި ޖުމްހޫރީޕާޓީގެ ލީޑަރު ޤާސިމް އިބްރާހިމްވެސް އިސްވެ ހުންނަވައިގެން އެމަނިކުފާނު ޚަރަދުކުރައްވައިގެންނެވެ. އެހެން ކަމަށްވާއިރު މިއަދު ފެންނަމުންމިދާ މަންޒަރަކީ ހަމަ ކުރިން ފެނުނު މަންޒަރުގެ ކޮޕީ ޕޭސްޓެކޭ ބުނެވިދާނެ ނޫންތޯއެވެ. އޭރު ވެރިކަމުގައި ހުންންވީ ރައީސް ނަޝީދު އެވެ. އިދިކޮޅުގައި ހުންނެވީ ޤާސިމް އެވެ.\nކޮންމެ އަކަސް ކޮންމެ ވެރިކަމެއް މަގުމަތިން ވެއްޓެން ވެއްޖިއްޔާ ދެން މިޤައުމުގެ ރައްޔިތުން ހަމަޖެހިލައިގެން ތިބޭނޭ އެންމެ ވަގުތުކޮޅެއްވެއްވެސް ނާންނާނެ ނޫންތޯއެވެ. އަބަދާއަބަދު ޖެހޭނީ ވޯޓްލާންނުކުންނާށެވެ. ބޭރުގެ ފަރާތްތަކުންނާއި، އެކިއެކި ޖަމާޢަތްތަކުގެ އަތްދަށަށް މިޤައުމު ހިނގައިދާނެ ނޫންތޯއެވެ. އެފަދަ ދުވަހެއް އައުމަށް ޖާގަދެވިގެންނުވާނެއެވެ. ވެރިކަމުގެ ޓާރމް ނިމެންދެން މަޑުން ތިއްބަވާށެވެ. ޓާރމް ނިމުމުން ވޯޓުން ޤައުމުގެ ރައީސްކަމަށް ވަޑައިގަންނަވާށެވެ.\nމިދިޔައަހަރުގެ މިދުވަސް – ނަޝީދުގެ އިސްތިއުފާ\nފާއިތުވެ ދިޔަ ނަޝީދުގެ ވެރިކަން ބައެއް މީހުން ސިފަކުރަނީ އަނިޔާވެރި ޚުދުމުހުތާރު އަދި އިސްލާމް ދީން މި ޖައްވުން ފުހެލުމަށް …


Office thah bandhukureemaa, coffee ashaai moodhah dhaaneekee noon!\nވިލިމާލޭ އަތިރިމަތީގައި ބަޔަކު މޫދުގައި: އޮފީސްތައް ބަންދުކުރީ ގޭގައި ތިބުމަށް. -- އަވަސް ފޮޓޯ: ނަސްރުﷲ ސޯލިހް\nކޮވިޑް-19އާ ގުޅިގެން އެއް ހަފްތާއަށް ސަރުކާރު ބަންދު ކުރަން ނިންމީ، ސަރުކާރު މުވައްޒަފުން ގޭގައި ބޭތިއްބުމުގެ ބޭނުމުގައި ކަމަށް ވައިރަހާ ގުޅޭ ސަރުކާރުގެ ތަރުޖަމާނު މަބުރޫކު އަޒީޒް މިއަދު ވިދާޅުވެއްޖެ އެވެ.\nސަރުކާރު ބަންދު ކުރުމަށް ނިންމީ މި ހަފުތާގެ ބުރާސްފަތި ދުވަހުން ފެށިގެން އަންނަ ހަފުތާގެ ބުރާސްފަތި ދުވަހުގެ ނިޔަލަށެވެ.\nއެކަމާ ގުޅިގެން މިއަދު ބޭއްވި ނޫސްވެރިންގެ ބައްދަލުވުމުގައި މަބުރޫކު ވިދާޅުވީ ސަރުކާރުގެ އޮފީސްތައް ބަންދުކުރުމުން، ސަރުކާރުގެ ހުރިހާ މުވައްޒަފުން ގޭގައި މަޑުކުރުން މުހިއްމު ކަމަށެވެ.\n"އޮފީސްތައް ބަންދުކުރީމާ، ކޮފީތަކަށާއި މޫދަށް ދާނީކީ އެއް ނޫން. ހުރިހާ ބޭފުޅުންވެސް ގޭގައި މަޑުކުރެއްވުން މުހިއްމު،" މަބުރޫކު ވިދާޅުވި އެވެ.\nސަރުކާރުގެ އޮފީސްތައް އަންނަ ހަފުތާއަށް ބަންދު ކުރުމަށް ނިންމާފައިވާއިރު ސަރުކާރުގައި ތިބި ސިޔާސީ މުވައްޒަފުންގެ މުސާރާތައް ވެސް 20 އިންސައްތަ ކުޑަކުރުމަށް މިއަދު ވަނީ ނިންމާފަ އެވެ. މި ނިންމުންތައް ނިންމާފައިވަނީ މިއަދު ބޭއްވި ކެބިނެޓް ބައްދަލުވުމުގަ އެވެ.\nރާއްޖޭގައި 30 ދުވަހުގެ ނިޔަލަށް ސިއްހީ ކުއްލި ނުރައްކަލުގެ ހާލަތު އިއުލާން ކޮށްފައިވާއިރު ސަރުކާރުން ގެންދަނީ ބޮޑެތި ފިޔަވަޅުތަކެއް އަޅަމުންނެވެ.\nއެގޮތުން ރާއްޖޭގެ ހުރިހާ ސްކޫލްތަކާއި ކޮލެޖްތައް ހިމެނޭ ގޮތަށް ތައުލީމްދޭ މަރުކަޒެއް ދެ ހަފުތާއަށް ވަނީ ބަންދުކޮށްފަ އެވެ. ގުރުއާން ކްލާސްތަކާއި ޓިއުޝަން ދިނުން ވެސް ވަނީ ހުއްޓުވާފަ އެވެ. ސިނާމާތައް ވެސް ބަންދުކުރަން އެންގި އެވެ.\nޕާކްތަކާއި ހުސްބިންތައް ވެސް ބަންދުކޮށްފައިވާއިރު ރާއްޖެއިން މިހާތަނަށް ކޮވިޑް-19 ޖެހިފައިވާ 13 މީހަކު ވަނީ ފެނިފަ އެވެ. އެއީ މުޅިން ވެސް ބިދޭސީންނެވެ. އޭގެ ތެރޭގައި ނުވަ އިޓަލީ މީހަކު ހިމެނެ އެވެ.\nރާއްޖެއިން ވަނީ އިޓަލީއިން މީހުން ރާއްޖެ އައުން މަނާކޮށްފަ އެވެ. އޭގެ އިތުރަށް ޔޫރަޕްގެ ޖާމަނީ، ފްރާންސް އަދި ސްޕެއިން ވެސް މީހުން އައުން މިފަހުން ވަނީ މަނާކޮށްފަ އެވެ. އަދި މިއަދު ސަރުކާރުން ވަނީ އެ ލިސްޓަށް މެލޭޝިއާގެ އިތުރުން އިނގިރޭސި ވިލާތްވެސް އިތުރުކޮށްފަ އެވެ.\nސިވިލްސާވިސް ކޮމިޝަން އެޗްޕީއޭ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް އާއްމު ސިއްހަތުގެ ކުއްލި ނުރައްކަލުގެ ހާލަތު


Raajjeygai Anhen Kudhin Hithaanu Kurumuge Sagaafai Anehkkaaves Aalaavanee - Vaguthu\nއަންހެން ވެރިން ނިކުމެ މަގުމަތި ކުނިކަހަނީ؛- ވަގުތު އިމޭޖަސް؛- މުހައްމަދު އަފްޒަލް\nރާއްޖޭގައި އަންހެނުން ހިތާނު ކުރުމުގެ ސަގާފަތް އަނެއްކާވެސް އާލާވަމުންދާކަމަށް ހިއުމަން ރައިޓްސް ކޮމިޝަން (އެޗްއާރްސީއެމް)އިން ވިދާޅުވެއްޖެއެެވެ.\nރާއްޖެޓީވީގެ ފަލަ ސުރުޙީ ޕްރޮގްރާމްގައި ވާހަކަދައްކަވަމުން އެޗްއާރްސީއެމް އިން ވިދާޅުވީ، އަންހެން ކުދިން ހިތާނު ކުރުމުގެ ކަންކަމަކީ ރާއްޖޭގައި ތަންކޮޅެއް ކުރީގައި އޮތް ސަގާފަތެއް ކަމަށެވެ.\n"އެހެން ނަަމަވެސް މިހާރުވެސް އަޅުގަނޑުމެންނަށް މިހާރު ރީސާޗްތަކުންވެސް އެބަ ފެނޭ، ދިވެހި ރާއްޖޭގައި މި ސަގާފަތް އަނެއްކާވެސް އާލާވަމުން، އަދި މިގޮތަށް ހިތާނަ ކުރުމުގެ ކަންކަން ކުރިއަށްގެންދާ ފަރާތްތައް ހުރިކަން".\nއެޗްއާރްސީއެމް އިން ވިދާޅުވީ، މިފަދަ ކަންކަމަށް އެޑްރެސް ކުރުމަށްޓަކައި ވަރަށް ބޮޑެތި ދިރާސާތައް ހަދަން ޖެހޭ ކަމަށެވެ. އަދި މިކަމާއި ގުޅުން ހުރި ސްޓޭޓިސްކިސް ހޯދައިގެން ހައްލު ހޯދަން ޖެހޭ ކަމަށް އެޗްއާރްސީއެމް އިން ވަނީ ފާހަގަކޮށްފައެވެ.\nއަަންހެނުން ހިތާނު ކުރުމަކީ އިސްލާމް ދީނުގެ ޝަރީއަތުގައި އޮންނަ ކަމެއް ނޫން ކަމަށް ރާއްޖޭގެ ބައެއް ދީނީ އިލްމުވެރިން ތަކުރާރުކޮށް ގެންދަވަނީ ވިދާޅުވަމުންނެވެ. އަދި މިދިޔަ އަހަރު ތެރޭގައި، އަންހެެނުން ހިތާނު ކުރުމާއި ގުޅޭގޮތުން ލަފާ ހޯދަން އެޗްޕީއޭ އިން އިސްލާމިކް މިނިސްޓްރީއަށް ސިޓީ އެއް ފޮނުވިއެވެ. އަދި އެ ސިޓީ ވަނީ ބާތިލްކޮށްފައެވެ.\nއދ.ގެ ޖަމިއްޔާ ޔުނިސެފް އިން މިދިޔަ އަހަރުގެ ކުރީކޮޅު ނެރުނު ދިރާސީ ރިޕޯޓެއްގައި ބުނެފައި ވަނީ، ރާއްޖޭގެ ކޮންމެ 10 އަންހެނަކުން އެކަކު ވަނީ ހިތާނުކޮށްފައި ކަމަށެވެ.\nއެ ރިޕޯޓުގައި ބުނާގޮތުން ހިތާނުކުރި ގިނަ މީހުން އެކަންކޮށްފައިވަނީ އެ މީހުންގެ އުމުރުން ފަސް އަހަރު ނުފުރެނީހެވެ. ނަމަވެސް ބައެއް މީހުން، އުމުރުން 5-9 އަހަރާ ދެމެދު ހިތާނުކޮށްފައިވާކަމަށް އެ ދިރާސާ އިން ދައްކަ އެވެ.\nޖޫން 20, 2021 16:31\nއަންހިނުން ހިތާނު ކުރެވޭތައް؟\nޖޫން 20, 2021 17:09\nކުރީމާ ނުކުރެވޭނެކަމެއް ނޯންނާނެ.\nޖޫން 21, 2021 09:47\nހިތާނު ކުރި އެއްވެސް އަންހެނެއް ދަންނަ މިހަކާ ދިމަލެއް ނުވި. އަންހެނުން ހިތާނުކުރާ ކަން އެނގޭ މީހަކު ނޫޅޭ. ހިތާނުކުރި ފިރިހެނެއް އެބަ އުޅެޔޯ.\nޚިތާނު ކޮށްފައި ހުރި މަންޖެއެއް އެބަހުރިތަ؟ ހޮސްޕިޓަލުންތަ ޚިތާނު ކޮށްދިނީ؟\nމަގޭމަންމަ ބުނި މަވެސް ހިތާން ކުރިއޭ އަންހެނެއްމީ\nޖޫން 20, 2021 23:21\nރައްދެއް ދޭން އެއްޗެކޭ ބުނެލީދޯ. ތިކަ މެއް ހިންގާ ކަ މެއް އާންު މު ރައްޔިތެއް ނުދަނެ. މިގޭގަވެސް އެކި އު މުރުފުރައިގެ ތަފާތު ރައްރަށުންއައިސް, އުޅޭ7އަންހެނުން އެބައުޅެ. ތިދައްކާ އެއްވެސް ވާހަކައެއް އެ މީހުންވެސް އެއްބަސްނުވެ. ދެން ކޮންތާކުން ކޮންދިރާސާއެއް ކޮއްގެން ދައްކާ ވާހަކައެއްތީ؟ އަންހެންވެރިން ނިދަންތިއްބަ ދަންވަރު ވަގައްވަދެ ހޯދިހޯދު މެއްތަ!\nޖޫން 20, 2021 16:42\nމިއީ މިހާރުމިއުޅޭ ނަފްރަތުގެ ބިލުގެ ވާހަކަ އޮއްބާލުމުގެ ބޭނުމުގަ ދައްކާވާހަކައެއް ނޫންބާ؟؟\nޖޫން 20, 2021 17:12\nދޮގެއްތީ. ނުކުރޭ އަންހެނުން ހިތާނެއް މި ގައުމަކު\nޖޫން 20, 2021 17:40\nމައުމޫނުގެ ވެރިކަމުގައި އިސްލާމިކް އެފެއާޒުން ނެރުނު ދީނީ މަޖައްލާއެއްކަމުގައިވާ "އަލްމިންބަރު" މަޖައްލާ ގައި އަންހެންކުދިން ޚިތާނުކުރުމަކީ ކުރަންޖެހޭ ކަމެއްކަމަށް ޝައިޚް އުޘްމާނު ޢަބްދުﷲ ލިއުއްވާފައިވޭ.\nޖޫން 20, 2021 17:46\nގައުމުގަ ވައްހާބިން ގިނަވެއްޖެއްޔާ ނުވާނެކަމެއް ނެތް\nޖޫން 20, 2021 20:14\nޖޫން 20, 2021 20:27\nލާ ދީނީ މަ ދުތަ މިގައުމުގަ\nޖޫން 20, 2021 18:08\nލާދީނީ ނުކިޔޭއިރު ވަހައްހާބީންނޭ ކިޔޭތަ؟\nޖޫން 20, 2021 18:40\nދައްކާފާނެ ކޮންމެ ފަދަ ހަޑި ވާހަކަ އެއްވެސް... ދަލީލު ދެއްކީމަ ޤަބޫލު ކުރޭވޭނީ....\nޖޫން 20, 2021 19:08\nއަންހެންކުދިން ކިހިނެއް ޚިތާން ކުރަނީ؟\nޔަގީން ކަމާއި އެކު މިބުނަނީ ތިދިރާސާ ރަގަޅެއްނޫން ، ހަމަ ހަދަހަދާގެން އެހެން އެޖެންޑައެއް ނެރެން އުޅޭ ދިރާސާއެއް ، އަހަރަމެން ރަށުގައި 2000 ވުރެ އާބާދީ ގިނަ ، ވޭތުވެ 100 އަހަރު ދުވަހުތެރޭގައިވެސް އެންމެ އަންހެނަކުވެސް ޚިތާނު ނުކުރޭ\nޖޫން 20, 2021 19:32\nއެމްޑީޕީ ވެރިކަމާއެކު އަބަދުވެސް އާންމުވާ ކަމަށް ވަނީ\nޖޫން 20, 2021 20:30\nޢެވެރިކަމުގަ ރައްޔިތުމީހާ ބިކަވެ މި ދަނީ ޝސ މީހުންވެސް އުޅޭކަން އަންގާލީ ކަމައް ތިވާނީ\nޖޫން 20, 2021 20:25\nކޮވިޑޭ ކިޔާބަލަ ލާ ދީނީ ބިލޭކިޔާބަލަ ފަޅޮލޭ ނުކިޔާ\nރާއްޖެ ޓީވީ ދުވަހަކު ކޮޅުންވެސް ނުބަލާނަން އަދި އަޑުވެސް ނާހާނަން...ބޭކާރު ހަބަރު ފަތުރާ ބައެއްތިޔަކީ.\nޖޫން 20, 2021 20:38\nމި ސަރުކާރު ފުރަތަމަ ހިތާން ކޮބައް.މި ސަރުކާރުން ނުކުރާނެ ކަމެ ނޮންނާނެއް. 🤣🤣🤣\nޖޫން 20, 2021 20:41\nކޮބާ ރިފަރެންސް ތިބުނާ ދިރާސާގެ ކިހާވަރެއްގެ ބަޔަކު ކިހާވެލިއުބުލް ހަދާފައި އޮތް އެއްޗެތޯވެސް ބަލަން އެބަޖެހޭނުން\nމީ ހަމަ ހުސް ދޮގު. ނަފްރަތުގެ ބިލް ވާހަކަ އޮއްބާލަން އެއުޅެނީ. ނުވާނެ ތިކަމެއް. ތި ހުރިހާ ސްޓަންޓެއް މިހާރު ދިވެހިންނަށް އެނގޭ!\nޖޫން 20, 2021 20:45\nކުރީގަ ދިވެހިން ބުދައްއަޅުކަން ކުރިޒަމާނު ތިކަލަކަންތައް ކޮއްއުޅުނު\nއެކަމު މިހާރު އެއުޅެނީ އަންހެން ކުދިންވެސް ހިތާނުކުރަނީއޭ ހައްދުފަހަނާއަޅާދަނީއޭ ކިޔާފަ ފިރިހެން ކުދިންވެސް ހިތާނުކުރުވިޔަ ނުދޭންވެގެން\nބަލައްޗޭ ފަހަރަކު ކަމެއްމަނާކުރާނެ\nޖޫން 20, 2021 21:49\nޔަގީނާ ގާތަށް ދަންނަވަން އެނގޭ ތިޔަ ރިޕޯޓް ޞައްޙަ ނޫންކަން. ކޮންމެވެސް ބަޔަކު ހޮވައިގެން ވަކި ބަޔަކު ގާތުން އަހައިގެން ވަކި ބޭނުމެއްގައި ހަދާފައި އޮތް ރިޕޯޓަކާ ވައްތަރީ.\nޖޫން 20, 2021 22:09\nބިދޭސީންގެ މައްސަލަ ޑްރަގް މައްސަލަ މަސާޖް ޕާލާ މައްސަލަ ފަދަ ބޮޑެތިމައްސަލަތަކުގެ ދިރާސާ އެއްނުހަދަ އެވެ. ބޭރުގެ އެހީ ދޭ މީހުން ބުނާ ދިރާސާ ތައް ހަދަ އެވެ.\nޖޫން 21, 2021 00:43\nވަރަށް ތާކުނތާކު ނުޖެހޭ ވާހަކައެއް! ޢެކަން ކުރަނީ ކޮން ހިސަނުގަޑެއްގެ ކޮން ބައެއްކަން ބުނެފަި ނެތުމުނ ތީ މި ލާދީނީ ބިލަށް ހިތްވަރު ދިނުމަށް ދެކެވުނު ވަހަކައެއް!\nޖޫން 21, 2021 05:48\nލާދީނީ ފިރިހެނުންވެސް ޚިތާނުނުރޭ !!!!!!\nޖޫން 21, 2021 06:01\nލާދީނީ ފިރިހެނުންވެސް ޚިތާނުނުރޭ!! ދިވެހިއަންހެނުންނޭ ކިޔައިގެން ލާދީނީ ބައިގަޑުބޭނުންވަނީ ނަފުރަތުގެބިލްގެއަޑު މައިތިރިކުރަން!!!\nޖޫން 21, 2021 08:24\nއަންހެނުން ހިތާނުކުރުމަކީ ވަރަށް ދެރަކަމެއް. އެ ކަނބަލުންގެ އަންހެންވަންތަ ކަމުގެ "ރޫޙު" ގެއްލޭކަމެއް. މާ ކުރީޒަމާނުގަ މީހަކު ކުރިއޭ ކިޔައިގެން ކަމެއް ކޮށްގެން ނުވާނޭ! އެކަމުގެ ދަލީލާ ހެކި އޮންނަންޖެހޭނެ!\nޖޫން 21, 2021 08:55\nއަންހެނުން ކޯންޗެއް ކުރަނީ ހިތާނު؟🤔\nޖޫން 21, 2021 08:59\nއާއިލާގަ އަންހެނުން މަދެއްނޫން އެކަކުވެސް ނުކުރޭ. މީން ޒަމާނަކުވެސް ތިކަހަލަ ކަމެތް ކުރާކަމެއް ނުވަތަ ކުރިކަމެއް ގާތް ރަހުމަތްތެރިންނާ ދެކެ ފަރިތަ ރައްޓެހިންގެ ފަރާތުން ވެސް އެނގޭކަށް ނެތް ދެން ކޮންތާކުން ނެރުނު 10 އަންހެނަކުން އެކެއް ތޯ؟ މިގެޔަކަށް ނާދޭ ތިފަދަމައުލޫމާތެެއް ހޯދާކަށް އަދި އަވަށްޓެރިޔެއްގެ ގެޔަށްވެސް.. ތިމާ މިލިޔާ އެއްޗިއްސާ ދައްކާ ވާހަކަ ތަކަށް ޖަވާބުދާރީ ވާންޖެހޭނެ ދުވަހެއް އޮތްކަން ހަނދާންކޮށްދެން. ކިހާވަރެއް ލިބުނުތޯ މި ބުހުތާނު ދޮގު ހަބަރު ލިޔަން…..


Hithaamathaka Kurimathilaan Jehenee Keeve ? | Jannah MV ހިތާމަތަކާ ކުރިމަތިލާން ޖެހެނީ ކީއްވެ؟ – Jannah MV\nހިތާމަތަކާ ކުރިމަތިލާން ޖެހެނީ ކީއްވެ؟\nއަޅުގަނޑުމެންނަކީ ދިރިއުޅުމުގައި އެކިއެކި އިމްތިޙާނުތަކާއި ކުރިމަތިލާންޖެހޭ ބައެކެވެ. އުފާވެރިކަމާއި، ހިތާމަތަކާއި އަޅުގަނޑުމެންގެ ދިރިއުޅުމުގެ ދުވަސްތަކުގައި ކުރިމަތިލާން ޖެހެއެވެ. ކޮންމެ އިންސާނަކީވެސް އެމީހެއްގެ ޙަޔާތުގައި އުފާވެރި ދުވަސްތައް ހޭދަކުރަން ބޭނުންވާނެ މީހެކެވެ. ހިތާމަވެރި ދެރަ ދުވަސްތަކަކީ އެއްވެސް އިންސާނަކު ދެކެން ބޭނުންވާނެ ދުވަސްތަކެއް ނޫނެވެ.\nއަޅުގަނޑުމެންގެ ދިރިއުޅުމުގައި ހިތާމައާއި ކުރިމަތިލާން ޖެހެނީ ކީއްވެގެންކަން ކީރިތި ޤުރުއާނުގައި މާތްﷲ ވަނީ ބަޔާންކޮށްދެއްވާފައެވެ. ސޫރަތުއް ޠާހާގެ 124 ވަނަ އާޔަތުގައި މާތްﷲ ވަޙީކުރައްވާފައިވެއެވެ.\n﴿ وَمَنْ أَعْرَضَ عَن ذِكْرِي فَإِنَّ لَهُ مَعِيشَةً ضَنكًا وَنَحْشُرُهُ يَوْمَ الْقِيَامَةِ أَعْمَىٰ ﴾\nމާނައީ: ”އަދި ތިމަންރަސްކަލާނގެ قرآن އަށް ފުރަގަސްދީފިމީހާ (ދަންނާށެވެ!) ފަހެ، ހަމަކަށަވަރުން، އެމީހަކަށްއޮތީ، ދަތި ދިރިއުޅުމެކެވެ. އަދި قيامة ދުވަހުން އެމީހަކު ކަނުމީހެއްގެ ގޮތުގައި محشر އަށް ފޮނުއްވާހުށީމެވެ.“\nއަޅުގަނޑުމެން ބަލަންވީ އަބަދުވެސް ކީރިތި ޤުރުއާންދެކެ ލޯބިވާ ބަޔަކަށް ވެވޭތޯއެވެ. ހިތާމަތަކުން ދުރުވެވެން އޮތް މަގަކީ އެއީއެވެ. އަދި ގިނަގިނައިން ﷲ ހަނދުމަކުރާ ބަޔަކަށް ވުމަކީވެސް ވަރަށް މުހިންމު ކަމެކެވެ.\nކީރިތި ޤުރުއާނުގެ އައް ރަޢްދް ސޫރަތުގެ 28 ވަނަ އާޔަތުގައި މާތްﷲ ވަޙީ ކުރައްވާފައިވެއެވެ.\n﴿ الَّذِينَ آمَنُوا وَتَطْمَئِنُّ قُلُوبُهُم بِذِكْرِ اللَّهِ ۗ أَلَا بِذِكْرِ اللَّهِ تَطْمَئِنُّ الْقُلُوبُ ﴾\nމާނައީ: ”އެއުރެންނީ، إيمان ވި މީހުންނެވެ. އަދި اللَّه ހަނދުމަކުރުމުން، އެއުރެންގެ ހިތްތައް ހަމަޖެހޭ މީހުންނެވެ. ހިތްތައް ހަމަޖެހެނީ، اللّه ހަނދުމަކުރުމުން ނޫންހެއްޔެވެ؟“\nމި އާޔަތުން އެނގޭ ގޮތުގައި ﷲ ހަނދުމަކުރުމަކީ ހިތާމަތަކުން ދުރުކޮށްދޭ ކަމެކެވެ. އަޅުގަނޑުމެން ބަލަންވީ ގިނަގިނައިން ﷲގެ މަތިން ހަނދުމަކޮށް ފާފަ ފުއްސެވުން އެދި އެކަލާނގެ ހަޟްރަތަށް ދެންނެވޭތޯއެވެ.


Leyge Cancer aa Hanguraama Kuramundhaa Aina ah Eheevumah #HelpAina ge Namugai Haassa Eventeh | ungoofaaru.com\nބަނޑޭރިގަނޑު/ޚަބަރު/ލޭގެ ކެންސަރާ ހަނގުރާމަ ކުރަމުންދާ އައިނާއަށް އެހީ ހޯދުމަށް “ހެލްޕް އައިނާ” ގެ ނަމުގައި ޙާއްސަ އިވެންޓެއް\nލޭގެ ކެންސަރާ ހަނގުރާމަ ކުރަމުންދާ އައިނާއަށް އެހީ ހޯދުމަށް “ހެލްޕް އައިނާ” ގެ ނަމުގައި ޙާއްސަ އިވެންޓެއް\nމުނާޒު މުޙައްމަދު3ޖުލައި 2019\n0 1,132 1 މިނެޓުން ކިޔާލެވޭ\nކޮންމެ މަޔަކާއި ބަފަޔަކު ވެސް ދަރިއަކު ބަލަނީ2ލޮލުގެ ކޮއި ފަދައިންނެވެ. ކިތަންމެ ނިކަމެތި ކަމުގައި ވިޔަސް ހިތުގެ އެންމެ ފުންމިނުން ލޯބިދީ އެ ދަރިއެއްގެ އެންމެ ހިނިތުންވުމަށްޓަކައި ހުރިހާ އެއްޗެއް ޤުރުބާން ކުރަމުންޏެވެ. އަލިފާން ކަންޏަކުން ވެސް އެ ދަރިފުޅުގެ ހަށިގަނޑުގައި ބީހުމަށް ނޭދޭ ހާލުގައެވެ. މިފަދަ ދެމަފިރިން، އެ ދެމަފިރިންގެ ދަރިފުޅަށް ލޭގެ ކެންސަރު ޖެހިދާވަ ހަބަރު އަހާނީ ކޮންހިތަކައިގެން ހެއްޔެވެ؟ ތެދެކެވެ. ދުނިޔެމަތީގައި މާތްﷲ އެކި އިންސާނުންނަށް ކުރިމަތި ކުރައްވާނީ އެކި އިމްތިހާނެވެ. އަނެއްކާވެސް މިކަހަލަ އިމްތިހާނެކެވެ.\nމިއީ ރ.އުނގޫފާރު ދިރޭލާލުގެ، އަލީ ރަޝީދު އަދި ރ.އުނގޫފާރު، ފެހިވިނަ އަޒުމާ އަބޫބަކުރު ގެ އަލަތު ދަރިފުޅު އުމުރުން4އަހަރުގެ އައިޝަތު އައިނާ ބިންތު އަލީ ރަޝީދުގެ ވާހަކައެއެވެ. އިންޑިއާއިން ހެދި ޓެސްޓުތަކުން އެނގުނު ގޮތުގައި އައިނާއަށް ވަނީ ލޭގެ ކެންސަރު ޖެހިފައެވެ. ނަސީބު ރަނގަޅު ކަމުން ﷲ ގެ ރަޙުމަތުން މިކަން އެނގުން އިރު އަދި އައިނާ ވަނީ ފަސްޓް ސްޓޭޖުގައެވެ. އެހެން ކަމުން އުންމީދު ހުޅުކޮޅު ވަނީ ދިއްލިފައެވެ. އެހެން ނަމަވެސް އައިނާގެ ފުރާނަ ސަލާމަތް ކުރަން ކުރަން ޖެހޭ ހަރަދު ވަރަށް ގިނައެވެ.\nއައިނާއަށް އެހީވުމަށް އެންމެ ފުރަތަމަ އިސްނަގާފައި މި ވަނީ އައިނާ ކިޔަވަމުންދާ އުނގޫފާރު ސްކޫލްގެ އެލްކޭޖީގެ ބެލެނިވެއިންނެވެ. “ހެލްޕް އައިނާ” ގެ ނަމުގައި ކުރިއަށް ގެންދާ މި އިވެންޓު ކުރިއަށް ދާނީ މާދަމާ ހަވީރު އޮންނަ އުނގޫފާރު ސްކޫލްގެ އިންޓަ ހައުސް ފުޓްސަލް މުބާރާތުގެ ފައިނަލް މެޗު ކުރިއަށްދާ ވަގުތު އުނގޫފާރު އިޖުތިމާޢީ މަރުކަޒުގައެވެ. އެލްކޭޖީގެ ބެލެނިވެރިން ވަނީ އައިނާއަށް އެހީ ހޯދުމުގެ ފުރަތަމަ އިވެންޓެއްގެ ގޮތުން ކެންޓީނެއް ހިންގުމަށް ނިންމާފައެވެ. މީގެ އިތުރުން މި އިވެންޓު ކުރިއަށްދާ ސަރަހައްދުގައި ފަންޑު ފޮއްޓެއް ވެސް ބެހެއްޓިފައި ހުންނާނެއެވެ.\nމާދަމާ ހަވީރު ކުރިއަށްދާ މި ކެންޓީނުން ވީހާވެސް ގިނަ ބަޔަކު ތަކެތި ބައްލަވައިގަނެ އައިނާއަށް ކުޑަ ނަމަވެސް އެހީއެއް އެމީހަކަށް ވެވެން އޮތް މިންވަރަކުން ވަމާތޯއެވެ.\nއަޅުގަނޑުމެން އެންމެންނަކީ އެއްބަޔަކު އަނެއް ބަޔަކުގެ ތަކުލީފުތަކުގައި އަޙުވަންތަކޮށް އިސްކޮށް އަބަދުވެސް އެހީވެ، އަޅާލާ ބަޔަކު ކަމުގައި ވަމާތޯއެވެ. ހިތްހެޔޮކޮށް އިސްކޮށް ﷲ ގެ މަގުގައި ހޭދަކުރާ ކޮންމެ އެއްޗަކީ ހެޔޮ ކަމުގެ މީޒާނުގައު ބުރަ އަދި ﷲ ގެ ހަޟްރަތުގައި ނުހަނު އަޖުރުހުރި އެއްޗެކެވެ. މިފަދައިން އެއްބަޔަކު އަނެއް ބަޔަކަށް އެހީ ވާނަމަ މާދަމާ ތިބާ އަށް އެހީއެއް ބޭނުންވާ ދުވަހު ވެސް ތިބާއަށް އެހީ ވާނޭ އެތައް ބަޔަކު ތިބޭނޭކަން ޤައިމެވެ.\n“ހެލްޕް އައިނާ” އިވެންޓުގައި ހިންގާ ކެންޓީނަށް ކާބޯތަކެތި ހަދިޔާ ކުރުމުގެ ފުރުސަތު މިހާރު ވަނީ ހުޅުވާލާފައެވެ. ކާބޯތަކެތި ހަދިޔާ ކުރަން ބޭނުންވާ ފަރާތްތަކުން 7700430 (އައިޝަތު ސުފައިލާ) އަށް ގުޅައިގެން ކުރިއަށް ގެންދިއުމަށް މި އިވެންޓު އިންތިޒާމް ކުރާ ފަރާތުން އެދެއެވެ.\nއައިނާ އަށް އެހީތެރިވުމަށް ބޭނުންވާ ފަރާތްތަކުން ތިރީގައިވާ އެކައުންޓު ނަންބަރަށް ޓްރާންސްފާ ކުރެވޭނެއެވެ.\n7717333500001 (ރުފިޔާ) ނުވަތަ 7730000112646 (ޑޮލަރު)\nއެކައުންޓުގެ ނަން: އަލީ ރަޝީދު\nވަޒީފާގެ ފުރުސަތު - އިކޮނޮމިކް ޑިވެލޮޕްމަންޓް އޮފިސަރ\nވަޒީފާގެ ފުރުސަތު - ސެކިއުރިޓީ އޮފިސަރ\n1 އޯގަސްޓް 2019\nއައިނާއަށް އެހީވުމަށް އާއިލާ އިން ބޮޑު އިވެންޓެއް! ހޮނިހިރު ދުވަހު އުނގޫފާރަށް ވަޑައިގަންނަވާ


ޚަބަރު - އިސްދޫ ކައުންސިލް\nހައްދުންމަތީ އިސްދޫ ކައުންސިލްގެ ޕްރީ ސުކޫލް ހުޅުވައިފި\nހައްދުންމަތީ އިސްދޫ ކައުންސިލްގެ ޕްރީސުކޫލް ހުޅުވާފައިވަނީ 06 މާރޗު 2022 ވަނަ ދުވަހުގަ ބޭއްވި ރަސްމިއްޔާތަކަށްފަހު ގައެވެ. ސުކޫލް ހުޅުއްވާދެއްވާފައިވަނީ ހައްދުންމަތީ އަތޮޅު ކައުންސިލްގެ ރައީސް އަލްފާޟިލް\nލ.އިސްދޫގައި ހުންނަ ޒަމާންވީ މަތިމަގު ފެންވަޅު މަރާމާތުކުރުމަށް ހަވާލުކުރުން\nލ.އިސްދޫގައި ހުންނަ ޒަމާންވީ މަތިމަގު ފެންވަޅު މަރާމާތުކުރުމަށް ޒަރީސް ޕްރައިވެޓް ލިމިޓެޑާއި މިއަދު ހަވާލުކޮށްފިއެވެ. މިގޮތުން 55 ދުވަހުގެ ތެރޭގައި މިމަސައްކަތް ނިންމުމަށް ހަވާލުކޮށްފައިވަނީ 34900 ރުފިޔާ\nލ.އިސްދޫ ޒުވާނުންގެ މަރުކަޒު ޤާއިމްކުރުމުގެ އެއްބަސްވުމުގައި ސޮއިކުރުން\nFebruary 21, 2022 admin\t0 Comments\nލ.އިސްދޫ ޒުވާނުންގެ މަރުކަޒު ޤާއިމްކުރުމުގެ އެއްބަސްވުމުގައި ސޮއިކޮށްފިއެވެ. މިއެއްބަސްވުމުގައި ސޮއިކުރުމުގެ ރަސްމިއްޔާތު ބޭއްވިފައިވަނީ ޔޫތް މިނިސްޓްރީގައެވެ. ލ.އިސްދޫ ޒުވާނުންގެ މަރުކަޒު ޤާއިމްކުރުމުގެ މަސައްކަތް ހަވާލުކޮށްފައިވަނީ އައި.އެޗް އެންޓަރޕްރައިސަސް\nހައްދުންމަތީ އިސްދޫ ކައުންސިލްގެ ވެބްސައިޓް އިފްތިތާޙް ކޮށްފިއެވެ. ވެބްސައިޓް އިފްތިތާޙް ކޮށްފައިވަނީ ކައުންސިލްގެ ކޮންފަރެންސް ރޫމްގައި ބޭއްވުނު ރަސްމިއްޔާތެއްގައެވެ. މިގޮތުން މިރަސްމިއްޔާތުގައި ވެބްސައިޓް އިފްތިތާޙް ކޮށްދެއްވައި ރަސްމިއްޔާތު\nލ. އިސްދޫގައި ފެނުގެ ނިޒާމުގެ ޢަމަލީ މަސައްކަތް ފެށުމަށްޓަކައި ސައިޓް މޮބިލައިޒުކޮށްފި\n34 އައިލެންޑްސް ވޯޓަރ އެން ސްވަރޭޖް ޕްރޮޖެކްޓްސްގެ ދަށުން ލ. އިސްދޫގައި ޤާއިމްކުރުމަށް ހަމަޖެހިފައިވާ ފެނުގެ ނިޒާމްގެ އަމަލީ މަސައްކަތްތައް ފެށުމަށްޓަކައި ސައިޓް މޮބިލައިޒް ކޮށްފިއެވެ. މިމަސައްކަތަކީ\nޖައިކާގެ އިސްވަފުދެއް ލ.އިސްދޫއަށް ޒިޔާރަތްކުރުން\nމިނިސްޓްރީ އޮފް އެންވަޔަރަންމަންޓް ކުލައިމެޓް ޗޭންޖް އެންޑް ޓެކްނޯލޮޖީ އާއި ޖައިކާ ގުޅިގެން ކުރިޔަށް ގެންދިޔުމަށް ހަމަޖެހިފައިވާ ” ބިލްޑިންގ ކުލައިމެޓް ރެސިލިއެންޓް ސޭފާރ އައިލެންޑްސް އިން\nލ. އިސްދޫ ކައުންސިލުން ލ. އިސްދޫ ސިއްޙީމަރުކަޒުގެ ސީނިއަރ މެނޭޖްމަންޓާއިއެކު ބައްދަލުވުމެއް ބާއްވައިފި\nލ. އިސްދޫ ކައުންސިލުން ލ.އިސްދޫ ސިއްޙީމަރުކަޒުގެ ސީނިއަރ މެނޭޖްމަންޓާއިއެކު ބައްދަލުވުމެއް ބާއްވަވައިފިއެވެ. މިބައްދަލުވުން ކުރިޔަށްދިޔައީ އިސްދޫ ކައުންސިލްގެ ކޮންފަރެންސް ހޯލުގައެވެ. މިބައްދަލުވުމުގައި އިސްދޫ ސިއްޙީމަރުކަޒުގެ ފަރާތުން ސިއްޙީމަރުކަޒުގެ\nލ. އިސްދޫ ޕޮލިސް ސްޓޭޝަންގެ އިންޗާޖް ބަދަލުވުމާއި ގުޅިގެން ލ.އިސްދޫ ޕޮލިސް ސްޓޭޝަންގެ އައު އިންޗާޖާއި ކައުންސިލުން ބައްދަލުކުރުން\nލ. އިސްދޫ ޕޮލިސް ސްޓޭޝަންގެ އައު އިންޗާޖްގެ މަޤާމަށް ސަބް އިންސްޕެކްޓަރ އޮފް ޕޮލިސް ޝަޒުނާ އަޙްމަދު ހަމަޖެއްސެވުމާއި ގުޅިގެން އެފަރާތަށް މަރްޚަބާ ދެންނެވުމުގެ ގޮތުން ލ.އިސްދޫ\nއައި.ވައި.ޑީ ކަޕްގައި ކައުންސިލުން ވާދަކުރި ޓީމްތަކަށް ލިބުނު ކާމިޔާބީ ފާހަގަކޮށްފި\nDecember 28, 2021 January 5, 2022 admin\t0 Comments\nއިސްދޫ ޔޫތް ޑިވެލޮޕްމަންޓް (އައި.ވައި.ޑީ) ގެ ފަރާތުން ބޭއްވި އައި.ވައި.ޑީ ކަޕް ގައި ލ.އިސްދޫ ކައުންސިލްގެ ފަރާތުން ވާދަކުރި ފިރިހެނުންގެ ފުޓްސަލް ޓީމް އަދި އަންހެނުންގެ ހޭންޑް\nކައުންސިލްގެ ނިންމުންތައް އަހަރީ ރިޕޯޓް އިޢުލާން ފޮޓޯ ޑައުންލޯޑްސް ޚަބަރު


Au dhiraasee aharu fesheyny anna aharuge August gai | Thiladhun\nޝިއުނާ އާދަމް އޯގަސްޓް 13, 2020\nއައު ދިރާސީ އަހަރު ފެށޭނީ އަންނަ އަހަރުގެ އޮގަސްޓުގައި ކަމަށް މިނިސްޓްރީ އޮފް އެޑިއުކޭޝަނުން ހަމަޖައްސައިފިއެވެ.\nކޯވިޑް-19ގެ ޙާލަތާއި ގުޅިގެން އެކަޑަމިކް ކަލަންޑަރަށް ބަދަލުގެނެސް އެޑިއުކޭޝަން މިނިސްޓްރީން ވަނީ އައު ކަލަންޑަރު މިއަދު އާންމު ކުރައްވާފައެވެ.\nއައު އެކަޑަމިކް ކަލަންޑަރުގައި ވާގޮތުން މިއަހަރުގެ ފުރަތަމަ ޓާމްގެ ކިޔެވުން ނިމޭނީ ޑިސެމްބަރު މަހުގެ3ވަނަ ދުވަހުއެވެ. އަދި މިއަހަރުގެ ދިރާސީ އަހަރުގެ ކިޔެވުން ނިމޭނީ އަންނަ އަހަރުގެ ޖޫންމަހުގެ 24 ގައިއެވެ. އަދި އައު ދިރާސީ އަހަރު ފެެށޭނީ އަނަން އަހަރުގެ އޮގަސްޓު މަހުގެ 10 ވަނަ ދުވަހުއެވެ.\nމިއަހަރުގެ ފުރަތަމަ ޓާމުގެ ޗުއްޓީ ފެށޭނީ އަންނަ ޑިސެމްބަރު މަހުގެ6ވަނަ ދުވަހު ކަމަށް އަދި ޗުއްޓީ ނިމި ދެވަނަ ޓާމުގެ ކިޔެވުން ފެށޭނީ ޖެނުއަރީ މަހުގެ 10 ވަނަ ދުވަހު ކަމަށް އައު އެކަޑަމިކް ކަލަންޑަރުގައި ބުނެފައި ވެއެވެ.\nކޯވިޑް-19ގެ ޙާލަތާއި ގުޅިގެން ގެނައި މިބަދަލަކީ ދާއިމީކޮށް ގެންނަ ބަދަލެއްގެ ގޮތުގައި އަދި ކަނޑަ އަޅާފައި ނުވާ ކަމަށް އެޑިއުކޭޝަން މިނިސްޓްރީން ވަނީ ހާމަ ކޮށްފައެވެ.\nއަންނަ އަހަރު ދިރާސީ އާ އަހަރު އޮގަސްޓުގައި ފަށާއިރު 2022 ވަނަ އަހަރުވެސް ދިރާސީ އާ އަަހަރު، އަހަރުގެ މެދުތެރެއިން ފަށަން އެޑިއުކޭޝަން މިނިސްޓްރީން ވަނީ ހިޔާލު ހޯދަން ހުޅުވާލައިފަ އެވެ.\nމިދިޔަ މާޗްމަހުން ފެށިގެން ސްކޫލްތައް ބަންދުކޮށްފައި އޮތުމަށްފަހު އަލުން ސްކޫލްތައް ހުޅުވީ މިދިޔަ މަހު އެވެ. ނަމަވެސް ކޮރޯނާ ވައިރަސް ފެތުރޭލެއް އިތުރުވާތީ އަނެއްކާވެސް މާލޭގެ ސްކޫލްތަކުގައި ކިޔަވައިދިނުން ވަނީ ވަގުތީ ގޮތުން މަދުކަނޑާލައި މިހާރު ކްލާސްތައް ގެންދަނީ އޮންލައިންކޮށެވެ. އަދި އަތޮޅު ތަކުގައި ކޮރޯނާ ވައިރަސް ފެތުރޭ ރަށްތަކުގައި ވެސް ކިޔެވުން ވަގުތީ ގޮތުން ސްކޫލްތަކުން ދަނީ މެދުކަނޑާލަމުން ނެވެ.


SunOnline: Gavaaidhaa hilaafah ulhey bidheyseen lavvaa dhen masakkaiy nukureveyne: Mayor Shifa\nޝަފްނާ ހުސައިން 30 May 2020, 12:17\nމެއި 26، 2020: ދޯނީގައި މަސައްކަތްކުރާ ބިދޭސީއަކު ދޯނީގައި މަޑުކޮއްލައިގެން -- ސަން ފޮޓޯ/ ފަޔާޒު މޫސާ\nކުރިއަށް އޮތް ތަނުގައި، ރާއްޖޭގައި މަސައްކަތް ކުރުމަށް ހޯދަން ޖެހޭ ހުއްދަތައް ނެތި، ގަވާއިދާ ހިލާފަށް އުޅޭ ބިދޭސީން ލައްވައި މަސައްކަތް ކުރުވުމުގެ ފުރުސަތު އެއްވެސް ކުންފުންޏަކަށް ނުދެވޭނެ ކަމަށް މާލެ ސިޓީ ކައުންސިލްގެ މޭޔަރު ޝިފާ މުހައްމަދު ވިދާޅުވެއްޖެއެވެ.\nރޭ ނޭޝަނަލް އެމަޖެންސީ އޮޕަރޭޝަން ސެންޓަރުގައި ކުރިއަށް ދިޔަ ނޫސްވެރިންގެ ބައްދަލުވުމުގައި މޭޔަރު ޝިފާ ވިދާޅުވީ ރާއްޖޭގައި ގަވާއިފާ ހިލާފަށް އުޅޭ ބިދޭސީންގެ ސީދާ އަދަދެއް ބުނަން ނޭނގޭ ކަމަށެވެ.\nއެހެން ނަމަވެސް ކޮންސްޓްރަކްޝަން ސައިޓުތަކުގައި މީގެ ކުރިން ގަވާއިދާ ހިލާފަށް އުޅޭ ބިދޭސީން މަސައްކަތް ކުރާކަން ފާހަގަކުރެވިފައިވާ ކަަމަށެވެ. އަދި ރަނގަޅަށް ހުރިހާ ޕާމިޓްތަކެއް ބަލަހައްޓާ ކުންފުނިތައް ވެސް ގިނަކަން މޭޔަރު ފާޖަގަކުރެއްވިއެވެ.\n"އެހެން ނަމަވެސް އަދި އެބަހުރި ތަންތަނުން މީހުން ނަގައިގެން ގެންގޮސް މަސައްކަތްތައް ކުރުވާ ފަރާތްތައް ވެސް. އެއީ މިއަދު ހުރިހާ ރައްޔިތުންނަށް އެނގޭ މައުލޫމާތެއް،" މޭޔަރު ވިދާޅުވިއެވެ.\nގަވާއިދާ ހިލާފަށް އުޅޭ ބިދޭސީން ގަވާއިދުގެ ތެރެއަށް ވެއްދުމަށް ކުރިއަށް ގެންދިޔަ ޕްރޮގްރާމްގެ ދަށުން މިހާތަނަށް 43،000 އެއްހާ ބިދޭސީން ގަވާއިދުގެ ތެރެއަށް ވައްދާފައިިވާ ކަމަށް އިކޮނޮމިކް މިނިސްޓްރީން ވަނީ ބުނެފައެވެ.\nއެހެންކަމުން ކުރިއަށް އޮތް ތަނުގައި، ގަވާއިދުގެ ތެރެއަށް ވައްދާފައިވާ ބިދޭސީން ބޭނުންކޮށްގެން މަސައްކަތް ކުރުމަށް ހުރިހާ ކުންފުނިތަކަކަށް މޭޔަރު ވަނީ އިލްތިމާސްކުރައްވައިފައެވެ.\nމޭޔަރު ވިދާޅުވީ ބިދޭސީންގެ ކަންކަން ބޮއްސުންލައިގެން ދިޔައީ ގަވާއިދުތައް ހެދިފަައި ނެތިގެން ނޫން ކަމަށެވެ. ބިދޭސީން ރާއްޖެ ގެނެސް އެމީހުން ލައްވައި މަސައްކަތްް ކުރުވުމުގައި އަމަލުކުރަންޖެހޭ އުސޫލުތަކާއި ގަވާއިދުތައް މާކުރިން ފެށިގެން ހެދިފައި ހުރި ކަމަށެވެ.\n"އެހެންވީމަ އަޅުގަނޑުމެންނަށް ކޮން ހިސާބަކުންތޯ އަޅުގަނޑުމެން ގެއްލިގެން މި އުޅެނީ، ދިވެހިންނަށް ދިވެހިން ގެއްލިގެން މި އުޅެނީ. ދިވެހީންނަކީ ފެށުނީއްސުރެ ވެސް ގާނޫނުތަކާ ގަވާއިދުތަކަށް ހުރުމަތްތެރިކޮށް ހިތާ މަސައްކަތް ކުރަމުން އައި ބައެއް،" މޭޔަރު ވިދާޅުވިއެވެ.\nޝިފާ ވިދާޅުވީ ކޮވިޑް19 އަށް ފަހު ދެން އެއްވެސް ކުންފުންޏަކަށް ބޭނުންހާ ގޮތަކަށް ކަންތައް ކުރުމުގެ ފުރުސަތު ނުދޭނެ ކަމަށެވެ. އަދި ގެއްލިފައި އޮތް މާލެ އަލުން ހޯދުމަށް ހުރިހާަ ދިވެހީން ވެސް ބޭނުންވާ ކަމަށާއި، ބިދޭސީންގެ ބަދަލުގައި މަސައްކަތްތަކަށް ދިވެހީން ނެރެން ބޭނުންވާ ކަމަށެވެ.\nއެހެންކަމުން ކުރިއަށް އޮތް ތަނުގައި ކަމާބެހޭ ފަރާތްތަކާ ރައްޔިތުން އަތުގައި ހިފައިގެން، މި މައްސަލަ ހައްލުކުރުމަށް ނުކުންނަން ޖެހޭކަމަށް މޭޔަރު ވިދާޅުވިއެވެ.\n"އިތުރަށް މިކަންކަން ކުރާއިރު އަޅުގަނޑުމެން ހިނގާށޭ ހުރިހާ ރައްޔިތުން އެކުގައި އަތުގައި ހިފައިގެން، މިކަންކަން ތާކު ޖައްސަން. ކޮޅެއްގައި ޖައްސަން މަސައްކަތް ފަށަމާ ހިނގާށޭ. އަޅުގަނޑަށް އެނގޭ ވަރަށް ގިނަ ބޭފުޅުން އެދޭ މާލެ ތެރެ ހަމަ މަގަށް އަޅުވަން. އަޅުގަނޑުމެން މާލެ ސިޓީއަށް، މާލެ ތެރެ ހަމަ މަގަށް އެޅުވޭނީ ރައްޔިތުން އަޅުގަނޑުމެންގެ އަތުގައި ހިފައިގެން،" ޝިފާ ވިދާޅުވިއެވެ.\nކުރިއަށް އޮތް ތަނުގައި ބިދޭސީން މަސައްކަތަށް ނެރޭއިރު، އެމީހުންނަކީ ނަގަން ޖެހޭ ހުރިހާ ހުއްދައެއް ނަގާފައިވާ ބައެއްކަން ކަށަވަރު ކުރުމަށް ޝިފާ ވަނީ ހުރިހާ ރައްޔިތުންނަށް އިލްތިމާސް ކުރައްވައިފައެވެ.\n"އަޅުގަނޑުމެންނަށް ދެން ކޮވިޑަށް ފަހުގައި، އަޅުގަނޑުމެންނަކަށް ނޯންނާނެ، މި ދަންނަވާހެން ބޭނުންހާ ގޮތަކަށް ކަންތައްތައް ކުރުމަށް ދޫކޮށްލެވޭނެ ފުރުސަތެއް [ދެވޭކަށް]،" މޭޔަރު ވިދާޅުވިއެވެ.\nކޮވިޑް19 ރާއްޖޭގައި ފެތުރެމުން ދާ އިރު، މިހާތަނަށް ފެނުނު 1،591 ކޭސްގެ ތެރެއިން 800 އަށްވުރެ ގިނަ ކޭސްއަކީ ރާއްޖޭގައި އުޅޭ ބަންގްލަދޭޝް މީހުންނެވެ.\nރާއްޖޭގައި ބިދޭސީ މަސައްކަތްތެރިން ދިރިއުޅެން ހަދާފައިވާ ކުއާޓަރުތަކަކީ ގިނަ ބަޔަކު ތޮއްޖެހިގެން ދިރިއުޅޭ ތަންތަން ކަމުން، އެންމެ ބޮޑަށް ބަލި ފެތުރިފައި ހުރީ އެތަންތަނުގައި އުޅޭ ބިދޭސީންގެ މެދުގައެވެ.\nނޭޝަނަލް އެމަޖެންސީ އޮޕަރޭޝަންސް ސެންޓަރުން މިދިޔަ ހަފްތާގައި ބުނި ގޮތުގައި، ބިދޭސީ ކުއާޓަރުތަކުގައި ދިރިއުޅޭ ބައެއް މީހުންގެ އެންޓިބޮޑީޒް ޓެސްޓު ހެދި އިރު، އޭގެ ތެރެއިން 75 ޕަސަންޓު މީހުންގެ ގައިގައި ކޮރޯނާވައިރަހުގެ އެންޓިބޮޑީޒް ހުރިކަން ފެނިފައި ވެއެވެ.\nކޮވިޑް19 ބަލި ރާއްޖޭގައި ފެތުރެން ފެށި ފަހުން، ގަވައިދާ ހިލާފަށް އުޅެމުން ދިޔަ ބަންގްލަދޭޝްގެ ރައްޔިތުން އަންނަނީ އަނބުރާ ގައުމަށް ފޮނުވާލަމުންނެވެ.\nމީގެ ކުރިން ނޭޝަނަލް އިމަޖެންސީ އޮޕަރޭޝަން ސެންޓަރުގައި ބޭއްވި ނޫސްވެރިންގެ ބައްދަލުވުމެއްގައި އެ ސެންޓަރުގެ ތަރުޖަމާނު މުހައްމަދު މަބްރޫކު އަޒީޒު ވިދާޅުވީ ކުރިއަށް އޮތް ތިން މަސްތެރޭ، ރާއްޖޭގައި ގަވައިދާ ހިލާފަށް އުޅޭ 5،000 ބިދޭސިން އަނބުރާ ގައުމަށް ފޮނުވާލެވޭނެ ކަމަށެވެ.\nބިދޭސީންގެ މައްސަލައިގައި ފަސް އިދާރާއެއް ކޮމިޓީއަށް